vnews - Raajjeyge enme magubool resort akah Lux North Male Atoll\nރާއްޖޭގެ އެންމެ މަގުބޫލް ރިސޯޓަކަށް ލަކްސް ނޯތު މާލެ އެޓޯލް\nދުނިޔޭގެ އެންމެ ބޮޑު ޓްރެވަލް ވެބްސައިޓް ކަމަށްވާ ޓްރިޕްއެޑްވައިޒާގައި ރާއްޖޭގެ އެންމެ މަގުބޫލް ރިސޯޓަކަށް ލަކްސް ނޯތު މާލެ އެޓޯލް ހޮވިއްޖެ އެވެ.\nމިވެބްސައިޓްގައި ރާއްޖޭގެ 282 ހޮޓަލެއް ރަޖިސްޓްރީ ކޮށްފައިވާއިރު، މީގެތެރެއިން ލަކްސް ނޯތު މާލެ އެޓޯލް އެއްވަނަ ހޯދާފައިވަނީ ޓްރިޕްއެޑްވައިޒާގައި އެކި ފަރާތްތަކުން ކޮށްފައިވާ ރިވިއުތަކަށް ބިނާކޮށެވެ.\nމިދިޔަ ފެބްރުއަރީ މަހު ހުޅުވި ލަކްސް ނޯތު މާލެ އެޓޯލަށް މިފަދަ ޝަރަފެއް ލިބިފައި މިވަނީ އެ ރިސޯޓް ހުޅުވިތާ ހަތަރުމަސް ތެރޭގަ އެވެ.\nއާންމުކޮށް ރާއްޖެއިން ނުފެންނަ ފަދަ ތަފާތު ކޮންސެޕްޓަކަށް، ހުސް ހުދު ނުވަތަ އަލި ކުލަތައް ބޭނުންކޮށްގެން ފަރުމާކޮށްފައިވާ ލަކްސް ނޯތް މާލެ އެޓޯލް އަކީ މޮރިޝަސްގެ ހޮޓެލް ޗެއިން، ލަކްސް ހޮޓެލްސް އެންޑް ރިސޯޓްސް އިން ރާއްޖޭގައި ހުޅުވި ދެވަނަ ރިސޯޓެވެ.\nލަކްސް ނޯތު މާލެ އެޓޯލް ރިސޯޓަކީ ސިންގަޕޫރުގެ މިއާޖާ ޑިޒައިން ގުރޫޕުގެ ކޮންސެޕްޓަކަށް ދިވެއްސަކު ފަރުމާކޮށްފައިވާ ރިސޯޓެކެވެ. މިރިސޯޓް ތަރައްގީކުރުމުގައި އެންމެ ބޮޑަށް އިސްކަންދީފައިވަނީ ފަތުރުވެރިންނަށް އަރާމު، ހިތް ފަސޭހަ ތަފާތު މާހައުލެއް ލިބޭނެފަދަ ގޮތަކަށް ތަރައްގީކުރުމަށެވެ.\nމި ރިސޯޓްގައި ޖުމްލަ 67 ވިލާ ހުންނައިރު މީގެ ތެރެއިން 37 ވިލާ އަކީ މޫދު ކޮޓަރީގެ ގޮތުގައި ފަރުމާކޮށްފައިވާ ކޮޓަރިތަކެވެ. ދުނިޔޭގެ އެކި ކަންކޮޅުތަކުގެ ކެއުންތަކާއި ބުއިންތައް ލިބޭ ހަތް ރެސްޓޯރަންޓެއް މިރިސޯޓުގައި ހުރެ އެވެ. އަދި ސްޕާގެ ހިދުމަތްތަކާއި، ކިޑްސް ކްލަބްގެ އިތުރުން ފީނުމާއި، މޫދު ކުޅިވަރުގެ ހަރަކާތްތައް ވެސް މި ރިސޯޓުންދެ އެވެ. އަދި ފަތުރުވެރިންނަށް މުނިފޫހިފިލުވުމަށް ތަފާތު ހަރަކާތްތައްވެސް މިރިސޯޓުގައި ވަނީ އިންތިޒާމްކޮށްފަ އެވެ.\nލަކްސް ރިސޯޓްސް އެންޑް ހޮޓެލްގެ ފުރަތަމަ ރިސޯޓަކީ އދ. ދިއްދޫފިނޮޅުގައި ހިންގަން ފެށި ލަކްސް ސައުތު އަރި އެޓޯލް ރިސޯޓެވެ.


Brazil gai Copa America baavvan nimmaifi - vNews.mv\nއެންމެފަހުން ބޭއްވުނު ކޮޕާ އެމެރިކާ މުބާރާތް ކާމިޔާބުކުރީ ބްރެޒިލް އިން- ފޮޓޯ:- ގެޓީ އިމޭޖަސް\nބްރެޒިލްގައި ކޮޕާ އެމެރިކާ ބާއްވަން ނިންމައިފި\nއައްފާން މުހައްމަދު 31 May 2021, 21:31\nމުބާރާތް ހޯސްޓު ކުރެވޭނެ ހާލަތެއްގައި އޮތް ގައުމެއް ނުފެނި ކެންސަލް ކުރުމުގެ ބިރު ހީވެފައި އޮތް ކޮޕާ އެމެރިކާ ބްރެޒިލް ގައި ބާއްވަން ނިންމައިފިއެވެ.\nސައުތް އެމެރިކާގެ ފުޓުބޯޅައިގެ މައި އިދާރާ ކޮންމެބޯލް އިން ނެރުނު ބަޔާނެއްގައި ބުނެފައިވަނީ ދުނިޔޭގައި އޮތް އެންމެ ދުވަސްވީ ގައުމީ ޓީމު ތަކުގެ މުބާރާތް މި އަހަރު ކެންސަލް ނުކޮށް ކުރިއަށްދާނެ ކަމަށެވެ.\nއަދި ދަ ކޮންމެބޯލް ކޮޕާ އެމެރިކާ 2021 ކުރިއަށްދާނީ ބްރެޒިލްގައި ކަމަށާއި މުބާރާތް ބޭއްވުމަށް ތާވަލުކޮށްފައި ވަނީ ކުރިންވެސް އޮތް ގޮތަށް ޖޫން މަހުގެ 13 ވަނަ ދުވަހުން ފެށިގެން ޖުލައި މަހުގެ 10 ވަނަ ދުވަހުގެ ނިޔަލަށް ކަމަށެވެ.\nމި އަހަރު ބާއްވާ ކޮޕާ އެމެރިކާއަކީ މިދިޔަ އަހަރުގެ ޖޫން މަހުގެ 12 ވަނަ ދުވަހު ފެށިގެން ޖުލައި މަހުގެ 12 ވަނަ ދުވަހުގެ ނިޔަލަށް އާޖެންޓީނާ އާއި ކޮލޮމްބިއާގައި ބާއްވަން ތާވަލުކުރި މުބާރާތެވެ. އެކަމަކު ކޮވިޑް-19 އާ ގުޅިގެން މި މުބާރާތް ވަނީ މި އަހަރުގެ ހޫނު މޫސުމަށް ފަސްކޮށްފައެވެ.\nމީގެ ކުރިން ތާވަލުކޮށްފައިވަނީ ކޮޕާ އެމެރިކާ އާޖެންޓީނާ އާއި ކޮލޮމްބިއާގައި ބޭއްވުމަށެވެ. އޭރު ތާވަލުކޮށްފައި އޮތް ގޮތުން ގްރޫޕް އޭގެ މެޗުތައް ކުޅޭނީ އާޖެންޓީނާގައެވެ. އަދި ގްރޫޕް ބީގެ މެޗުތައް ކުޅޭނީ ކޮލޮމްބިއާގައެވެ. އަދި އެއަށްފަހު މުބާރާތުގެ ފައިނަލް މެޗު ކުޅުމަށް ހަމަޖެހިފައި އޮތީ ކޮލޮމްބިއާގެ މެޓްރޯ ސްޓޭޑިއަމުގައެވެ.\nއެހެންނަމަވެސް ކޮލަމްބިއާގައި ކޮވިޑުގެ ނުރައްކާ ބޮޑުވެފައިވާއިރު، އެ ގައުމުގައި ކުރަމުންދާ ހަޅުތާލުގެ ސަބަބުން ކޮންމެބޯލްއިން މީގެ ކުރިން ވަނީ މި މުބާރާތް އެ ގައުމުގައި ނުބާއްވަން ނިންމާފައެވެ. އެއާއެކު ކޮޕާ އެމެރިކާގެ މުޅި މުބާރާތް އާޖެންޓީނާގައި ބާއްވާނެ ކަމަށް ބެލެވުނު ނަމަވެސް، ހޯމަ ދުވަހު ކޮންމެބޯލްއިން ވަނީ އާޖެންޓީނާގައިވެސް މުބާރާތް ނުބޭއްވޭނެކަން އިއުލާން ކޮށްފައެވެ.\nކޮވިޑުގެ ނުރައްކާ ބޮޑުވެ އާޖެންޓީނާ ސަރުކާރުން މެއި މަހުގެ ނިޔަލަށް އެ ގައުމު ލޮކްޑައުނަކަށް ދާން މީގެ ކުރިން ވަނީ ނިންމާފައެވެ. އަދި އެ އަށް ބޯލެނބުމުގެ ގޮތުން އާޖެންޓީނާގެ ފުޓްބޯޅައިގެ ރަސްމީ ހުރިހާ ހަރަކާތްތައް ސަސްޕެންޑްކުރަން އާޖެންޓީނާ ފުޓްބޯލް އެސޯސިއޭޝަން (އޭއެފްއޭ) އިން މެއި މަހުގެ 21 ވަނަ ދުވަހު ވަނީ ނިންމާފައެވެ. އޭރު އޭއެފްއޭއިން ހާއްސަ ހުއްދައިގެ ދަށުން ކޮޕާ އެމެރިކާ ބޭއްވުމަށް ނިންމިނަމަވެސް މިހާރު އެ ހުއްދަ ނެތުމުން މުބާރާތް ބޭއްވުމުގެ ފުރުސަތު އާޖެންޓީނާއަށްވެސް ވަނީ ގެއްލިފައެވެ.\nމި މުބާރާތުގައި ބައިވެރިވާ ކުލަބުތަކަށް ބަލާއިރު ބްރެޒިލްގެ އާއި އާޖެންޓީނާ އަދި ކޮލަމްބިއާގެ އިތުރުން އެކުއެޑޯ، ޕެރޫ، ބޮލީވިއާ، ވެނެޒުއޭލާ އަދި ޗިލީ އާއި ޕެރެގުއާއިގެ އިތުރުން އުރުގުއާއި ވަނީ ބައިވެރިވާން ނިންމާފައެވެ.\nމީގެއިތުރުން ހާއްސަ ދައުވަތެއްގެ ދަށުން އޮސްޓްރޭލިއާ އާއި ގަތަރަށްވެސް މުބާރާތުގައި ބައިވެރިވާން ފުރުސަތުދިން ނަމަވެސް 2022 ވަނަ އަހަރުގެ ވޯލްޑް ކަޕް ކޮލިފިކޭޝަން މެޗުތަކުގެ ޝެޑިއުލް އަށް ގެނައި ބަދަލާއެކު މި ދެ ގައުމަށް ކޮޕާ އެމެރިކާގައި ބައިވެރި ވެވޭގޮތް ވަނީ ނުވެފައެވެ.\n2019 ވަނަ އަހަރު ބޭއްވުނު ކޮޕާ އެމެރިކާގެ އެންމެ ފަހު މުބާރާތުގެ ޗެމްޕިއަންކަން ހޯދީ އެ މުބާރާތްވެސް ހޯސްޓުކުރި ބްރެޒިލް އިންނެވެ. ބްރެޒިލް މުބާރާތް ކާމިޔާބުކުރީ ފައިނަލުގައި ޕެރޫގެ މައްޗަށް 1-3 އިން ކުރިހޯދައިގެންނެވެ.\nކޮޕަ އެމެރިކާ ކުޅިވަރު


Covid 'thoofaanuge' ge sababun mulhi gaumah lolhun araifi: Narendra Modi - vNews.mv\nކޮވިޑް "ތޫފާނުގެ" ސަބަބުން މުޅި ގައުމަށް ލޮޅުން އަރައިފި: އިންޑިއާގެ ބޮޑުވަޒީރު މޯދީ\nއިންޑިއާއަށް ކުއްލި އެހީދޭން އެމެރިކާއިން ނިންމައިފި\nސައިފް އަޒްހަރު 25 April 2021, 20:34\nއިންޑިއާގައި ފަތުއަޑުކިޔާފައި ބަލި ފެތުރެނީ އިންޑިއާއިން ފެނިފައިވާ ވޭރިއެންޓުގެ ސަބަބުން\nގައުމުތަކުން އިންޑިއާއަށް ވައިގެ ދަތުރުކުރުން ހުއްޓާލަނީ\nއިންޑިއާއިން މިއަދު އެކަނިވެސް 349،691 މީހުން އަލަށް ކޮވިޑް-19 އަށް ޕޮޒިޓިވް ވެއްޖެއެވެ.\nމިއީ، ދުނިޔޭގައި ކޮވިޑްބަލި ފެތުރޭން ފެށިފަހުން އެއް ދުވަހެއްގައި ގައުމަކުން މިހާ ގިނަ އަދަދަކަށް ޕޮޒިޓިވްވި ކަމަށް ރެކޯޑުކުރެވުނު ފުރަތަމަ ފަހަރެވެ.\nމިއާއެކު، އިންޑިއާއިން ކޮވިޑްބަލި ޖެހުނު މީހުންގެ އަދަދު މިހާރުވަނީ 16.6 މިލިއަނަށް ވުރެ މައްޗަށް ގޮސްފައެވެ.\nވޭތުވެދިޔަ 24 ގަޑިއިރުގެ ތެރޭގައި ކޮވިޑްބަލީގައި 2،624 މީހުން މަރުވެ، މި ބަލީގައި އިންޑިއާއިން މަރުވި މީހުންގެ އަދަދުވަނީ 190،000 އިން މައްޗަށް އަރާފައެވެ.\nއަލަށް ބަލިޖެހޭ މީހުންގެ އަދަދު ކޮންޓްރޯލުން ނެއްޓިފައި ވާއިރު، ބަލީގެ ހާލަތު ގޯސްވެ ހޮސްޕިޓަލްތަކުގައި އެޑްމިޓްކުރަންޖެހޭ މީހުންގެ އަދަދު އިތުރުވުމުގެ ސަބަބުން ބަލިމީހުން އެޑްމިޓްކުރާނެ އެނދުތައް ހުސްވެ، ބަލިމީހުންނަށް ފަރުވާދޭ މެޑިކަލް އޮކްސިޖަންވެސް ގިނަ ހޮސްޕިޓަލްތަކުންވަނީ ހުސްވެފައެވެ.\nބަލީގެ ހާލަތު ގޯސްވެގެން ހޮސްޕިޓަލަށްދާ ބަލިމީހުން، ހޮސްޕިޓަލްތަކުން މިހާރު ގެންދަނީ އަނބުރާ ފޮނުވާލަމުންނެވެ. ބަލިމީހުންނަށް ފަރުވާ ދިނުމުގެ ގާބިލްކަން މިހާރު ނެތްކަމަށް ބުނެ ހޮސްޕިޓަލްތަކުންނާއި ޑޮކްޓަރުން ގެންދަނީ ނޯޓިސް އާންމު ކުރަމުންނެވެ.\nއެކަމަކުވެސް، ބައެއް ހޮސްޕިޓަލްތައް ދޮށުގައި އެނދުތަކާއި، ސްޓްރެޗަރތަކާއި، އޮކްސިޖަން ސިލިންޑަރުތައް ބަހައްޓައިގެން އާންމުން ގެންދަނީ ޑޮކްޓަރުންގެ އެހީއަށް އެދެމުންނެވެ.\nއިންޑިއާގައި ކޮވިޑްބަލީގެ ހާލަތު މިހާ ގޯސްވެގެންދިޔައީ، އިންޑިއާއިން ފެނިފައިވާ ކޮވިޑް ވައިރަހުގެ ވޭރިއެންޓުގެ ސަބަބުންނެވެ. ބީ.1.617 ގެ ނަން ދެވިފައިވާ "ޑަބަލް މިއުޓަންޓް" ވޭރިއެންޓު އިންޑިއާގައިދަނީ ފަތުއަޑު ކިޔާފައި ފެތުރެމުންނެވެ.\nބައެއް ތަޖުރިބާކާރުން ވިދާޅުވަނީ، އިންޑިއާއިން ފެނިފައިވާ ވޭރިއެންޓް، އިނގިރޭސިވިލާތް އަދި ދެކުނު އެފްރިކާއިން ފެނިފައިވާ ވޭރިއެންޓަށް ވުރެންވެސް ނުރައްކާވެފައި ބާރުގަދަ ކަމަށެވެ.\nމި ވޭރިއެންޓްގެ ސަބަބުން އަލަށް ބަލިޖެހޭ މީހުންގެ އަދަދު އިންތިހާއަށް މައްޗަށް ގޮސްފައި ވާއިރު، މި އޭޕްރީލްމަހުގެ 15 ވަނަ ދުވަހުން ފެށިގެން ކޮންމެ ދުވަހަކު އިންޑިއާއިން އަލަށް ބަލިޖެހޭ މީހުންގެ އަދަދު އުޅެނީ 200،000 އިން މަތީގައެވެ.\nބަލީގެ ހާލަތު ވަރަށް ބޮޑަށް ގޯސްވުމާ ގުޅިގެން މިދިޔަ ހަފްތާގެ ބުދަ ދުވަހުން ފެށިގެން އިންޑިއާގެ ވެރިރަށް ނިއުދިއްލީ އޮތީ ހަފްތާއަކަށް ލޮކްޑައުން ކޮށްފައެވެ.\nހާލަތު ވަރަށް ބޮޑަށް ގޯސްވުމާ ގުޅިގެން އިންޑިއާގެ ބޮޑުވަޒީރު ނަރެންދުރަ މޯދީ މިއަދު ވަނީ ގައުމާ މުޚާތަބު ކުރައްވާފައެވެ.\nމޯދީވަނީ، ހުރިހާ ރައްޔިތުން ވީހާވެސް އަވަހަކަށް ވެކްސިން ޖެހުމަށާއި، ރައްކާތެރި ފިޔަވަޅުތައް އެޅުމަށް އިލްތިމާސް ކުރައްވާފައެވެ.\nމޯދީ ވިދާޅުވީ، ކޮވިޑްބަލީގެ "ތޫފާނުގެ" ސަބަބުން މުޅި އިންޑިއާއަށް ލޮޅުން އަރައިފި ކަމަށެވެ.\n"ކޮވިޑްގެ ފުރަތަމަ ރާޅާ ކުރިމަތިލައި ކާމިޔާބު ހޯދިފައި ވުމާއެކު، އަޅުގަނޑުމެންނަށް ޔަގީންކަން އެބައޮތް އަދި ރޫހުވެސް އެބަހުރި. އެކަމަކު، މިތޫފާން މުޅި ގައުމު ގުޑުވާލައިފި"\nއިންޑިއާގައި ބަލީގެ ހާލަތު މިހާ ބޮޑަށް ގޯސްވެގެންދިޔައީ، ބަލި ފެތުރުން ހުއްޓުވަން އަޅާފައި ހުރި ފިޔަވަޅުތައް އުވާލައި، ސަރުކާރުން ދޫ ދިނުމުން ކަމަށްބުނެ މޯދީގެ ސަރުކާރަށް އެތައް ބައެއްގެ ނުރުހުން އަމާޒުވަމުން އެބަދެއެވެ. މިއީ، ދީނީ އަދި ސިޔާސީ ބޮޑެތި އެއްވުންތައް ބޭއްވުމުގެ ހުއްދަ ސަރުކާރުން ދިނުމުގެ ނަތީޖާ ކަމަށްވެސް ބުނަމުން ގެންދެއެވެ.\nއިންޑިއާގައި ކޮވިޑްބަލީގެ ހާލަތު ގޯސްވުމާ ގުޅިގެން ނިއުޒީލެންޑް، ހޮންގްކޮންގ، އިނގިރޭސިވިލާތް، އެމެރިކާ، އީރާންފަދަ ގައުމުތަކުން އިންޑިއާއިން އަންނަ އަދި އިންޑިއާއަށް ފުރާ ފްލައިޓްތައް ކެންސަލް ކޮށްފައިވާއިރު، އިތުރު އެތައް ގައުމަކުންވެސް މިފިޔަވަޅު އެޅުމަށް ތައްޔާރުވަމުންދާ ކަމަށް ރިޕޯޓްތައް ބުނެއެވެ.\nއަނެއްކޮޅުން، އިންޑިއާގެ ހާލަތު ވަރަށް ބޮޑަށް ގޯސްވުމާ ގުޅިގެން އެކަމަށް ވަރަށް ބޮޑަށް ކަންބޮޑުވުވާކަން ހާމަކޮށް އިންޑިއާއަށް ކުއްލި އެހީ ދިނުމަށް އެމެރިކާ ސަރުކާރުން މިހާރުވަނީ ނިންމާފައެވެ.


ފައްސިވި މީހާއާ ގުޅުންހުރި މާލޭ ދެ ގެއަކަށް ވަދެ ނުކުތުން މަނާ ކޮށްފި – Dhen.mv\nފައްސިވި މީހާއާ ގުޅުންހުރި މާލޭ ދެ ގެއަކަށް ވަދެ ނުކުތުން މަނާ ކޮށްފި\nދެން އެމްވީ April 15, 2020 - 10:56 pm\nމާލެއިން ކޮވިޑް-19 އަށް ފައްސިވި މީހާ ދިރިއުޅުނު މ. ޖަރީމާގެ އާއި އޭނާގެ ކޮންޓެކްޓް ޓްރޭސިންގ މަސައްކަތުގެ ތެރެއިން ފާހަގަކުރެވިގެން ހ. ރަތްކުރެދި އިމާރާތުގެ4ވަނަ ފަނގިފިލާއަށް ވަދެ ނުކުމެ އުޅުން މަނާކޮށްފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން މިރޭ ބުނީ މިއަދު މާލޭ ސިޓީއިން ކޮވިޑަށް ފައްސިވި މީހާގެ ކޮންޓެކްޓް ޓްރޭސިންގ މަސައްކަތުގެ ތެރެއިން ފާހަގަކުރެވިގެން މ. ޖަރީމާގެ މޮނިޓަރިންގެ ހާލަތަށް ގެނެވިފައިވާ ކަމަށެވެ.\nމީގެ އިތުރުން އެ މީހާގެ ކޮންޓެކްޓް ޓްރޭސިންގެ ތެރެއިން ހ. ރަތްކުރެދި އިމާރާތުގެ4ވަނަ ފަނގިފިލާ އާއި ސ. ހިތަދޫ ނޫމަސް ވެސް ވަނީ މޮނިޓަރިންގެ ހާލަތަށް ގެނެވިފައި ކަމަށް އެޗްޕީއޭއިން ބުނެއެވެ.\nމާލެއިން ކޮވިޑްގެ ކޭސްއެއް ފެނުމުން މާލެ ސަރަހައްދު މިއަދު ވަނީ 24 ގަޑި އިރަށް ލޮކްޑައުންކޮށްފަ އެވެ. މި ވަގުތުތަކުގައި މާލެ ސަރަހައްދުގައި ބަނދަރުކޮށްފައިވާ އުޅަނދުތައް ފުރުމާއި މި ސަރަހައްދަށް އުޅަނދުތައް އައުމަކީ މަނާ ކަމެކެވެ. ނަމަވެސް ވިލިމާލޭގައި ދިރިއުޅޭ މީހުންގެ ތެރެއިން މި ވަގުތު މާލޭގައި ތިބި މީހުން، ފުލުހުންނަށް ގުޅައި އެ މައުލޫމާތު ސާފުކުރުމަށް ފަހު ދިއުމުގެ ހުއްދަ ދޭނެ ކަމަށް ފުލުހުން މިއަދު ހަވީރު ބުންޏެވެ.


White Button mushroom in insaanage Hashigandah Kuraa Faidhaa | Dhiislam\n”ވައިޓް ބަޓަން މަޝްރޫމް“ އިން އިންސާނާގެ ދިފާއީ ނިޒާމާށް ލިބިދޭ ފައިދާތައް\nދިއިސްލާމް ޑެއިލީ ސެޕްޓެމްބަރ 22, 2010\nތަރުޖުމާ: އަބޫޤުދާމާ އަލްމާލްދީފީ\nކެއުމަށް ބޭނުން ކުރާ ހުރިހާ ވައްތަރެއްގެ މަޝްރޫމްއަކީ ވެސް އޭގައި ތަފާތު ސިއްޚީ ފައިދާތައް އެކުލެވިގެންވާ ތަރުކާރީތަކެކެވެ. ފަހުގެ ހޯދުންތަކުން ސާބިތުވެފައިވާ ގޮތުގައި ވައިޓް ބަޓަން މަޝްރޫމްއަކީ އިންސާނާގެ ދިފާއީ ނިޒާމް ރަގަޅު ސިއްހަތެއްގައި ބަހައްޓައިދިނުމަށް ވަރަށް ބޮޑަށް އެހީތެރިވާ އެއްޗެކެވެ.\nސައިންޓިސްޓުން ހަދާފައިވާ ތަހުލީލުތަކުން އެގުނު ގޮތުގައި ވައިޓް ބަޓަން މަޝްރޫމް ބޭނުން ކުރުމުން ދިފާއީ ނިޒާމްގައި ހުންނަ ބަލިކަށިވެފައިވާ ސެލްތަކުގެ ބާރު ގަދަކޮށްދީ ރަނގަޅު ކޮށްދެއެވެ.\nތަފާތު ހޯދުންތަކުގެ ނަތީޖާތައް ދައްކާ ގޮތުން ވައިޓް ބަޓަން މަޝްރޫމް ބޭނުން ކުރުމުން ދިފާއީ ނިޒާމްގެ މަސައްކަތް ވަރުގަދަ ކޮށްދިނުމަށްޓަކައި، ބަލި އުފައްދާ ވައިރަސްތަކާއި ހަނގުރާމާ ކުރުމަށް ޕްރޮޓީންސް އުފައްދާ ދެއެވެ.\nބަލިއުފައްދާ ވައިރަސްތައް ހަށިގަނޑު ތެރޭ ހަރަކާތްތެރި ވަމުންދާކަން ދިފާއީ ނިޒާމަށް އެނގުމުން، ދިފާއީ ނިޒާމްގެ ސެލްތަކުގެ އަދަދާއި މަސައްކަތް އިތުރުކުރަން ފަށައެވެ. ދިފާއީ ނިޒާމުން އޭގެ މަސައްކަތައް ބޭނުންވާ ސެލްތައް މިފަދައިން އުފެއްދުމަށް ގިނައަދަދެއްގެ ނިއުޓްރިޝަނަލް މައްދާތަކަށް ބޭނުންވެއެވެ. ދިފާއީ ނިޒާމްގެ މަސައްކަތް އޭގެ ފުރިހަމަ ގޮތުގައި ކުރުވުމަށް ބޭނުންނަމަ އެއަށް ބޭނުންވާ ނިއުޓްރިޝަން މާއްދާތައް ލިބިދިނުން ހުއްޓިގެން ނުވަތަ މަދުވެގެން ނުވާނެއެވެ.\nހޯދުންތަކުން ދެއްކި ގޮތުގައި ވައިޓް ބަޓަން މަޝްރޫމްއިން ދިފާއީ ނިޒާމަށް ލިބޭ ފައިދާތައް ބިނާވެގެން ވަނީ ވައިޓް މަޝްރޫމް ބޭނުންކުރާ މިންވަރުގެ މައްޗަށެވެ. ވައިޓް ބަޓަން މަޝްރޫމް ގިނައިން ބޭނުން ކުރިވަރަކަށް ދިފާއީ ނިޒާމަށް ބޭނުންވާ މާއްދާތައް ގިނައިން ލިބިދޭނެއެވެ.\nކެއުމަށް ބޭނުން ކުރާ ތަފާތު ވައްތަރުގެ މަޝްރޫމް ތަކަކީ ސިއްހަތައް ފައިދާ ހުރި ތަރުކާރީ ތަކެކެވެ. މިތަރުކާރި ތަކުގައި، އެހެނިހެން ތަރުކާރީ ތަކަށް ވުރެ ގިނައިން ޕްރޮޓީންސް އާއި ސެލެނިއަމް އެކުލެވިގެން ވެއެވެ. ހަމަމިފަދައިން ޕޮސްޕޯރަސް، ޕޮޓޭސިއަމް އަދި ވިޓަމިން ބީ12 ވެސް އެކުލެވިގެން ވެއެވެ.\nކުރެވިފައިވާ ތަފާތު ތަހުލީލު ތަކުން ދައްކަ ގޮތުގައި ވައިޓް ބަޓަން މަޝްރޫމް އަކީ ކެންސަރު އުފެދި ފެތުރުމުންވެސް ދުރުހެލި ކޮށްދޭ އެއްޗެކެވެ. ތަހޫލީލު ތަކުގައި ބޭނުން ކުރެވުނު ތަފާތު ހަތް ވައްތަރެއްގެ ތަރުކާރީގެ ތެރެއިން ވައިޓް ބަޓަން މަޝްރޫމް އަކީ، އުރަމަތީގެ ކެންސަރު އުފެދުމަށް އެހީވެދޭ އެންޒައިމެއް ކަމުގައިވާ ”އެރޮމެޓެސް “ އުފެދުމުން ރައްކާތެރިކޮށްދިނުމަށް އެންމެ ބޮޑަށް އެހީތެރި ވެދޭ ތަރުކާރިއެވެ.\nމަޝްރޫމް ކައްކައިގެން ނުވަތަ ރޮލާ ވެސް ކެވިދާނެއެވެ. ތެޔޮކޮޅެއްގައި ހަނާ ކޮށްލައިގެން ނުވަތަ ސޫޕަށް އަޅައިގެން ނުވަތަ ސަޓަންޏަށް ނުވަތަ ގެރިމަހުން ހަދާ ކެއުމަށް އަދި މިނޫންވެސް ކެއުން ތަކަށް އަޅައިގެން ވެސް ވައިޓް ބަޓަން މަޝްރޫމް ބޭނުން ކުރެވިދާނެއެވެ.\nއުމަވީ ދައުލަތް: އިރުމަތީގައި އިސްލާމްދީންފެތުރުމާއި ދައުލަތް ނިމުން\nއަހުމަދު އާސިމް މެއި 19, 2019


Salman Khan "Dabangg 3" ah barudhan lui kuranee | Mihaaru\nސަލްމާން ހާން "ދަބަންގް 3" އަށް ބަރުދަން ލުއިކުރަނީ\n05 ޖުލައި 2019 - 08:05\nސަލްމާން ހާން މިހާރު ކުޅެމުން އަންނަ ފިލްމު "ދަބަންގް 3" އަކީ އޭނާގެ ވަރަށް ޒުވާން އުމުރުގެ ދުވަސްތަކެއް ވެސް ފެންނާނެ ފިލްމެކެވެ. އެހެންވެ އެންމެ ޒުވާން ދައުރުގެ ދުވަސްތައް ދައްކުވައިދޭން އޭނާ މިހާރު އަންނަނީ ބަރުދަން ލުއި ކުރަމުންވެ.\nކުރިއަށް އޮތީ މި މަހުގެ ތެރޭގައި ފަށާ "ދަބަންގް 3" ގެ ފަހު ޝޫޓިން ޝެޑިއުލް ކަމަށްވާތީ ސަލްމާން މިހާރު އަންނަނީ ވަރަށް ގަދައަށް ޓްރޭނިންތަކެއް ވެސް ހަދަމުންނެވެ. އެގޮތުން ޖިމް ސެޝަންތަކުގެ ބައެއް ވީޑިއޯތައް ވެސް އޭނާ ވަނީ ސޯޝަލް މީޑިއާގައި ހިއްސާކޮށްފަ އެވެ. ބައެއް ނޫސްތަކުން ބުނި ގޮތުގައި ސަލްމާން މަދުވެގެން7ކިލޯ މި ފަހަރު ލުއި ކުރާނެ އެވެ.\nމިކަހަލަ ބަދަލެއް ގެންނާކަށް ސަލްމާނަށް މާ ބޮޑު ކަމަކަށް ވެސް ނުވާނެ އެވެ.\nސަބަބަކީ 53 އަހަރުގެ އެކްޓަރަކީ ފިޓްނެސް ފްރީކަކަށްވުމެވެ. އަދި އަބަދުވެސް ސަލްމާނަކީ ކުޅެން ޖެހޭ ކެރެކްޓާއަކާ ގުޅޭ ގޮތަށް ހަށިގަނޑަށް ބަދަލުތައް ގެންނަން ފަރިތަ އެކްޓަރެކެވެ. އެގޮތުން 2015 ގައި "ސުލްތާން" ގައި ރެސްލިން ތެޅުންތެރިއެއްގެ ރޯލް ކުޅެން ހަށިގަނޑަށް ގެނައި ބަދަލު ފާހަގަ ކުރެެވޭނެ އެވެ.\nސަލްމާން ފުލުހެއްގެ ރޯލުން ފެނިގެންދާ "ދަބަންގް" ސީރީޒްގެ ތިން ވަނަ ފިލްމު ސިނަމާތަކަށް އަންނާނީ އަންނަ ޑިސެމްބަރު މަހުގެ 20 ގަ އެވެ. މި ފިލްމުގައި ވެސް އޭނާއާ އެކު ބަތަލާގެ ރޯލުން ފެނިގެން ދާނީ ސޮނާކްޝީ ސިންހާ އެވެ.\n"ދަބަންގް 3" މި ފަހަރު ޑައިރެކްޓް ކުރަނީ މަޝްހޫރު ނެށުންތެރިޔާ ޕްރަބޫދޭވާ އެވެ. އޭނާއަކީ ސަލްމާން 2009 ގައި ކުޅުނު "ވޯންޓެޑް" ގެ ވެސް ޑައިރެކްޓަރެވެ.\nއިތުރު ލިޔުންތައް ބޮލީވުޑް ސަލްމާން ޚާން ސޮނާކްޝީ ސިންހަ


SriLankan Airlines in Gan- Colombo dhekolhu ticket hiley libey promotion eh fashaifi - vNews.mv\nސްރީލަންކަން އެއާލައިނުން ގަން- ކޮލަމްބޯ ދެކޮޅު ޓިކެޓް، ހިލޭ ލިބޭ ޕްރޮމޯޝަނެއް ފަށައިފި\nމުހައްމަދު ހަފީޒް Male' | 22 November 2021, 11:32\nއައްޑޫ ސިޓީގައި ހުންނަ ސްރީލަންކަން އެއާލައިންގެ އޮފީހަށް ޒިޔާރަތްކޮށްގެން ގަން- ކޮލަމްބޯ ދެކޮޅު ޓިކެޓް2މީހަކަށް، ހިލޭ ލިބޭ ޕްރޮމޯޝަނެއް އެ އެއާލައިނުން ފަށައިފިއެވެ.\nސްރީލަންކަން އެއާލައިނުން ބުނެފައިވަނީ މި ޕްރޮމޯޝަނުގައި ބައިވެރިވާން ބޭނުން ފަރާތްތަކުން ޖެހޭނީ އައްޑޫ ސިޓީގެ ފޭދޫގައި ހުންނަ ސްރީލަންކަން އެއާލައިންސްގެ ރާއްޖޭގެ ޖެނެރަލް އެޖެންޓް، އޭސް އޭވިއޭޝަން ސަރވިސްގެ ދަށުން ހިންގަމުން އަންނަ ޕެސެންޖަރ އެޖެންޓް، އޭސް ޓްރެވަލްސްއަށް ގޮސް ރަޖިސްޓްރީ ކުރުމަށް ކަމަށެވެ.\nއަދި މި ލަކީ ޑްރޯގައި ބައިވެރިވެވޭނީ އެތަނުން ދެވޭ ކިއުއާރު ކޯޑެއް ސްކޭން ކޮށްގެން ކަމަށް ވެސް ސްރީލަންކަން އިން ބުނެއެވެ.\nމި ޕްރޮމޯޝަން ކުރިއަށް ދާނީ މި މަހުގެ ވިހިވަނަ ދުވަހުން ފެށިގެން ޑިސެމްބަރު މަހުގެ ދިހަވަނަ ދުވަހުގެ ނިޔަލަށެވެ. ލަކީޑްރޯގެ އިން ހޮވޭ ފަރާތް އިއުލާން ކުރުން އޮންނާނީ ޑިސެމްބަރު މަހުގެ ފަނަރަވަނަ ދުވަހުގައެވެ.\nއައްޑޫސިޓީގައި ހުންނަ އޭސް ޓްރެވަލްސް އޮފީސް ހުންނަނީ ފޭދޫ ހިއްކިބިން ސަރަހައްދުން ކުރީގެ ބޭކަރީ ހުންނަ ހިސާބުގައެވެ.\nއަންނަ ޑިސެމްބަރު މަހުގެ ހަތަރުވަނަ ދުވަހު ގަން- ކޮލަމްބޯ ދަތުރުތައް އަލަށް ފެށުމަށް ތައްޔާރުވަމުން އަންނަ އިރު ގިނަ ހިދުމަތްތަކަކާއެކު ފޭދޫގައި ހުޅުވާ އޭސްޓްރެވެލްސް ގެ އޮފީސް ހުޅުވުމަށް ދަނީ ތައްޔާރުވަމުންނެވެ.\nމީގެ ކުރިން ސްރީލަންކަން އެއާލައިން ބުނީ އަލުން ދަތުރުތައް ފަށާއިރު އައްޑޫއިން ކޮލަމްބޯއަށް ދެކޮޅު ޓިކެޓްގެ އަގަކީ (ދިވެހިންނަށް) 271 އޫއެސް ޑޮލަރެވެ.\nއަދި ގަމުން ދުބާއީއަށް 487 ޔޫއެސް ޑޮލަރަށް ދެކޮޅު ޓިކެޓް ލިބޭއިރު، ގަން ޑާކާ މާލެ ޓިކެޓްގެ އަގަކީ 490 ޔޫއެސް ޑޮލަރެވެ. މީގެ އިތުރުންވެސް އިތުރު ގިނަ މަންޒިލްތަކަށް ސްރީލަންކަން އިން ދަތުރު ކުރެވޭނެ ކަަމަށެވެ.\nއައްޑޫ ސިޓީ ވިޔަފާރި ރާއްޖެ ސްރީލަންކާ


vnews - Dhuniye gai baavvaa enme bodu Hackathon Raajjeygai fashaifi\nދުނިޔޭގައި ބާއްވާ އެންމެ ބޮޑު ހެކަތޯން ރާއްޖޭގައި ފަށައިފި\nއެންޖަލްހެކް މޯލްޑިވްސް ފެށުމަށް ބޭއްވުނު ރަސްމިއްޔާތުގެ ތެރެއިން -- ފޮޓޯ: ދިރާގު\nދުނިޔޭގައި ބާއްވާ އެންމެ ބޮޑު ހެކަތޯން "އެންޖަލްހެކް" މިއަދު ރާއްޖޭގައި ފަށައިފި އެވެ.\nހޮޓެލް ޖެންގައި މިއަދު ހެނދުނު "އެންޖަލްހެކް މޯލްޑިވްސް"ގެ ނަމުގައި ފެށިގެން ކުރިއަށްދާ މި ހެކަތޯންގައި 50 އަށް ވުރެ ގިނަ ފަރާތުން ބައިވެރިވެފައިވެ އެވެ.\nދިރާގާއި އެންޖަލްހެކް ރާއްޖެ ގެނައި ސްޕާކްހަމް ކުންފުނިން ގުޅިގެން ކުރިއަށް ގެންދާ މިހެކަތޯން މިއަދާއި މާދަމާ ކުރިއަށް ގެންދިއުމަށް ވަނީ ހަމަޖައްސާފަ އެވެ.\nއެންޖަލްހެކް މޯލްޑިވްސް ފެށުމަށް ބޭއްވުނު ރަސްމިއްޔާތުގައި ދިރާގުގެ ސީއީއޯ އިސްމާއީލް ރަޝީދު ވާހަކަދައްކަވަނީ -- ފޮޓޯ: ދިރާގު\nރާއްޖޭގައި މިއަދު މި ހެކަތޯން ފެށިއިރު ދުނިޔޭގެ އިތުރު ހަ ގައުމެއްގައި ވެސް މި ހެކަތޯން ފެށިގެން ކުރިއަށް އެބަދެ އެވެ.\nރާއްޖޭގައި ހެކަތޯން ފެށުމުގެ ގޮތުން ބޭއްވި ރަސްމިއްޔާތުގައި ދިރާގުގެ ސީއީއޯ އިސްމާއިލް ރަޝީދު ވިދާޅުވީ މިއީ ބައިނަލްއަގްވާމީ ފެންވަރުގެ ހަރަކާތަކަށް ވާތީ މިފަދަ ހަރަކާތަކުން ޒުވާނުންނަށް ފުރުސަތުތައް ހޯދައިދިނުމަކީ ދިރާގުން ބޭނުންވާ ކަމެއް ކަމަށެވެ.\nއިސްމާއީލް ރަޝީދު ވިދާޅުވީ ދިވެހި ޒުވާނުން ބާރުވެރި ބަޔަކަށް ހެދުމަށާއި ޒުވާނުން ކުރިއަށް ދާން ލިބޭ ފުރުސަތުތަކުގައި ދިރާގުގެ އިޖުތިމާއީ ޒިންމާގެ ދަށުން އަބަދުވެސް ބައިވެރިވާނެ ކަމަށެވެ.\nސްޕާކްހަމް ކުންފުނީގެ މެނޭޖިން ޕާޓްނަރު އަލީ ހާރިސް ވިދާޅުވީ މިއީ ދުނިޔޭގައި ބާއްވާ އެންމެ ބޮޑު އެއް ހެކަތޯން ކަމަށްވާތީ ސްޕާކްހަމްގެ ބޭނުމަކީ ބައިނަލްއަގްވާމީ ފުރުސަތުތައް ދިވެހި ޒުވާނުން ހޯދައިދިނުން ކަމަށެެވެ.\nގުރޫޕް ކޮންނާއި ވަކިވަކި ފަރުދުންނަށްވެސް ބައިވެރިވެވޭ ގޮތަށް ކުރިއަށްދާ މި ހެކަތޯންގައި ފަނޑިޔާރުންގެ ގޮތުގައި ތިއްބެވީ ޕޭމީޑިއާގެ ފައުންޑަރު ކަނިކްޝާއާއި، ދިރާގުގެ އެކްޓިން ސީއެމްއޯ އަހްމަދު މައުމޫނާއި އަދި މައިންޑްވެލީގެ ޕްރޮޑަކްޓް މެނޭޖަރު އަހުމަދު ރިއާޒީ މުހައްމަދު އެވެ.\nމި ހެކަތޯންއިން އެއްވަނައަށް ދާ ފަރާތަކަށް ޕްރޮގްރާމެއް ފަރުމާކުރަން 12 ހަފުތާގެ ތަމްރީންތަކެއް ދިނުމަށް ވަނީ ހަމަޖެހިފަ އެވެ. އޭގެފަހުން އެމެރިކާ އަށް ގޮސް ގްލޯބަލް ޑެމޯޑޭގައި ބައިވެރިވެ އެމެރިކާގެ ސެންފްރެންސިސްކޯގެ މަޝްހޫރު ސިލިކަން ވެލީގައި މި ޕްރޮގްރާމް ހުށަހަޅައި ދޭން ފުރުސަތު ދޭނެ އެވެ.


Mohamed Shafiu: ނިޢުމަތްތަކުގެ ތެރެއިން ދުޅަހެޔޮ ޞިއްޙަތު\nނިޢުމަތްތަކުގެ ތެރެއިން ދުޅަހެޔޮ ޞިއްޙަތު\nއާދެ! ދުޅަހެޔޮ ޞިއްޙަތަކީ، ﷲ ތަޢާލާ އިންސާނުންނަށް ދެއްވެވި ނިޢުމަތްތަކުގެ ތެރެއިން ވަރަށް އަގުބޮޑު ނިޢުމަތެކެވެ.\nއިސްލާމްދީނުގައި ވަރަށްބޮޑު އަހަންމިއްޔަތުކަމެއް ދެވިފައިވާ ނިޢުމަތެކެވެ. މިކަން ﷲ ގެ ފޮތާއި ރަސޫލާ ޞައްލަﷲ ޢަލައިހި ވަސައްލަމަގެ ސުންނަތަށް ބަލައިފިމީހަކަށް ވަރަށް ރަނގަޅަށް އެނގިގެންދާނެއެވެ. ﷲ ތަޢާލާވަނީ ޞިއްޙަތަށް ގެއްލުންވާފަދަ އެންމެހައި ކަންތަކުން ދުރުވެ ރައްކާތެރިވެ ތިބުމަށް އަމުރުކުރައްވަވާފައެވެ. (وَلاَ تُلْقُواْ بِأَيْدِيكُمْ إِلَى التَّهْلُكَةِ) البقرة: ١٩٥ " އަދި ތިޔަބައިމީހުންގެ އަމިއްލަ އަތްތަކުން ނަފްސު ހަލާކުގެތެރެއަށް އެއްލާ ނުލާށެވެ." ރަސޫލުﷲ ޞައްލަﷲ ޢަލައިހިވަސައްލަމަ ވަނީ ދުޅަހެޔޮ ޞިއްޙަތެއްދެއްވުން އެދި ﷲ ތަޢާލާގެ ހަޟްރަތުގައި ދެންނެވުމަށް އުންމަތަށް އިރުޝާދު ދެއްވަވާފައެވެ. أَيُّهَا النَّاس لاَ تَتَمَنَّوا لِقَاءَ العَدُوِّ، وَسَلُوا اللهَ العَافِيَةَ " އޭ މީސްތަކުންނޭވެ. އަދުއްވުންނާއި ބައްދަލުކުރުމަށް (ހަނގުރާމައަށް) ނެއެދޭށެވެ. ދުޅަހެޔޮ ޞިއްޙަތަކަށް އެދި ﷲ ގެ ޙަޟްރަތުގައި ދަންނަވާށެވެ."\nއާދެ! ޤިޔާމަތްދުވަހު އެންމެފުރަތަމަ ސުވާލު ވެވޭ ނިޢުމަތްތަކުގެތެރޭގައި ދުޅަހެޔޮ ޞިއްޙަތުގެ ނިޢުމަތް ހިމެނެއެވެ. އެހެންކަމުން ރަސޫލުﷲ ޞައްލަﷲ ޢަލައިހިވަސައްލަމަ ވަނީ ދުޅަހެޔޮޞިއްޙަތެއް ﷲ ތަޢާލާ ދެއްވާފައިވާ މީހުންނަށް، މި ނިޢުމަތުގެ ބޭނުން ރަނގަޅުގޮތުގައި ހިފުމަށް ވަޞިއްޔަތްކުރައްވާފައެވެ. ﷲ ތަޢާލާ އަމުރުކުރައްވަވާފައިވާ ކަންތައްކުރުމުގައެވެ. އެއިލާހުގެ ރުހިވޮޑިގަތުން ޙާޞިލުކުރުމުގައެވެ. اِغْتَنِمْ خَمْسًا قَبْلَ خَمْسٍ " ފަސްކަމެއް ތިޔަބައިމީހުންނާއި ކުރިމަތިވުމުގެ ކުރިން ފަސްކަމެއްގެ ފައިދާ ހެޔޮގޮތުގައި ލިބިގަންނާށެވެ." އޭގެ ތެރެއިން އެއްކަމަކަށް އެކަލޭގެފާނު ޙަދީޘްފުޅު ކުރައްވަވާފައިވަނީ وَ صِحَّتَكَ قَبْلَ سَقَمِكَ " ބަލިވުމުގެ ކުރިން ދުޅަހެޔޮކަމުގެ ފައިދާ ހެޔޮގޮތުގައި ލިބިގަންނާށެވެ." ނަމަވެސް މަދުބަޔަކު މެނުވީ މި ނިޢުމަތުގެ ބޭނުން ހެޔޮގޮތުގައި ނުހިފައެވެ. އަގު ވަޒަނެއް ނުކުރެއެވެ. نِعْمَتَانِ مَغْبُونٌ فِيْهِمَا كَثِيْرٌ مِنَ النَّاِس: الصِّحَّةُ وَالْفَرَاغُ " ގިނަ ބަޔަކަށް އޭގެ އަގު ވަޒަންނުކުރެވޭ (އެއަށް ފަރުވާކުޑަކޮށްފައިވާ) ދެ ނިޢުމަތެއްވެއެވެ. އެއީ ޞިއްޙަތާއި ހުސްވަގުތެވެ."\nއާދެ! މި ނިޢުމަތަކީ ﷲގެ އަމުރުފުޅުތަކާއި ޚިލާފަށް އުޅޭމީހުންގެ މައްޗަށްވާ ހުއްޖަތެކެވެ. އަދި އެއިލާހު އެންގެވި ގޮތަށް އުޅޭ މީހުންނަށްޓަކައިވާ ހުއްޖަތެކެވެ. އެހެންކަމުން މި ނިޢުމަތުން ފައިދާލިބޭނީ އެއިލާހު އެންގެވި ގޮތަށް އުޅޭ މީހުންނަށެވެ. ދުނިޔެއާއި ދުނިޔޭގައި ވާހައި އެއްޗަކަށް ވުރެ އެބައިމީހުންނަށް މި ނިޢުމަތުގެ ފައިދާ ބޮޑެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްފުޅެއްގައި އައިސްފައިވެއެވެ. وَالصِّحَّةُ لِمَنْ اتَّقَى خَيْرٌ مِنَ الْغِنَى " އަދި ޞިއްޙަތަކީ ތަޤުވާވެރީންނަށް، މުދަލަށް(މުއްސަނދިކަމަށް) ވުރެންވެސް އަގުބޮޑު އެއްޗެކެވެ." އެހެންކަމުން މުއުމިނުން އަބަދުވެސް ދުޅަހެޔޮ ޞިއްޙަތެއް ދެއްވެވުން އެދި ދުޢާ ކުރެއެވެ. އުއްމުލް މުއުމިނީން ޢާއިޝާ ރަޟިޔަﷲ ޢަންހާ ވިދާޅުވިއެވެ. لَوْ عَلِمْتُ لَيْلَةَ الْقَدْرِ مَا سَأَلْتُ رَبِّيْ عَزَّ وَجَلَّ فِيْهَا إِلاَّ الْعَافِيَةَ حَتَّى أُصْبِحَ " ތިމަންކަމަނާއަށް ލައިލަތުލްޤަދްރި އެނގިވަޑައިގެންފިނަމަ، ފަތިސްވެއްޖެއުމަށް ދާންދެން ﷲގެ ޙަޟްރަތުގައި ދުޅަހެޔޮ ސިއްޙަތެއްނޫން އެހެން އެއްޗެއް ދެއްވެވުން އެދި ނުދަންނަވާ ހުށީމެވެ."\nއޭ ﷲ ފެނުމުގެ ނިޢުމަތް ދެއްވެވުމުން އެ ނިޢުމަތުގެ ބޭނުން ﷲ ޙަރާމް ކުރެއްވެވި ތަންތަނަށާއި އެއްޗިއްސަށް ބެލުމުގައި ހިފަމުންދާ މީހުންނޭވެ! ތި ނިޢުމަތުން މަޙުރޫމު ވެފައިވާ މީހުންނަށް ބަލައި ޢިބުރަތް ލިބިގަންނާށެވެ. ފެނުމުގެ ބާރު ﷲ ގެންދަވައިފިއްޔާ ދެން އަނބުރާ ގެނެސްދޭނީ ކާކުތޯއެވެ؟\nއޭ އަޑުއިވުމުގެ ނިޢުމަތް ﷲ ދެއްވެވުމުން އެ ނިޢުމަތުގެ ބޭނުން ލަވަޔާއި މިއުޒިކާއި އަދިވެސް ﷲ ޙަރާމްކުރެއްވެވި އެއްޗެހި އަޑުއެހުމުގައި ހިފަމުންދާ މީހުންނޭވެ! ތި ނިޢުމަތުން މަޙުރޫމު ވެފައިވާ މީހުންނަށް ބަލައި ޢިބުރަތް ލިބިގަންނާށެވެ. އަޑުއިވުމުގެ ބާރު ﷲ ގެންދަވައިފިއްޔާ ދެން އަނބުރާ ގެނެސްދޭނީ ކާކުތޯއެވެ؟\nއޭ ﷲ އަތް ދެއްވެވުމުން އެ ނިޢުމަތުގެ ބޭނުން މީހުންނަށް އަނިޔާކުރުމުގައްޔާއި ﷲގެ ދީނަށާއި އެ ދީނަށް ތަބާވާންް މަސައްކަތްކުރާ މީހުންނަށް މަލާމަތްކޮށް އެއްޗެހި ލިޔުމުގައި ހިފަމުންދާ މީހުންނޭވެ! ތި ނިޢުމަތުން މަޙުރޫމު ވެފައިވާ މީހުންނަށް ބަލައި ޢިބުރަތް ލިބިގަންނާށެވެ. ﷲ ތިއަތުގެ ބާރު ގެންދަވައިފިއްޔާ ދެން އެ ބާރު އަނބުރާ ގެނެސްދޭނީ ކާކުތޯއެވެ؟\nއޭ ﷲ ފައި ދެއްވެވުމުން އެ ނިޢުމަތުގެ ބޭނުން ﷲ ޙަރާމްކުރައްވަވާފައިވާ ކަންތައްތައް ކުރުމުގައި ހިފަމުންދާ މީހުންނޭވެ! ތި ނިޢުމަތުން މަޙުރޫމު ވެފައިވާ މީހުންނަށް ބަލައި ޢިބުރަތް ލިބިގަންނާށެވެ. ﷲ ތިފައިގެ ބާރު ގެންދަވައި ތިބާއަކީ ނުކުޅެދޭ މީހަކަށް ހައްދަވައިފިއްޔާ ދެން ތިބާއަށް އެ ނިޢުމަތް އަނބުރާ ގެނެސްދޭނީ ކާކުތޯއެވެ؟\nއޭ ﷲ ދުޅަހެޔޮ ޞިއްޙަތެއް ދެއްވެވުމުން އެއިލާހަށް އުރެދުމުގައި އެ ނިޢުމަތުގެ ބޭނުން ހިފަމުންދާ މީހުންނޭވެ! އަދިވެސް ﷲ އަށް ބިރުވެތިވާކަށް ނުވޭތޯއެވެ؟ އެ އިލާހު ތިނިޢުމަތް ގެންދަވައިފިއްޔާ ދެން އަނބުރާ ގެނެސްދޭނީ ކާކު ތޯއެވެ؟\nو صلى الله و سلم على نبينا و حبيبنا محمد وعلى آله وصحبه أجمعين. والحمد لله رب العالمين.\nPosted by Mohamed Shafiu at 5:49 PM\nLabels: ރަޤާއިޤް, މުޙައްމަދު ޝަމްޢޫން, ސިއްހަތު


ކޯވިޑް19: މިއަދު ފައްސިވީ މީހުންގެ އަދަދު ހާހަކުން މައްޗަށް! | Sandhaanu\nކޯވިޑް19: މިއަދު ފައްސިވީ މީހުންގެ އަދަދު ހާހަކުން މައްޗަށް!\nއެޗްޕީއޭގެ ތަފާސް ހިސާބުތަކުން ދައްކާ ގޮތުން ވޭތިވެދިޔަ 24 ގަޑި އިރު، 1,091 މީހަކު ވަނީ ކޮވިޑަށް ޕޮޒިޓިވްވެފައެވެ.\nމިއަދު ފެނުނު ކޭސްތަކުގެ ތެރެއިން 147 މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި ރިސޯޓްތަކުން6މީހަކާއި ސަފާރީއަކުން3މީހެއް އަދި ހަދަމުންދާ ރަށަކުން ވަނީ2މީހަކު ވަނީ ފައްސިވެފައެވެ. އަނެއް 933 ކޭސް ފެނިފައިވަނީ މާލެ ސަރަހައްދުންނެވެ.\nމިއަދުގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 35,815 އަށް އަރައިފައެވެ. އޭގެ ތެރޭގައި، 9,423 އެކްޓިވް ކޭސް ހިމެނޭއިރު 250 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިހާތަނަށް ރާއްޖެ އިން 84 މީހަކުވަނީ މި ބަލީގައި މަރުވެފައެވެ. އަދި 25,299 މީހަކު ވަނީ މިބަލިން ރަނގަޅުވެފައެވެ.\nބިން ޙައިދަރު މެއި 10, 2021 At 11:49 އމ\nކޮންޓްރޯލުން ނެއްޓީދޯ. އެޗްޕީއޭ އާއި ކުރިމިނަލް ދަޢުވާއެއް ކުރެވިދާނެތަ؟ އެހެނީ އެއްވެސް މިންގަނޑެއްނެތި ޕްލޭނެއްނެތި ހިތުހުރިގޮތަކަށް ސިޔާސީ ރަންޑީންގެ ޕްރެޝަރަށް ވެއްޓީ ކޮވިޑް ކޮންޓުރޯލް ކުރުމުގެ ޢަމަލުތައް ބެހެއްޓީތީވެ. އެހެނީ 30 އާއި 45 އަކާއި ދޭތެރޭގައި ފައްސިވުން އޮތް އިރުވެސް މޫވްމަންޓް ރިސްޓްރިކްޓް ކޮށްގެން ގަބޫލުކުރެވޭ ފެންވަރުގެ ގަވާޢިދުތަކެއް ހަދާއިގެން އެގޮތަށް ގެންދެވޭތޯ ބަލަމުން ގޮސްފަ ކުއްލިއަކަށް ކައުންސިލް އިންތިޚާބުގައި ގަނޑުކޮށް ކައުންސިލް ވޯޓްގެ ނަތީޖާ ހޯދަން އުޅުނު ބަޔެއްގެ ދަލުގައި ޖެހި އެޗްޕީއޭ އިން 300 އަށް ކޮވިޑް19 ފައްސި އެރާފައި ވަނިކޮށް ކޮންޓްރޯލް ދޫކޮށްލާ އަދި ފައްސިވެފައިވާ މީހުންވެސް ހަމަ އެއް ބޫތުތަކަށް ވޯޓްލާން ފޮނުވުމާއި ރަށްތަކުންވެސް ކަރަންޓީނެއް ނެތި ވޯޓުލުމަށް ދަތުރު ފަތުރު ކުރަން ހުއްދަދިންކަން:\nއޭގެ ނަތީޖާއަކަށް މިވީ ކޮންޓުރޯލުން ނެއްޓީ ކޮވިޑްގެ ނުރައްކަލަށް ރާއްޖޭގެ ރައްޔަތުން ވައްޓާލުން. ވީމާ ޖިނާޢީ ދައުވާއެއް މައިމޫނާ އަށާއި އޭނައަށް އެބާރުތައްދީގެން ގޭސްގަނޑު އެނބުރި އެންމެނަށްވެސް ދަޢުވާކުރުން.\nރައްޔަތުންނަށް ދައުލަތް ހިންގަދޭން ޙަވާލުވަނީ ޒިންމާތަކެއް އުފުލަން ހުވާކޮށްގެންނެވެ. ވީއިރު ކޮބާތޯ ޒިންމާ؟؟


Gaathil Dhan Jessumun Hihhama Jehijje - Zainab Ge Bappa - Vaguthu\nމި އަހަރުގެ ޖެނުއަރީގެ މަހުގެ ކުރީކޮޅު ރޭޕްކޮށް މަރާލާފައި އޮއްވާ ފެނުނު ޒައިނަބް އަންސާރީގެ ގާތިލް އިމްރާން ދަންޖައްސާ މަރާލުމުން ހިތްހަމަ ޖެހިފައިވާކަމަށް ޒައިނަބުގެ ބައްޕަ ބުނެފިއެވެ.\nޒައިނަބުގެ ބައްޕަ މުހައްމަދު އަމީން މިއަދު ބުނީ، ދަރިފުޅު މަރާލި މީހާއަށް ހައްގު އަދަބު ލިބުމުން އެކަމާއި ވަަރަށް ބޮޑަށް ހިތްހަމަޖެހޭ ކަމަށެވެ. ޖިއޯ ނިއުސްއާ ފޯނުން ވާހަކަދައްކަމުން އެކަމާއި ހިތްހަމަޖެހިފައިވާކަން ހާމަކޮށްފައިވާއިރު، އިމްރާންއަކީ އެހެން ބައެއް ކުދިންގެ މަރުގެ ފަހަތުގައިވާ ގާތިލުވެސް މެއެވެ.\nއޭނާ ވަނީ އެހެން ކުދިންތަކެއް މަރާލިކަމަށް އަމިއްލައަށް އެެއްބަސްވެފައެވެ.\nއިތުރަށް ވާހަކަދައްމުން އަމީން ބުނީ، މިފަދަ ނިންމުންތައް ނިންމަން ވާނީ، އެ ކުށްކުރި މީހަކަށް އެކަނި ކަމަށާއި، އެވަރަށް ހެއްކާއި ގަރީނާ ލިބިގެން ކަމަށެވެ. އަދި ކުށެއް ނެތް މީހަކަށް މިވަރުގެ އަދަބެއް ދީގެންނުވާނެ ކަމަށްވެސް އޭނާ ބުންޏެވެ.\n"އަހަރެން ވަރަށް ހިތްހަމަޖެހިއްޖެ އޭނާ ކުރި ކުށަށް އޭނާއަށް އަދަބު ލިބުމުން. މިއީ އެފަދަ ކުށްތައް ކުރާ ފަރާތްތަކަށް ރަނގަޅު ފިލާވަޅަކަށް ވެގެންދާނެ" އަމީން މީޑިއާތަކަށް ބުންޏެވެ.\nޒައިނަބު މަރާލި އިމްރާން ދަން ޖައްސާ މަރާލާފައި ވަނީ، ލާހޫރުގައި ހުންނަ ކޮޓް ލަޚުޕަތު ޖަލުގައެވެ. އޭނާ ދަން ޖައްސާފައިވަނީ މެޖިސްޓްރޭޓަކާއި ޒައިނަބުގެ ބައްޕަގެ ކުރިމަތީގައެވެ.\nޒައިނަބު ރޭޕުކޮށްފައި ވަނީ، ޖެނުއަރީ މަހުގެ ހަތަރުވަނަ ދުވަހު ޒައިނަބު އޭނާގެ އާއިލާ މީހެއްގެ ގޭގައި ހުއްޓާ ރަހީނުކޮށްގެން ގެންގޮސްފައެވެ. އޭނާ ރޭޕުކުރުމަށްފަހު މަރާލާފައި އޮއްވާ ފެނިފައިވަނީ އޭގެ ފަސް ދުވަސް ފަހުންނެވެ.\nޒައިނަބުގެ ރޭޕްކޮށް މަރާލި މައްސަލަ ތަހުގީގުގެ ކަންތައް ވަރަށް ބާރަށް ކުރިއަށް ދިޔައެވެ. އަދި އެ މައްސަލައާ ގުޅުގެން އިމްރާން ހައްޔަރުކުރެވުނެވެ. އޭނާ ހައްޔަރުކުރެވުނީ، ސާބިތު ހިފޭވަރަށް ހެއްކާއި ގަރީނާ ލިބިގެން، ޖެނުއަރީ މަހުގެ 23 ވަނަ ދުވަހުއެވެ.\nއެގޮތުން ޑީއެންއޭ ޓެސްޓުގެ ޓެކްނޮލޮޖީ ބޭނުންކޮށްގެން ކުރި ތަހުލީލުތަކުން، ޒައިނަބުގެ ގާތިލަކީ އިމްރާނުކަން ހޯދުނެވެ. އަދި އެހެން ހަތް ކުއްޖެއްގެ ހަށިގަނޑުން ނެގި ސާމްޕަލް ތަކާވެސް، އިމްރާނުގެ ޑީއެންއޭ ސާމްޕަލް ދިމާވިއެވެ.\nއޭނާ ރޭޕްކޮށްފައި ވަނީ، މައިންބަފައިން އުމްރާ ދަތުރެއްގައި މައްކާގައި ހުއްޓާއެވެ.\nއޮކްޓޯބަރ 17, 2018 21:37\nޤިޞާޞް ހިފުމުގައި ދިރުން (ހިތްހަމަޖެހުމާއި އަމާންކަން) ވެއެވެ.\nއޮކްޓޯބަރ 17, 2018 21:51\nތިޔަހިން ހަމައެއް ނުޖެހުނީސް ޑިމޮކުރަސީގެ ދަށުން ކޯޓަކުން ނިންމާ ވަކީލަކަށް ލާރިދީގެން އެމީހާ ދުވަސް ކޮޅަކު ބަންދު ކޮށް ފަ ދޫކޮށްލިނަމަ.\nއޮކްޓޯބަރ 18, 2018 04:19\nމިރާއްޖޭގަ ނޫނިއްޔާ ޤިސާސް ހިފާ. މަރަށް މަރު. ހަމަ ގައިމު ދެން ނުޖެހޭނެ ޒައިނަބުގެ ޤާތިލުގެ ކެއުމާއި ބުއިމާއި، އަންނޯނާ، ހުރުމާއި، ބޭސްފަރުވާ އަދި ސެކިއުރިޓީ އަބަދުގެ އަބަދަށް ޕާކިސްތާނުގެ އާންމު ރައްޔިތުންގެ ޚަރަދުގައި ބަލަހައްޓާކަށް.\nއޮކްޓޯބަރ 18, 2018 07:44\nއޮކްޓޯބަރ 18, 2018 16:31\nއޮކްޓޯބަރ 20, 2018 11:31\nމިހާރުވެސް މާ ބޮޑަށް ލަސްވެއްޖެ ތިބޭ ދައްޖެށުން. ﷲ އަކުބަރު.


Dhuveli baarukoh, sarukaaaru dhevana gear'ah jahan ithuru...\nދުވެލި ބާރުކޮށް، ސަރުކާރު ދެވަނަ ގިޔަރަށް ޖަހަން އިތުރު ބަހަނާއެއް ނެތް!\nދައުލަތް ހިންގުމުގެ ދެ ބާރު ރައްޔިތުންގެ ވޯޓުން ވަނީ ދީފައި\nރައްޔިތުންގެ ކަންބޮޑުވުން ހުރީ އުމްރާނީ މަޝްރޫއުތައް ފެށުމުގައި ލަސްވުމުން\nލިބުނު އެހީތަކާއި އެކު ވަރަށް އަވަހަށް މަޝްރޫއުތައް ފެށޭނެ ކަމަށް ސަރުކާރުން ބުނެފައިވޭ\nކ. މާލެ | 20 ޖޫން 2019 | ބުރާސްފަތި 01:50 | 8,204\nހޯރަފުށީ އެއަރޕޯޓު އަޅަން ބިން ހިއްކަނީ: އަމަލީ މަސައްކަތް ފެށިފައިވާ މަދު މަޝްރޫއުތަކުގެ ތެރެއިން މަޝްރޫއެއް - ރާއްޖެއެމްވީ\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ސަރުކާރު ވުޖޫދަށް އައިސް މިއަދަށް 274 ދުވަސްވެފައިވާ އިރު، ރައްޔިތުންގެ އެންމެ ބޮޑު ޝަކުވާއަކަށްވީ ސަރުކާރުގެ ދުވެލި މަޑު ވާހަކައެވެ. އިދިކޮޅު ފަރާތްތަކުން އަޑު އުފުލަމުން ދިޔައީ ސަރުކާރުގެ އުމްރާނީ މަޝްރޫއެއް ނުފެށޭ ވާހަކައެވެ. ކަންކަމުގައި ގޮތް ނިންމުމުގައި "ސްލޯ" ވާހަކައެވެ. ނަތީޖާ ނެރުމުގައި މި ސަރުކާރުގެ ދުވެލި މަޑު ވާހަކައެވެ.\nސަރުކާރުން މިކަމަށް ދިން ރައްދުގައި ބުނީ، ސަރުކާރުގެ ދުވެލި މަޑުކަމަށް ގަބޫލުނުކުރާ ކަމަށެވެ. މި ސަރުކާރަކީ ނަމެއްގައި ކަމެއް ކުރާނެ ސަރުކާރެއް ނޫންކަމަށާއި، ތަރައްގީ ގެންނާނީ ދުރާލާ ރާވައިގެން އަގު ކުރެވިގެން ހިންގާ ގައުމީ ތަރައްގީގެ ޕްލޭނެއްގެ ދަށުން ކަމަށް ބުނެ އެ ތުހުމަތުތަކުން ބަރީއަވެގަތެވެ. ރައްޔިތުން ފެންބޮވައިގަނެފައި ތިބި ބޯހިޔާވަހިކަމުގެ މަޝްރޫއުތަކާއި އަސާސީ ހިދުމަތްތައް ފޯރުކޮށްދޭންވީ ވައުދު ފުއްދާ ދޭނެ ކަމަށް ބުނަމުން ރައްޔިތުން އަރިހުން އެދުނީ ކެތްތެރިވުމަށެވެ. އުއްމީދުތައް ހަގީގަތަކަށް ވާނެ ކަމާއި މެދު ޝައްކު ނުކުރައްވާށެ ބުނެ ރައްޔިތުންނަށް ދިން މެސެޖާ އެކު ރައްޔިތުންނަށް ކުރަން ޖެހުނީ އިތުރު އިންތިޒާރެކެވެ.\nމި އިންތިޒާރަށް ނިމުމެއް ގެންނަން ސަރުކާރަކަށް ދެން ހުރަހެއް އޮތްކަމަށް ނުބެލެވެއެވެ. ސަބަބަކީ މި ފަހުން ބޭއްވި މޯލްޑިވްސް ޕާޓްނާޝިޕް ފޯރަމަށް ފަހު ސަރުކާރުން ދެއްކި ވާހަކަތަކެވެ. ސަރުކާރުން އެ ފޯރަމުގެ ބައިވެރިންނާ ހަމަޔަށް ދިޔައީ "ޖަޒީރާ ރާއްޖޭ" ގެ ތަސައްވުރު ހަގީގަތަކަށް ހަދައިދޭން 70 މަޝްރޫއެއް ހިފައިގެންނެވެ. އެހެން ފޯރަމްތަކާ ޙިލާފަށް މި ފަހަރު ސަރުކާރުން ޕްރޮޕޯޒަލްތައް ހުށައެޅީ، އެ މަޝްރޫއުތަކަށް ހަރަދުވާނެ ފައިސާއާއި، އެކަމުން ހައްލު ކުރަން ބޭނުންވާ ކަންކަމާއި، އެ މަޝްރޫއުތައް ނިމުމުން ރައްޔިތުންނަށް ކުރާނެ ފައިދާ ވެސް ޕްރޮޕޯޒަލް ތަކުގައި ހިމަނައިގެންނެވެ.\nމޯލްޑިވްސް ޕާޓްނާޝިޕް ފޯރަމް 2019 ގެ ޕެނަލް ޑިސްކަޝަންތަކެއް ތެރެއިން\nގާތްގަނޑަކަށް 35 ގައުމަކާއި 27 ޖަމިއްޔާއެއްގެ 170 މަންދޫބުން ބައިވެރިވެވަޑައިގެންނެވި މޯލްޑިވްސް ޕާޓްނާޝިޕް ފޯރަމް ނިންމާލުމަށް ފަހު ބޭއްވި ނޫސްވެރިންގެ ބައްދަލުވުމުގައި ފޯރަމްގެ ޗެއަރ، ހާރިޖީ ވަޒީރު އަބްދުﷲ ޝާހިދު ވަނީ ރައީސް ސޯލިހު ވެވަޑައިގެންނެވި "ޖަޒީރާ ރާއްޖެ" ދިވެހިންނަށް ފޯރުކޮށްދޭނެ ކަމުގެ ފުރިހަމަ ޔަގީންކަން ރައްޔިތުންނަށް އަރުވާފައެވެ. އެތައް ބިލިއަން ރުފިޔާއެއް މަޝްރޫއުތައް ހިންގުމަށް ފޯރަމްގެ ބައިވެރިންނާ އެކު މަޝްވަރާކުރެވި އެ ފައިސާ ލިބޭނެ ކަމުގެ ޔަގީންކަން ލިބިފައިވާ ކަމުގެ އުފާވެރި ހަބަރެވެ. ވަރަށް އަވަހަށް ގިނަ އުމްރާނީ މަޝްރޫއުތަކެއްގެ އަމަލީ މަސައްކަތް ފެށިގެން ދާނެ ކަމަށް ބުނުމުން ރައްޔިތުން ތިބީ ވަރަށް ގާތުން ބަލާށެވެ.\nހަމައެކަނި ސަރުކާރުން ދައްކާ ވާހަކައަކަށް ގޮތް ނުނިންމާ، އެ ފޯރަމްގައި ބައިވެރިވީ މަންދޫބުން ކުރެން ވެސް ފޯރަމާ މެދު ދެކޭ ގޮތް އަހާލާ ސުވާލުކޮށްލާ ހެދީމެވެ. ލިބުނު ޖަވާބުތަކުން ހިތަށް ވެރިވީ ފިނިކަމެކެވެ. އެންމެންގެ ވެސް ތައުރީފު ސަރުކާރަށާ، ސަރުކާރުގެ ބަދަހި ސިޔާސަތުތަކަށެވެ. ދުރުވިސްނުމާ ހަރުދަނާ ހިންގުމުގެ ނިޒާމަކަށް ޖަހާފައިވާ މިސްރާބު ބައިނަލްއަގްވާމީ މުޖުތަމައުއިން ބަލައިގަނެ، ސަރުކާރުގެ ތަސައްވުރު ހަގީގަތަކަށް ހަދައިދޭން ވެދެވެން އޮތް ހުރިހާ އެހީއެއް ވެދެއްވާނެ ކަމަށް ވިދާޅުވިއެވެ.\nފޯރަމުގައި އެކަނިވެސް ހަ ބިލިއަން ރުފިޔާއަށް ވުރެ ގިނަ ފައިސާގެ އެހީގެ އެއްބަސްވުންތަކުގައި ސޮއިކޮށްފައިވާ އިރު، އޭގެ ތެރޭގައި އުމްރާނީ ބޮޑެތި މަޝްރޫއުތަކެއް ހިންގަން ބޭނުންވާ ފައިސާ ހަމަޖެހިފައިވާ ކަމަށް ސަރުކާރުން މައުލޫމާތު ދީފައިވެއެވެ. ފާހަގަކޮށްލެވޭ ދެތިން މަޝްރޫއަކަށް ބަލާއިރު، އިންޑިއާ ސަރުކާރުން ވަނީ އައްޑޫގެ މަގުތައް ހެދުމަށް 200 މިލިއަން ޑޮލަރު (3.1 ބިލިއަން ރުފިޔާ) ގެ އެހީއެއް، އެގްޒިމް ބޭންކުން ދޫކޮށްފައިވާ 800 މިލިއަން ޑޮލަރުގެ ކްރެޑިޓް ލައިންގެ ތެރެއިން ހަމަޖައްސާފައެވެ. ސައުދީ ސަރުކާރުން ވަނީ 50 މިލިއަން ޑޮލަރު (771 މިލިއަން ރުފިޔާ) ގެދޮރުވެރިކުރުމުގެ މަޝްރޫއުތަކަށާއި މަސްވެރިކަމުގެ ދާއިރާ ކުރިއެރުވުމަށް ދީފައެވެ. އޭގެ އިތުރުން ވެސް ކުރިން ދޭން ނިންމާ، ފަހުން ދިމާވި މައްސަލަތަކަކާއި ގުޅިގެން ނުދީ ހުރި އެތައް އެހީއެއް ސަރުކާރަށް ލިބޭނެ ކަމުގެ ޔަގީންކަން މަންދޫބުން އަރުވާފައިވާ ކަމަށް ވެސް ސަރުކާރުން މައުލޫމާތު ދީފައިވައެވެ.\nފޯރަމްގައި ސޮއިކުރެވުނު އިތުރު އެއްބަސްވުންތައް\nރާއްޖޭގެ އިގްތިސާދީ އަދި އިޖްތިމާއީ ތަރައްގީ އަށް ހަރަދު ކުރުމަށް ޖަޕާނުން ދޭ 500 މިލިއަން ޔެން (71 މިލިއަން ރުފިޔާ) ގެ ހިލޭ އެހީ\nއެމެރިކާ އިން ދޭ 11 މިލިއަން ޑޮލަރު (170 މިލިއަން ރުފިޔާ)\nޖައްވަށް ދޫކުރާ ވިހަ ގޭސް މަދުކުރުމަށް ހިންގާ މަޝްރޫއަކަށް ހަރަދުކުރުމަށް ޔޫރަޕިރަން ޔޫނިއަން (އީޔޫ) އިން ދޭ 5.6 މިލިއަން ޑޮލަރު (87 މިލިއަން ރުފިޔާ)\nއޭޝިއަން ޑިވެލޮޕްމެންޓް ބޭންކް (އޭޑީބީ) އިން ދޭ 10 މިލިއަން ޑޮލަރު (155 މިލިއަން ރުފިޔާ) ގެ ހިލޭ އެހީ\nހަމަ ޔަގީނުންވެސް، ދެނެއް ސަރުކާރަކަށް ދެއްކޭނެ އެއްވެސް ބަހަނާއެއް ނެތެވެ. ވެރިކަން ރައްޔިތުން ހޯދައިދީފިއެވެ. އެއަށް ފަހު ރައީސް ސޯލިހު އެދިވަޑައިގެންނެވި ގޮތަށް އެމަނިކުފާނުގެ ފިކުރަށް މަޖިލީހުގެ މެޖޯރިޓީ ވެސް ދީފިއެވެ. މިހާރު ވެވަޑައިގެންނެވި ވައުދުތައް ފުއްދަން ބޭނުންވާ ފައިސާ ވެސް އެއޮތީ ހަމަޖެހިފައެވެ. ދިވެހި ރައްޔިތެއްގެ ހައިސިއްޔަތުން އިހުލާސްތެރިކަމާއި އެކު ސަރުކާރަށް މި ގޮވާލަނީ، ލަސް ނުވެ ސަރުކާރުގެ ދުވެލި ބާރުކޮށް، ދެވަނަ ގިޔަރަށް ޖަހާ ރައްޔިތުން ބޭނުންވާ އުމްރާނީ އަދި އިޖްތިމާއީ ތަރައްގީ ގެނެސްދެއްވާށެވެ.


BREAKING | Covid-19: Poland In Ithuru 438 Meehaku Maruvejje - Vaguthu\nކޮވިޑް-19: ޕޮލޭންޑުން އިތުރު 438 މީހަކު މަރުވެއްޖެ\nދުނިޔޭގެ އެކި ހިސާބުތަކުގައި ހަލުވި ކަމާއި އެކީ ފެތުރެމުން އަންނަ ކޮވިޑް-19 ޖެހިގެން ޕޮލޭންޑުން އިތުރު 438 މީހަކު މަރުވެއްޖެއެވެ.\nއެގައުމުން އިތުރު 438 މީހަކު މަރުވެ މިހާރު ޖުމްލަ އެގައުމުން މަރުވި މީހުންގެ އަދަދު ވަނީ 31،011 އަށް އަރާފައެވެ. މިހާތަނަށް އެގައުމުން އެއް ދުވަސްތެރޭ އެންމެ ގިނަ މީހުން މަރުވެފައިވަނީ މިދިޔަ ނޮވެމްބަރު މަހުގެ 25 ވަނަ ދުވަހުއެވެ. އެދުވަހު އެގައުމުން 674 މީހަކު ވަނީ މި ބަލި ޖެހިގެން މަރުވެފައެވެ.\nއެގައުމުން އިތުރު 10،548 މީހަކު މި ބައްޔަށް ފައްސިވެފައިވާއިރު، މިހާރު ޖުމްލަ ފައްސިވި މީހުންގެ އަދަދު ވަނީ 1،280،438 އަށް އަރާފައެވެ. ޕޮލޭންޑަކީ މިހާތަނަށް 14 ވަނަ އަށް އެންމެ ގިނަ މީހުން ފައްސިވެފައިވާ ގައުމެވެ. މިހާތަނަށް އެއްދުވަހެއްގައި އެންމެ ގިނަ މީހުން އެގައުމުން ފައްސިވެފައިވަނީ ނޮވެމްބަރު މަހުގެ 23 ވަނަ ދުވަހުއެވެ. އެއީ 37،596 އެވެ.\nއޭގެ ފަހުން ބަލި ޖެހޭ މީހުންގެ އަދަދު ނިސްބަތުން ދަށްވި ނަމަވެސް، އެގައުމަކީ ބަލީގެ ނުރައްކާ ބޮޑު ގައުމެކެވެ. މިހާތަނަށް އެގައުމުން މި ބަލި ޖެހިގެން ރަނގަޅުވެފައިވަނީ 1،113،738 މީހެކެވެ. މި ބައްޔަށް 231،640 މީހަކަށް ފަރުވާ ދެމުން އަންނައިރު، އޭގެ ތެރެއިން 1،596 މީހަކަށް ފަރުވާ ދެމުން އަންނަނީ ސީރިއަސް ހާލުގައި ނުވަތަ އައިސީޔޫގައި ކަމަށް ކޮވިޑް-19ގެ އެންމެ ފަހުގެ ތަފާސް ހިސާބުތައް އާންމު ކުރާ ގައުމީ އިދާރާއަކުން ވަނީ ބުނެފައެވެ.


Maruvanee kamah heekoh kaivenikurumun aa hayaatheh\nމަރުވަނީ ކަމަށް ހިތާ ކައިވެނިކުރުމުން ލިބުނީ އާ ހަޔާތެއް\nއެލިޒަބަތު ކޭރް އާއި ސައިމަން އޯބްރިއަން އަދިވެސް ތިބީ ހޮސްޕިޓަލުގައި\nއެލިޒަބަތު ކޭރް އާއި ސައިމަން އޯބްރިއަން އަކީ އިނގިރޭސިވިލާތުގެ ދެ ލޯބިވެރިންނެވެ. އެމީހުން ކައިވެނިކުރަން ހަމަޖެހިފައި އޮތީ ފާއިތުވީ 2020 ވަނަ އަހަރުގެ ޖޫން މަހު އެވެ. ނަމަވެސް ދެ މީހުންނަށް ވެސް ކޮވިޑް-19 ޖެހުނީ އެވެ. ބަލި ހާލި ބޮޑުވެގެން މިލްޓަން ކޭންސް ޔުނިވަސިޓީ ހޮސްޕިޓަލަށް ދެ މީހުން ގެންދިޔައީ އެއް އެމްބިއުލެންސްގަ އެވެ. އޭރު އެމީހުންގެ އޮކްސިޖަން ލެވެލް ހުރީ ފުރާނައަށް ނުރައްކާވާ ވަރަށް ދަށަށް ގޮއްސަ އެވެ.\nހޮސްޕިޓަލުގައި ދެ މީހުންނަށް ވެސް އޮކްސިޖަން މެޝިން ގުޅި އެވެ. އަދި މުޅިން ދެ ވޯޑެއްގައި އެޑްމިޓްކޮށް ފަރުވާ ދޭން ފެށި އެވެ.\nއެލިޒަބަތު އަކީ އޭނާ އެޑްމިޓްކޮށްފައި އޮތް ހޮސްޕިޓަލާ ކައިރީގައި ހުރި ބަކިންހަމް ހޮސްޕިޓަލުގައި ނަރުހެއްގެ ވަޒީފާ އަދާކުރާ މީހެކެވެ. އަދި އޯ ބްރިއަން އަކީ ވެސް އެ ހޮސްޕިޓަލުގެ މެޑިކަލް ސްޓާފެކެވެ. ދެ މީހުންނަށް ވެސް ކޮވިޑް ޖެހުނީ ފްރަންޓްލައިންގައި ކޮވިޑް ބަލި މީހުންނަށް ޚިދުމަތް ކުރުމުގައި އުޅެނިކޮށެވެ.\nއެހެންވެ އެމީހުން އެޑްމިޓްކޮށްފައި އޮތް ހޮސްޕިޓަލުގެ ފްރަންޓްލައިންގައި މަސައްކަތްކުރާ މީހުންގެ ހިތުގައި ވެސް މި މީހުންނަށް ޚާއްސަ ގަދަރެއް ދެވިފައި ވެއެވެ. އަދި އެމީހުން ބަލިވީ ކައިވެނި ކުރަން ތައްޔާރުވެފައި ވަނި ކޮށްކަން ބައެއް ނަރުހުންނަށް އެނގުނެވެ. އަދި ހޮސްޕިޓަލުގައި އޮވެގެން ކައިވެނިކުރަން ބޭނުންތޯ ނަރުހުން އެ ދެ މީހުންނާ ސުވާލު ކުރި އެވެ. ކޮވިޑްގައި ހާލު ބޮޑުވެ ފުރާނައަށް ނުރައްކާ ވަނީ ކުއްލިއަކަށް ކަމަށް ވެފައި ދެ މީހުންނަށް ނުވަތަ ދެ މީހުން ކުރެ އެކަކަށް ފަސޭހަ ވެގެން ކައިވެނި ކުރާނެ ފުރުސަތު ނުލިބިދާނެތީ އެވެ.\nއެލިޒަބަތު އާއި އޯބްރިއަންގެ ވެސް ވަރަށް ހާލުބޮޑުވި އެވެ. އަދި ދިރިއުޅުމުން އުންމީދު ގެއްލޭ ހިސާބަށް އޯބްރިއަންގެ ހާލު ދިޔަ އެވެ.\nއެ ހާލުގައި ވެސް ކައިވެނި ކުރުމަކީ އެ ދެ މީހުން ވަރަށް ބޮޑަށް އެދޭ ކަމެއް ކަން ހޮސްޕިޓަލުގެ މެޑިކަލް ސްޓާފުން އެނގުމުން އެ މީހުން ވަރަށް ބުރަ މަސައްކަތުން ހޮސްޕިޓަލުގައި ކައިވެނި ކުރެވޭނެ އިންތިޒާމް ހަމަޖައްސައި ދިނެވެ. އެހާ ލޯބިން އުޅޭ ދެ މީހުންނަށް ވާތީ އެފަދަ ފުރުސަތެއް ނުލިބިދާނެ ކަމުގެ ބިރު އޮތީމަ އެވެ.\nކައިވެނި ކުރަން އޮތް ދުވަހު އޯބްރިއަންގެ ހާލު ބޮޑުވެ އައިސީޔޫއަށް ބަދަލު ކުރަން ޖެހުނެވެ. ނަމަވެސް އެވަރުން ވެސް މި ކައިވެނީގެ ކަންކަން ހުއްޓާލަން އެމީހުން ބޭނުމެއް ނުވެ އެވެ. ކައިވެނީގެ ރަސްމިއްޔާތު ނިމެން ދެން އޯބްރިއަން ވެންޓިލޭޓަރަށް ނުލައި ބާއްވައިގެން ކައިވެނީގެ ކަންކަން ނިންމި އެވެ.\n"އެ މީހުން [ޑޮކްޓަރުން] ބުނި އޯބްރިއަންގެ ހާލު ދެރަވަމުންދާތީ އޭނާއަށް ކައިވެނި ކުރާނެ އިތުރު ފުރުސަތެއް ނުލިބުމަކީ އެކަށީގެންވާ ކަމެކޭ. އޭނަ ގަޔަށް މެޝިންތައް ގުޅާފައި ފުރާނަ ހުއްޓާ އޭގެން ނުނެގިދާނޭ. އެހެންވެ ހޮޅިތައް ގުޅުން ގަޑިއެއްހާއިރަށް ލަސްކޮށްލާފައި އަހަރެމެންގެ ކައިވެނީގެ ކަންކަން ފުރިހަމަ ކުރަން ފުރުސަތު ދިނީ،" އެލިޒަބަތު ބުންޏެވެ.\nއެވަގުތު އެ މީހުން އެޑްމިޓްކޮށްފައި ތިބި އައިސީޔޫގައި ތިބި މީހުން މަރުވާ ނިސްބަތްހުރީ 80 ޕަސެންޓަށް ވުރެ މަތީގައި ކަމުން އޯބްރިއަން އާއި އެލިޒަބަތުގެ ލޯބީގެ ވާހަކައަށް ވެސް ހިތާމަވެރި ނިމުމެއް އައުމުގެ ފުރުސަތު އޭރު އޮތީ ވަރަށް ބޮޑުކޮށެވެ.\nނަމަވެސް ކައިވެންޏަށްފަހު ވެންޓިލޭޓަރުގައި ފަރުވާ ދީގެން އޯބްރިއަންގެ ހާލު ރަނގަޅުވެ ކޮވިޑް-19 އިގެ ބަލި މީހުން ތިބޭ ވޯޑުގައި ދެ މީހުންނަށް އަލަތު ކައިވެނީގެ ދެމަފިރިންގެ ގޮތުގައި ބައްދަލުވުމުގެ ފުރުސަތު ވަނީ ލިބިފަ އެވެ. ދެ މީހުންނަށް އަދިވެސް ނޭވާލެވެނީ އޮކްސިޖަންގެ އެހީގައި ނަމަވެސް ޖެހިޖެހިގެން އޮތް ދެ އެނދުގައި އަތާ އަތް ގުޅާލައިގެން އޮތުމުގެ ފުރުސަތު މިހާރު ވަނީ ލިބިފަ އެވެ.\n"ދެމަފިރިންގެ ގޮތުގައި ފުރަތަމަ ކސ ޝެއާ ކޮށްލެވޭނީ އަދި ވަރަށް ގިނަ ދުވަސް ފަހުން،" އެލިޒަބަތު ބުންޏެވެ.\nއެލިޒަބަތު އާއި އޯބްރިއަން އަތާ އަތް ގުޅާލައިގެން ތިބެ ކިޔައިދިންގޮތުގައި ހޮސްޕިޓަލުގެ ސްޓާފުން އެމީހުންގެ ވެޑިން ލައިސަންސް ހޯދައި ދިނުމަށާއި ކައިވެނީގެ އިންތިޒާމުތައް ހަމަޖައްސައި ދޭން ވަރަށް ބުރަ މަސައްކަތްތަކެއް ކުރި އެވެ.\nކައިވެންޏަށްފަހު ވެންޓިލޭޓަރު ގުޅައިގެން އޯ ބްރިއަން ވެސް ފުރާނަ ވެސް ވަނީ ސަލާމަތް ކުރެވިފަ އެވެ. އަދި މިހާރު ދެ މީހުން ވޯޑުގައި ތިބެގެން ބައްޔާ ހަނގުރާމަކޮށް އަންނަނީ ރަނގަޅު ވަމުންނެވެ. އެމީހުން ގަބޫލުކުރާ ގޮތުގައި ބައްޔާ ހަނގުރާމަކުރުމުގެ ހިތްވަރު އެމީހުންނަށް ބޮޑަށް ލިބުނީ ކައިވެނީގެ ސަބަބުންނެވެ.\n"ދެ މީހުންނަށް އެކަކު އަނެކަކަށް އެހީތެރިވުމުގެ ފުރުސަތު ނުލިބުނު ނަމަ އަދި ކައިވެނި ކުރާނެ ފުރުސަތު ނުލިބުނުނަމަ އަހަރެމެން ދެ މީހުންނަށް މި ދުވަސް ދެކެން ދުނިޔޭގައި ތިބެވޭނެހެނެއް ހިއެއް ނުވޭ،" އޮކްސިޖަން މާސްކް އަޅައިގެން އިނދެ އޯބްރިއަން ބުންޏެވެ.\nއިނގިރޭސިވިލާތް ވަރި ކައިވެނި ކޮވިޑް-19\nއެއް ދުވަހު ކައިވެނިކޮށްފައި އަނެއް ދުވަހު ވަރިވެއްޖެ


kuda kuda Iceland un England "gandu"koha ladhu gananavaalaifi\nކުޑަކުޑަ އައިސްލެންޑުން އިންގްލެންޑް "ގަނޑުކޮށް"، ލަދު ގަންނަވާލައިފި\nމެޗުން ބަލިވި އިންގްލެންޑް ކުޅުންތެރިން މާޔޫސްވެފައި --- ފޮޓޯ: ޕީއޭ\nމުބާރާތުގެ ހޮޓް ފޭވަރިޓެއްގެ ގޮތުގައި ބެލެވުނު އިންގްލެންޑް ބަލިކޮށް، މުބާރާތުގައި މުޅިން އަލަށް ވާދަ ކުރާ ކުޑަ ކުޑަ އައިސްލެންޑުން ކްއާޓާ ފައިނަލަށް ދަތުރުކޮށްފިއެވެ. އައިސްލޭންޑް ކްއާޓާ ފައިނަލަށް ދިޔައީ ވަރުގަދަ އިންގްލެންޑް ލަދު ގަންނަވާލުމަށްފަހު އެވެ.\nމިރޭގެ މެޗްގައި އައިސްލެންޑުން، އިންގްލެންޑުގެ މައްޗަށް ލީޑް ނެގީ ޕެނެލްޓީއެއްގައި އިނގިރޭސިން ލީޑް ނަގާފައި ވަނިކޮށް ފަހަތުން އަރައެވެ.\nއިންގެލެންޑަށް ލީޑް ނަގައިދިނީ މެޗް ފެށިގެން ހަތަރު ވަނަ މިނެޓްގައެވެ. ޕެނަލްޓީ ޖަހައި ދިނީ ކެޕްޓަން ރޫނީ އެވެ. ނަމަވެސް އޭގެ ދެ މިނެޓް ފަހުން އައިސްލެންޑުން ވަނީ އިންގްލެންޑް ސިއްސުވާލައި މެޗްގެ ނަތީޖާ ހަމަހަމަކޮށްފަ އެވެ. އެޓީމަށް ނަތީޖާ ހަމަހަމަ ކޮށްދިނި ސިގްރޯސަންއެވެ.\nއައިސްލެންޑުން ލީޑް ނެގީ 18 ވަނަ މިނެޓްގައި ސްގްޕްރޯސަންއެވެ.\nކްއާޓާ ފައިނަލުގައި އައިސްލެންޑް ވާދަ ކުރާނީ މުބާރާތް ބާއްވާ ގައުމު ފްރާންސާ ދެކޮޅަށެވެ. އެ މެޗް ކުޅެން ހަމަޖެހިފައިވަނީ އަންނަ އާދިއްތަ ދުވަހުގެ ރޭ ރާއްޖޭ ގަޑިން ދަންވަރު 12 ޖަހާއިރުއެވެ. މިރޭގެ ނަތީޖާއާއެކު އައިސްލެންޑަށް މިހާރު ވެސްވަނީ މުބާރާތް ކާމިޔާބު ވެފައެވެ.


SunOnline: Information commissioner kamah9beyfulhaku kurimathi laifi\nއިންފޮމޭޝަން ކޮމިޝަނަރުކަމަށް ނުވަ ބޭފުޅަކު ކުރިމަތިލައިފި\nއިންފޮމޭޝަން ކޮމިޝަނަރުގެ މަގާމަށް ކުރިމަތި ލުމަށް ހުޅުވާލި ފުރުސަތު ހަމަވި އިރު ނުވަ ފަރާތަކުން އެ މަގާމަށް ކުރިމަތިލާފައިވާކަމަށް ރައީސް އޮފީހުން ބުނެފިއެވެ.\nރައީސް އޮފީހުގެ ތަރުޖަމާނު އިބްރާހިމް ހޫދު މިއަދު ވިދާޅުވީ އިންފޮމޭޝަން ކޮމިޝަނަރުގެ މަގާމަށް ކުރިމަތިލުމަށް ހުޅުވާލި ފުރުސަތު މިއަދު 14:00 އަށް ހަމަވެފައިވާ ކަމަށެވެ. ސުންގަޑި ހަމަވިއިރު ކުރިމަތިލީ ނުވަ ބޭފުޅަކު ކަމަށް ހޫދު ވިދާޅުވިއެވެ.\nއިންފޮމޭޝަން ކޮމިޝަނަރުގެ މަގާމުގައި މިހާރު ހުންނެވީ އަބްދުލް އަޒީޒް ޖަމާލް އަބޫބަކުރެވެ. މިހާރު ހުންނެވި ކޮމިޝަނަރުގެ މަގާމުގެ މުއްދަތު ހަމަވާނީ މިމަހުގެ 22 އަށެވެ.\nއިންފޮމޭޝަން ކޮމިޝަނަރުގެ މަގާމަށް އައްޔަނު ކުރެވޭ ބޭފުޅަކީ އުމުރުން 35 އަހަރު ފުރިފައިވާ ދިވެއްސަކަށް ވާންޖެހެއެވެ. އަދި އެމީހަކީ އިސްލާމްދީނުގައި ހައްދެއް ކަނޑައެޅިފައިވާ ކުށެއް ނުވަތަ ހިޔާނާތުގެ ކުށެއް ކުރިކަން ޝަރީއަތަށް ސާބިތުވެފައިވާ މީހަކަށް ވެގެން ނުވާނެ އެވެ.\nމީގެ އިތުރުން މަގާމަށް އައްޔަނު ކުރާ މީހަކީ ގާނޫނު އަސާސީ ނުވަތަ ގާނޫނެއްގެ ދަށުން އިންތިހާބުކުރެވޭ ސިޔާސީ މަގާމެއްގައި ހުރި މީހަކަށް ވެގެން ނުވާނެ ކަމަށާއި ސިޔާސީ ޕާޓީއެއްގެ މެންބަރެއް ނުވަތަ ސިޔާސީ ޕާޓީއެއްގައި ހަރަކާތްތެރިވާ މީހަކަށް ވެގެންނުވާނެ އެވެ.\nމާލެ ހޮސްޕިޓަލްސް ހިންގާ ބޯޑު އަލުން އެކުލަވާލައިފި\nހެލްތުގެ ނާއިބުގެ މަގާމަށް ބޭފުޅަކު އައްޔަނުކުރައްވައިފި


އަތޮޅު ކައުންސިލްގެ ނައިބު ރައީސް ކަމަށް އަޙުމަދު ޞަބާޙު ހޮވިވަޑައިގެންފި\nތިލަދުންމަތީ އުތުރުބުރީ އަތޮޅު ކައުންސިލްގެ ނައިބު ރައީސް ހޮވުމަށްޓަކައި މިއަދު ހެނދުނު ވޯޓްލުން ކުރިއަށް ގެންގޮސްފިއެވެ.\n15 ޖޫން 2021 ވަނަ ދުވަހުގެ 10:00 ގައި އަތޮޅު ކައުންސިލްގެ އިދާރާގައި ބޭއްވުނު ކައުންސިލްގެ4ވަނަ ދައުރުގެ 05 ވަނަ ޢާންމު ބައްދަލުވުމުގައި ކުރިއަށް ގެންދެވުނު ނައިބު ރައީސް ހޮވުމުގެ މި އިންތިޚާބުގައި، ވާދަކުރެއްވީ އަތޮޅު ކައުންސިލްގެ މެންބަރު އިހަވަންދޫ ކައުންސިލްގެ ރައީސް އަލްފާޟިލް އަޙުމަދު ޞަބާޙުއާއި، އަތޮޅު ކައުންސިލްގެ މެންބަރު ފިއްލަދޫ ކައުންސިލްގެ ރައީސް އަލްފާޟިލް ފަތުހުﷲ ޙަސަނެވެ.\nމި އިންތިޚާބުގައި އަތޮޅު ކައުންސިލްގައި ހިމެނި ވަޑައިގަންނަވާ 14 މެންބަރުންނާއި ކައުންސިލްގެ ރައީސް އާއިއެކު ވޯޓްލުމުގެ ޙައްޤު ލިބިފައިވާ 15 ބޭފުޅުން ވޯޓް ދެއްވިއެވެ. މި އިންތިޚާބުގެ ނަތީޖާގައި ވާގޮތުން އަލްފާޟިލް އަޙުމަދު ޞަބާޙުއަށް ލިބިވަޑައިގެންނެވީ 08 ވޯޓެވެ. އަލްފާޟިލް ފަތުޙުﷲ ޙަސަނަށް ލިބިވަޑައި ގެންނެވީ 07 ވޯޓެވެ. މިއީ ސިއްރު ވޯޓެކެވެ.\nއެހެންކަމުން ތިލަދުންމަތީ އުތުރުބުރީ އަތޮޅު ކައުންސިލްގެ 04 ވަނަ ދައުރުގެ ނައިބު ރައީސްކަމަށް ހއ. އިހަވަންދޫ ކައުންސިލްގެ ރައީސް އެރަށު ހަނދުވަރީނާޒް އަލްފާޟިލް އަޙުމަދު ޞަބާޙުވަނީ ހޮވިވަޑައި ގެންފައެވެ. މިފުރުޞަތުގައި އަލްފާޟިލް އަޙުމަދު ޞަބާޙުއަށް ކައުންސިލްގެ ނަމުގައި ތަހުނިޔާ ދަންނަވަމެވެ.\n← ބާރަށު ކައުންސިލްގެ މާލީބަޔާން 2020\nއަލަށް އިންތިޚާބުވި ކައުންސިލަރުން މުވައްޒަފުންނާ ބައްދަލު ކުރައްވައިފި →\nޢީދު ޗުއްޓީގައި އެޗް.ޕީ.އޭގެ އުސޫލަށް ތަބާވުމަށް ހަނދުމަކޮށް ދިނުން\nއިންތިގާލީ އިންސާފު ހޯދައި ދިނުމަށް މަސައްކަތްކުރާ އޮފީހުގެ އިޢުލާން\nހއ. އަތޮޅު ކައުންސިލް އިދާރާއަށް ކާރު ގަތުމާބެހޭ ބީލަން ފޯރމް\nހއ. އަތޮޅު ކައުންސިލް އިދާރާއަށް ކާރު ގަތުމާބެހޭ މަޢުލޫމާތު ދިނުން\nސިވިލްސަރވިސް ވަޒީފާއަށް އެދޭ ފޯމް\nޢިމާރާތާއި ގޯތި ރަހުނުކުރަން އެދޭ ފޯމް


Sudan in Democracy akah kuramun dhiya umeedhu nimunee?\nސޫދާންއިން ޑިމޮކްރަސީއަކަށް ކުރަމުންދިޔަ އުންމީދު ނިމުނީ؟\n- 11 months ago0- މުއައްލިމް އިބްރާހިމް\n2010 ވަނަ އަަހަރުގެ އަރަބި ބަހާރަކީ ގިނަ ބަޔަކު ދަންނާނެ، އަދި ހަނދާނުގައި ހުންނާނެ ދުވަސްވަރެކެވެ. އަރަބި ދުނިޔޭގައި ގޮށްމުށުގެ ވެރިކަން ކުރަމުންދިޔަ ކަމަށް ދުނިޔޭގެ ގިނަ ގައުމުތަކާއި ޖަމާއަތްތަކުން ދެކުނު އެތައް ވެރިއެއްގެ ވެރިކަމަށް ހިތި ނިމުންއައެވެ. ތޫނިސްއިން ފެށުނު މި ބަދަލުގެ އޮއެވަރު އައި ދުވަސްވަރު މުޅި ދުނިޔެއަށްވެސް ކުރެވުނު އިހުސާސަކީ އަމާން މުޖުތަމައުއަކާއި ދިމިކްރާތީ އުސޫލުތަކާއި ދިމާލަށް އެގައުމުތަކުން މިސްރާބު ޖަހަމުންދާ ކަމެވެ. ނަަމަވެސް އެ އިހުސާސަކީ ހުވަފެނީ ބިލާހަކަށް ވެފައިވާކަމީ އެންމެން ދަންނަ ހަގީގަތެކެވެ.\nއަރަބި ބަހާރުގެ ނިމުމަށްފަހުގައިވެސް އަރަބި ދުނިޔޭގެ ގައުުމުތަކުން މަދުމަދުން ނަމަވެސް ބަދަލުގެ ކުލަވަރުތައް ފެންނަމުންދިޔައެވެ. މިގޮތުން އެފަދަ އުންމީދެއް ސޫދާންގެ މަގުތައްމަތިންވެސް ފެނުނެވެ. ތެލާއި ޕާނުގެ އަގު ބޮޑުވެ، ސަރުކާރުގެ އެތަކެއް ނޭއްގާނީ ސިޔާސަތުތަކާއި ދެކޮޅަށް ރައްޔިތުން ތެދުވިއެވެ. ސޫދާންގެ ޑޮކްޓަރުންގެ ޖަމްއިއްޔާއާއި އެތަކެއް އާންމުން ކުރި މި ވަރުގަދަ މުޒާހަރާތަކުގެ ނަތީޖާއަކަށް ވެގެންދިޔައީ ސޫދާންގެ ގިނަ ދުވަސްވީ ރައީސް އުމަރު އަލް ބަޝީރު މަގާމުން ދުރުކުރުމަށް އެގައުމުގެ ސިފައިންނަށް މަޖުބޫރުވުމެވެ. މިކަން ކުރުމަށްފަހު ސިފައިން ވަނީ ޓްރާންސިޝަނަލް މިލިޓަރީ ކައުންސިލެއް ބިނާކޮށް، ތިން އަހަރުގެ މުއްދަތަކަށް ބަހާލައިގެން ގައުމު އިސްލާހުކޮށް ފުރިހަމަ ދާއިމީ ސަރުކާރެއް ގާއިމްކުރުމަށް ނިންމާފައެވެ.\nމިކަން ކުުރުމަށްޓަކައި ބޭނުންވާ ވަގުތީ ސަރުކާރެއް އުފެއްދުމަށްޓަކައި ސިފައިންގެ ފަރާތްތަކުން ދިޔައީ ދޭތެރެއިން މައްސަލަ ޖެހުނުކަމުގައިވިޔަސް، ޖުމްލަކޮށް ސުލްހަވެރިކަމާއި އެކު މުޒާހަރާާގެ އިސްވެރިންނާއި ވާހަކަދައްކަމުންނެވެ.\nމި ހާލަތުގައިވެސް ސޫދާންގެ އަސްކަރީ މައި މަރުކަޒުގެ ކުރިމަތީގައި ގާއިމްވެތިބި ފަރާތްތަކުން ދިޔައީ ޑިމޮކްރަސީގެ ފޮނި އުންމީދުކުރަމުންނެވެ. އެހެނަސް މިދިޔަ ހޯމަ ދުވަހު ހިނގައިިދިޔަ ކަމަކުން އެ އުންމީދު ހާސިލްވެދާނެތޯ ގިނަބަޔަކު ދަނީ ސުވާލު އުފައްދަމުންނެވެ.\nޓްރާންސިޝަނަލް މިލިޓަރީ ކައުންސިލްގެ ދެވަނަ އިސްވެރިޔާ އިސްކޮށް ހުންނަ ޕެލަމިލިޓަރީ ގްރޫޕެއްކަމުގައިވާ ރެޕިޑް ސަޕޯޓް ފޯސެސް އިން ވަނީ ސިފައިންގެ މައި މަރުކަޒު ކުރިމަތީގައި ތިިބި އެތައްހާސް ބަޔަކަށް ބަޑިންނާއި މުގުރުބުރިއާއި ވަކަރުބުރިން ފަދަ ތަކެތިން ހަމަލާދީފައެވެ. މި ހަމަލާތަކުގައި ސަތޭކައަށްވުރެ ގިނަ މީހުން މަރުވެފައިވާ ކަމަށް މިހާތަނަށް ރިޕޯޓްކުރެވިފައިވާއިރު، އޭގެ ތެރޭގައި ކުޑަކުދިންވެސް ހިމެނެއެވެ. މީގެ އިތުރުން މީހުން ދިރިތިއްބައި އަންދާލި ކަމަށާއި އަންހެނުންތަކެއް ރޭޕްކުރުމަށްފަހު ހަށިގަނޑުގެ ބައިތައް ކޮށާލާ، ނީލަންކޯރަށް އެއްލާލިކަމުގެ ތުުހުމަތުވެސް ވަނީ ކުރެވިފައެވެ.\nމީގެ ކުރިން ސޫދާނުގެ ދާރްފޫރުގައި އެތަކެއް ލާއިންސާނީ ޖަރީމާތަކެއް ހިންގިކަމުގެ ތުހުމަތުކުރެވިފައިވާ މި ޕެރަމިލިޓަރީ ގްރޫޕުން މިކަން ކުރީ އެ ސަރަހައްދުގައި މަސްތުވާތަކެތި ބޭނުންކުރަން ތިބި ބަޔަކު ހުއްޓުވަން ކަމަށްބުނެއެވެ. ނަމަވެސް މަންޒަރުދުށް ފަރާތްތަކުން ބުނިގޮތުގައި އެމީހުންގެ އަމަލުހުރީ އިންސާނުންގެ އަމަލު ހުންނަ ފަދަ ބީދައިންނެއް ނޫނެވެ. އަދި އޭގެ ތެރެއިން ގިނަބަޔަކު ވާހަކަދެއްކީ ދާރްފޫރުގެ މީހުން ވާހަކަދައްކާ ބަހުރުވައިންކަމަށްވެސް ވަނީ ބުނެފައެވެ.\nމިކަމާއި ގުޅިގެން އެފްރިކަން ޔޫނިއަންއިން ސޫދާންެގެ މެންބަރުކަން ވަގުތީގޮތުން ވަނީ ސަސްޕެންޑްކޮށްލާފައެވެ. އިތިއޯޕިޔާާގެ ބޮޑުވަޒީރު، ސޫދާނަށް ސުލްހަ ގެނެވޭތޯ މަސައްކަތްވެެސް އެބަކުރައްވައެވެ. ނަަމަވެސް ވެރިރަށް ޚާރްތޫމްގެ ބޮޑުބަޔެއް އޮތީ ރެޕިޑް ސަޕޯޓް ފޯސަސްގެ ދަށުގައެވެ. އެގައުމުގެ ބޮޑުބަޔަކަށް އިންޓަރނެޓަށް ވަދެވޭނެ ގޮތެއް ނެތެވެ. ސޫދާންގެ ޑިމޮކްރަސީގެ ހުޅުކޮޅު ރޯވުމުގެ ކުރިން ނިވުނީބާވައެވެ؟ ނުވަތަ އެ ހުޅުކޮޅު އަނެއްކާވެސް ރޯވެދާނެބާާވައެވެ؟\nއިންޑިޔާއާއި ދެކޮޅަށް ޕާކިސްތާނުން އޯއައިސީއަށް ހުށައެޅި ހުށައެޅުމަށް ޔޫއޭއީއިންވެސް ދެކޮޅު ހަދައިފި04 days ago\nއެމެރިކާގައި ކޯވިޑް-19 އަށް ވެކްސިނެއް ހޯދުމުގެ ޓީމް އިސްވެރިއަކަށް މުސްލިމެއް!01 week ago\nއިޒްރޭލުގައި ހުންނަ ޗައިނާގެ ސަފީރު މަރުވެފައި އޮއްވާ ފެނިއްޖެ01 week ago\nގަތަރުގެ އާ ބޮޑުވަޒީރު މަގާމުގެ ހުވާކުރައްވައިފި04 months ago\nކޮރޯނާ ވައިރަަސް ޖެހިފައިވާ ހަތަރުވަނަ މީހަކު މެލޭޝިޔާއިން ފެނިއްޖެ04 months ago\nއޮމާންގެ ރަސްގެފާނު އަވަހާރަވުމުން ތައުޒިޔާ ފޮނުވައިފި04 months ago\nއުއިގަރ މުސްލިމުންނާއި ދެކޮޅަށް ޖަރީމާ ހިންގާކަމަށްބުނެ، އެމެރިކާއިން ޗައިނާގެ ކުންފުނިތަކެއް ބްލެކްލިސްޓްކޮށްފި52 days ago\n76 ދުވަހަށްފަހު ވޫހާން ޝަހަރު ހުޅުވާލައިފި01 month ago\nއިނގިރޭސި ބޮޑުވަޒީރު ބޮރިސް އައިސީޔޫގައި އެނދުމަތިކޮށްފި01 month ago


Raajjey Thaareekhugai furathama Faharah Raajjeyge channel akun oscar Award Live kuranee\nރާއްޖޭގެ ތާރީޚުގައި ފުރަތަމަ ޗެނެލް އަކުން އޮސްކާ އެވޯޑެއް ލައިވްކުރާ ގޮތަށް ހަމަޖެހިއްޖެއެވެ.\nއެގޮތުން އޮސްކާ އެވޯޑް ހަފްލާ “އޮސްކާ 2018” ރާއްޖޭގައި ލައިވްކުރާނި މުނިފޫހިފިލުމުގެ ދާއިރާގެ މައުލޫމާތު ގެނެސްދިނުމުގައި އާންމުންގެ މަގްބޫލުކަން ހޯދާފައިވާ ޗެނެލް، އައިސް ޓީވީން ނެވެ.\nއައިސް ޓީވީގެ ޕްރޮޑަކްޝަންސް މެނޭޖަރ އަހުމަދު އިގްބާލް މީޑިޔާއަށް މަޢުލޫމާތު ދެއްވަމުން ވިދާޅުވީ “އޮސްކާ އެވޯޑް ހަފްލާ ދެއްކުމަށް ހަމަ ޖެހިފައި އޮތީ މިރޭ ފަތިހު 4:30 ގައި ކަމަށާއި، އޮސްކާ ދައްކަނީ ވަރަށް ގިނަ ބަޔަކު ރިކުއެސްޓް ކުރާތީ ރައިޓްސް ނަގައިގެން ކަމަށެވެ.\nއައިސްޓީވީ އަކީ ބައިނަލް އަގްވާމީ ފުޓްބޯޅަ މެޗްތަކާއި އެހެނިހެން ބޯޑެތި އިވެންޓްތައްވެސް އެޗްޑީ ކޮލިޓީގައި ދިވެހިންނާ ހަމައަށް ގެނެސްދޭ ޗެނަލް އެއްކަން ވެސް ފާހަގަކޮށްލަން ޖެހެއެވެ.\nމިއަހަރުގެ އޮސްކާ އެވޯޑު ހަފްލާއަކީ ވަރަށް ވާދަވެރި ގިނަ ނޮމިނޭޝަންތަކެއް ބައިވެރިކޮށްފައިވާ ހަފްލާއަކަށް ވާނެއެވެ. 24 ކެޓަގަރީއަކުން ނޮމިނޭޝަންތައް އިއުލާނު ކޮށްފައިވާއިރު ނޮމިނޭޝަންތަކުގެ އެންމެ ކުރީގައި އުޅެނީ ގުލަމޯ ޑެލް ޓޯރޯގެ “ދަ ޝޭޕް އޮފް ވޯޓާ” އެވެ. އެ ފިލްމަށް 13 ނޮމިނޭޝަންސް ލިބިފައިވެއެވެ.\nއަދި ބަފްޓާގައިވެސް ގިނަ އެވޯޑްތަކެއް ހޯދި “ތްރީ ބިލް ބޯޑްސް އައުޓްސައިޑް އެބިން މިސޯރީ” އަށް ހަތް ނޮމިނޭޝަން ލިބިފައިވެއެވެ. އެހެން ކެޓަގަރީތަކުން ނޮމިނޭޓްވެފައިވާ ފިލްމުތަކަކީ “ކޯލް މީ ބައި ޔޯ ނޭމް” އާއި “ޑާކެސްޓް އަވާ” އާއި “ގެޓް އައުޓް” އާއި “ޕެންތަމް ތްރެޑް” އާއި “ލޭޑީ ބާޑް” އަދި “ދަ ޕޯސްޓް” އެވެ.\nމިފަހަރުގެ އެވޯޑް ހަފްލާ ހުށަހަޅައިދޭނީ މިދިޔަ އަހަރުވެސް ހުށަހަޅައިދިން ޖިމީ ކިމެލް އެވެ. މި ހަލްފާ ރަސްމީކޮށް ލައިވް ކުރާނީ އެމެރިކާގެ އޭބީސީ ޗެނަލް އެވެ.\nމިއަހަރަކީ އޮސްކާ އެވޯޑް ހަފްލާއަށް 90 އަހަރު ފުރޭ އަހަރެވެ. މި ހަފްލާގައި އެމެރިކާގައި އާންމުން ބަޑި ގެންގުޅުމާއި ދެކޮޅު ހެދުމުގެ ގޮތުން ހަފްލާގައި ބައިވެރިވާ އެންމެންވެސް އޮރެންޖް ކުލައިގެ އެމެރިކާ ދިދައެއް ބޭނުން ކުރާނެ އެވެ. އަދި ޖިންސީ ފުރައްސާރައާއި ދެކޮޅަށް މިހާރު ފިލްމީ ފަންނާނު ހަފްލާތަކުގައި ބޭނުން ކުރާ “ޓައިމްސް އަޕް” އާއި “މީޓޫ” ކެމްޕޭން ރަމްޒު ކޮށްދިނުމުގެ ގޮތުން ބައިވެރިން އެވޯޑް ހަފްލާއަށް ހާޒިރުވާނީ ކަޅު ހެދުމުގައެވެ.


Vakivaan jehumun - 15 - One Online\nވަކިވާން ޖެހުމުން - 15\nޝައުފާގެ މޫނުމަތިން ފެންނަމުންދިޔަ ބިރުވެރިކަމުގެ އަސަރު އަދިވެސް ހުރީ ހަމަ އެގޮތަށެވެ. އެންމެ ފަހުން ވަރަށް ހިފަހައްޓައިގެން ހުރުމާއެކުވެސް ޝާމިނަށް ބާރަށް ހީނގަނެވިއްޖެއެވެ.\n"ކޮންކަމަކާ ދެލޯ ބޮޑުކޮށްގެން ތިބަލަނީ.....ހަމަހުވާ...ވަރަށް ތަދުވެއްޖެ....ދެނެއް މިޝާމިނެއް ތިޝައުފާ ނިދާފައި އޮއްވައެއް ހަމަގައިމުވެސް އަތެއް ނުލާނަން.....ނޫނޭ....ބާރުވެސް ގަދަ އަންހެނެއް..."\nޝާމިން ކޯތާފަތުގައި އަތް ފިރުމަމުން ހުނުން މަތަކުރެވޭތޯ މަސައްކަތްކުރިއެވެ.\n"އަޅޭ...ގަސްތުގައެއް ނޫނޭ...ޝާމިން ކަމަކަމަށް ނޫނޭ އަތް އެއްލީ...ހަމަ ތެދެއް...ވަރަށް ބޮޑަށް ސޮރީ...."\nޝައުފާ އިނީ ލަދުގެންފައެވެ. އިސްޖަހާލައިގެން އިނދެ ޝާމިން ކުރެން މަޢާފަށް އެދުނެވެ.\n"ސޮރީ ޤަބޫލު ކުރެވޭނެ އެންމެ ގޮތެއް އޮތީ....ތިހެން އެނދަށް ކުނިވެފަ ނޯވެ ހިނގާބަލަ މަށާއެކު ދުއްވާލާ ކޮފީއެއް ބޯލާ...ކޮންމެވެސް އެއްޗެއް ކާލަން...."\n"އަސްލު އޮފީސް ވަރަށް ބުރަ ދުވަހެއް....ރޭގައިވެސް އެހާ ލަހުން މަސައްކަތް ނިންމާލެވުނީ....ޒިމޫ ބަލިވެ އިން ފަހުން ވަރަށް ޙާލުގަ އެއުޅެނީ....ކޮންމެ ގޮތެއް ހަދާފައިވެސް އެދަރިފުޅު އެމީހުނަށް ވަރަށް މުހިންމު ވާނެތާ....މަ ބުނެފިން އޮފީހުން ވަކިވާށޭވެސް....ކަލާނގެ ދެއްވީތީ ސަަމަދުބެ އަތުގަ ހުރިހާ އެއްޗެއްވެސް އެބަހުރި....އެކަމަކު ޒިމޫއަކީ ކިތަންމެ ނަމާދުކޮށް ދީންވެރިކޮށް އުޅުނަސް ބޯދާ ފިކުރުދެކެ ވަރަށް ނުރުހޭ އަންހެނެއް....ސަމަދުބެވެސް ހަމަ އެގޮތް ވާނެ...އެހެން ވީމަ ވަޒީފާ ދޫކޮށްލާފައި ގޭގައި އަތް އުރާލައިގެން އިނދެ ދަރިން ހޯދާ ބަދިގޭގައި ދުން ޖެހެން އިންނަ ކަހަލަ އަންހެނަކަށް ނުވާނަމޭ ބުނެ ވަޒީފާ އަކުން ވަތްކެއް ނުވި...ކޮންމެ ދުވަހަކު އޮފީހަށް ނުކުމެ ގަޑިއެއްހާއިރު ނުވަނީސް އެފަކީރު ކޮޅަށް ނުހުރެވޭ ވަަރަށް ހޮޑުލަވާ ވަރުބަލިވޭ....ޒިޔާދުވެސް އޮންނަނީ ޒިމޫއަށް ހުއްދަދީފައި...އެހެންވެ މަށަށް ޑަބަލް މަސައްކަތް ކުރަން ޖެހޭ ދުވަސްކޮޅެއް....އަޞްލު ޒިމޫވީމަ އުފަލުން މިކަމާ ޙަވާލުވީވެސް......އޮފީހަށް ނުކުތަސް އޭނަ އެއްވެސް މަސައްކަތެއް ކުރާކަށް މަ އެއްބަހެއް ނުވަން...."\nޝައުފާ ވާހަކަ ދައްކަމުން އެނދުން ފޭބިއެވެ. އަދި ނިއުޅާލެވި ހޭވިފައި އޮތް އޭނާގެ އިސްތަށިގަޑުން ހުޅިއެއް ޖަހަމުން ފާޚާނާއާއި ދިމާއަށް ހނގައިގަތެވެ. ފާޚާނާއަށް ވަނުމުގެ ކުރިން ޝައުފާ، ބުޅިގަޑެއްގައި އަޅުވާފައި އޮތް ތުވާއްޔާއި އަލަމާރިން ހެދުމަކާއި ޖީންސެއް ނެގިއެވެ.\n"ތިހެން އުކުޅުގައި އަތް ވިއްދައިގެން ކޮޅަށް ހުއްޓަސް މިހާރު ސިފައިންގެއަކަށް ނުވައްދާނެ....އެހެންވީމަ އެންމެ ރަނގަޅުވާނީ އަހަރެން ތައްޔާރުވަންދެން އެނދުގައި އިށީނދެގެން ނޫނީ އޮށޯވެގެން ހަަމަ ޖެހިލައިގެން އޮތިއްޔާ..."\nފާޚާނާގެ ދޮރު ލައްޕަމުން ޝައުފާ ހެމުން ހެމުން ބުނެލިއެވެ.\nޝާމިން ހިނިތުންވެލަމުން އެނދުގެ ކަނެއްގައި އިށީނދެ އެނދުގެ ސައިޑް ކަބަޑް މަތީގައި އޮތް ޓީވީގެ ރިމޯޓް ނަގާ ޓީވީ ޖައްސާލިއެވެ. އެއް ޗެނަލުން އަނެއް ޗެނަލަށް ބަދަލު ކުރަމުން ގޮސް، ޑިސްކަވަރީ ޗެނަލްއާ ހަމައިން އޭނާ ޗެނަލް ބަދަލުކުރުން މަޑުޖައްސާލިއެވެ. މިއީ އޭނާ އެންމެ ބަލާހިތްވާ ކަހަލަ މައުލޫމާތު ގެނެސްދޭ ޗެނަލެކެވެ. ބާލީހެއް ނަގާ ބޯދޮށަށް ލައްވަމުން އެނދުގައި އަރިއަކަށް ކުރު އަތް މައްޗަށް ވާކަހަލަ ގޮތަކަށް އޭނާ އޮށޯވެލިއެވެ. އަތްދަމާލި ވަގުތު އޭނާގެ އަތުގައި ކޮންމެވެސް އެއްޗެއް ޖެހިއްޖެއެވެ. ބޯހިއްލާލާފައި އެއީ ކޯޗެއްތޯ އޭނާ ބަލާލިއެވެ.\nކަޅުކުލައިގެ އޮފް ކަރުދާހަކުން ބޭރުގަޑު ޙިމާޔަތްކޮށްފައިވާ ބޯ ފޮތެކެވެ. ހީވާގޮތުން ގާތްގަޑަކަށް ފަސްސަތޭކަ ސަފްހާގެ ދެފޮތެއް އެއްކޮށްގެން ތައްޔާރުކޮށްފައި އޮތް ފޮތެކެވެ. އެހެން މީހުންގެ އަމިއްލަ ސާމާނު ބެލުމަކީ ރަނގަޅު ކަމެއް ނޫންކަން ކިތަންމެ ވަރަށް ޤަބޫލު ކުރެވުނަސް ޝައުފާގެ މިފޮތަކީ ކިހިނެއްވާ ކޯޗެއްތޯ ބެލުމުގެ ޝައުޤަކަށް އަމިއްލަ ބާރެއް ޝާމިނަކަށް ނުފޯރުވުނެވެ.\nޓީވީއަކާއި ޓީވީއެއް ޗެނަލަކާއި ޗެނަލެއް ދޫކޮށްލާފައި ޝާމިން އެފޮތާއިގެން މަޝްޢޫލުވެގަތެވެ. ފޮތް ހުޅުވާލާފައި ފުރަތަމަ ގަޑު އެއްލުމާއެކު އެއީ ޝައުފާގެ މުހިންމު ސިއްރު މައުލޫމަތު ރައްކާކުރެވޭ ނޯޓް ފޮތްކަން ޔަޤީންވެއްޖެއެވެ. ފުރަތަމަ ވެސް ބިސްމީގެ ބަަރަކާތުން ފެށި ޞޮފްޙާގައި ލިޔެފައި އޮތީ ޅެންބައިތެކެވެ. އަވަސް ކަޅިއަކުން އެފޮތުގައި ރައްކާކުރެވިފައިވާ ޝައުފާގެ ސިއްރުން ފުރިފައިވާ ޙަޔާތާއި ބެހޭ މައުލޫމާތުތައް ލިބޭތޯ ޝާމިން އެއް ޞޮފްޙާއިން އަނެއް ޞޮފްޙާއަށް އުކަމުން ދިޔައެވެ.\nދިހަވަރަކަށް މިނެޓް ފޮތުގެ ތެރެއަށް ގެއްލިފައި އިން ޝާމިންގެ ޙަރަކާތްތައް އަވަސްވެ، ފޮތް އަވަހަށް ލައްޕާ ބާލިހުގެ ދަށަށް ލެއްވީ ފާޚާނާގެ ދޮރު ހުޅުވާލެވުނު އަޑަށެވެ. ނުގޮތަކަށް ބާލީހުގައި ލެގިލާ އެނދުން ބޭރަށް އެއްފައި ބާލައިގެން ޓީވީއާއި ދިމާއަށް ކަޅި ހުއްޓާލި އިރު އޭނާއަށް ލޮލުގެ ކުޑަކޮޅުން ޝައުފާ ޑްރެސިން ޓޭބަލް ކައިރިއަށް ހުއްޓުނުތަން ކިތަންމެހާވެސް ރީއްޗަށް ފެނުނެވެ.\n"އައްދެ....ކޯޗެއް ތިބަލަނީ...."އެކްސްޓްރީމް އިންޖިނިއަރިން"....ވާހް..މެކޭނިކް....!"\nޓީވީގެ ސްކްރީނަށް ބަލާލަމުން ޝައުފާ އަހާލިއެވެ.\n"މިހާރުދެން މިތައްޔާރުވެ ނިމުނީ....ދެންވެސް ސޮރީ ޤަބޫލުކޮށްގެން....ތިދާން އުޅޭ ތަނަކަށް ހިނގާ....:"\nއިސްތަށިގަނޑު އާދައިގެ ވޫލަކުން އައްސާލުމަށް ފަހު އަތަށް ލޯޝަން ކޮޅެއް އަޅާ ދެއަތްް ދެއަތަށް އުގުޅާލަމުން ޝައުފާ ބުނެލިއެވެ.\nތޮށިގަނޑެއްގެ ފިލައިގެން އުޅޭ މި އަންހެން މީހާ އޭނާއަށް މިހާރު ފެންނަނީ މުޅިން އެހެން މީހެއްގެ ސިފައިގައެވެ. ހަރުދަނާކަމާއި އަމިއްލަވަންތަކަމުގެ މިސާލެއް ނެތް ޝައުފާގެ ދެލޮލުން, ޅަފުރާގެ މޮޔަކަމާއި ވިސްނުމެއް ފިކުރެއް ނެތް މައުސޫމު ވިދުވަރެއް އޭނާއަށް ފެންނަމުންދިޔައެވެ. ދެކޭ މީހުނަށް ފެނަން ބޭރުފުށުގެ ހަރުކަށިކަމާއި އަބުއިކަމުގެ ފުރަގަހުގައި ފޮރުވިފައިވާ ނިޔަނެތިކަމާއި އޯގާތެރިކަމާއި ނިހާޔަތަށް ތެދުވެރި އިޚްލާޞްތެރި ކަމުގެ އެންމެ ފުރިހަމަ މި އަންހެން މީހާގެ ޙަޤީޤަތް އެނގުމުން ޝާމިނުގެ ހިތުގައި ޙަމްދަރުދީގެ ސާލެއް ދެމިގަތް ކަހަލައެވެ. އޭނާގެ ހިތް މެދުނުކެނޑި ގޮވަމުން ދިޔައީ އެއް ޖުމްލައެކެވެ. އެންމެ ފަހުން ކެތްތެރިކަމުގެ ތަށި ފުރިގެން ބަންޑުންވެއްޖެއެވެ.\nއެނދުން ފައިބައިގެން ދެތިން ފިޔަވަޅު ކުރިއަށް ޖެހިލުމާއެކު ޝައުފާގެ ދެކޮޑުގައި ހިފާ ގަޔާއި ކައިރިކޮށްލެވިއްޖެއެވެ.\nވިސްނާ ނުލައި ހުރި ޝައުފާގެ ބޯ ގޮސް ޖެހުނީ ޝާމިންގެ މޭގައެވެ. މިވަނީ ކިހިނެއްކަން ނޭނގުނަސް ޝާމިންގެ އަތުގެ ތެރެއިން ސަލާމަތްވެގެން ނުކުންނާކަށް ޝައުފާ ބޭނުމެއް ނުވިއެވެ.\n"މޮޔަ އަންހެން ކުއްޖާގަނޑާ....ތިއަށްވުރެ ވަކި އަގުބޮޑު ދެވަނަ އިންސާނަކު ނުހުންނާނެ...ކާކު ބުނީ ތިއީ ބޭކާރު ކުނިގަނޑެކޭ....ކާކު އެހީ ގައިގަ ހުންނަނީ ކަޅުކުލަދޯއޭ...ކޮން ބޯގޯހެއް ބުނީ ޝައުއަކީ ގޯސް ކުށްވެރިއެކޭ....ބަލަ ދުނިޔޭގެ އެހެން ތަންތާނގައިވެސް އެކަހަަލަ އެތައް ކަމެއް ހިނގާ...ޅަޢުމުރުގައި ތަނެއް ދޮރެއް ނޭނގޭ މައުސޫމު ތުއްތުފުރާގައި އެކަހަލަ ކަމެއް ދިމާވުމަކީ އެއްވެސް ޙާލެއްގައި ޝައުގެ ކުށެއް ނޫނޭ....އެހެން ކިޔާ ޝައުއަށް އަމިއްލަ ނަފްސަށް އޮންނަންޖެހޭ އިތުބާރު ކަޑުވާ އެމީހުންގެ ކުޅޭ އެއްޗަކަށް ހެދުމަށް ދައްކާފައި ހުރި ދޮގު ވާހަަކަ..."\nޝާމިންގެ ވާހަކަ އަޑު އިވުމުން ޝައުފާގެ ހިތް ފަޅައިގެން ދިޔަ ކަހަލައެވެ. ހިފެހެއްޓުމެއް ނެތި ލޮލުން އޮހެން ފެށި ކަރުނައިން ޝާމިންގެ ގަމީސް ތެތްމަން ފެށިއެވެ. މަޑު ގިސްލުމެއްގެ އަޑާއެކު ޝާއުފާގެ ރުއިން ދިޔައީ ބާރުވަމުންނެވެ.\nމީގެ ކުރިން ދުވަހެއްގައިވެސް ލިބިފައިނުވާ ޙިމާޔަތެއް އޭނާއަށް ލިބުނީ ކަހަލައެވެ. ޙަޔާތުގެ އެތަކެއް އަޑި ގުޑަންތަކެއްގައި އެކަނި މާއެކަނި ވެއްޓެމުން ތެދުވަމުން ދަތުރުކޮށް މިހިސާބަށް އައިސް އިރު ދުވަހަކުވެސް އޭނާގެ ބޯމައްޗަށް ރައްކާތެރިކަމާއި އެހީތެރިކަމުގެ ހިޔަލެއް އެޅިފައެއް ނުވެއެވެ. ޢާއިލާއެއް އޮވެމެ އޭނާއަކީ ޔަތީމު ޣަރީބެކެވެ. އަމިއްލަ ގެއާއި ވަޒަނެއް އޮތުމާއިއެކުވެސް އޭނާއަކީ ގެދޮރު ނެތް ނިކަމެއްޗެކެވެ. ތިމާގެ މީހެކޭ ކިޔާ ގޮވާލާނެ އެކަކުވެސް ނެތެވެ. މައިވަންތަކަމުގެ ލޯތްބަށް އެދި ހަނާވަމުންދާ އޭނާގެ ނަފްސު ނުލިބޭނެ ލޯތްބަކަށް އެދި ސަލާން ޖެހުމުގައި ނާކާމިޔާބުވިތާ ކިތަންމެ ދުވަހެކެވެ.\nޝައުފާއަކީ ލާމު އަތޮޅު އިސްދުއަށް އުފަން މަންމައަކާއި ހަމައެރަށު ބައްޕައެއްގެ ތިން ކުދިންގެ ތެރެއިން ދޮށީ ދަރިފުޅެވެ. ދުނިޔެއަށް ލޯ ހުޅުވާލެވުނު ވަގުތު އޭނާގެ މަންމަ ނުރުހުމާއެކު މޫނު އަނބުރާލީ މަންމައާއި ބައްޕަ ބޭނުންވި ކަހަލަ އެމީހުންގެ ޢާއިލާގެ ހުރިހާ ކުދިންގެ ގައިގަ ހުންނަ ފަދަ ދޮން ކުލައެއްގެ ދަރިއަކަށް އޭނާ ނުވުމުންނެވެ. އޭނާގެ އޮޅަލިކުލަ ދެކެ މަންމަ ފާޅުގައި ނުރުހުންވެއެވެ. ތުއްތު ތަނެއް ދޮރެއް ނޭނގޭ ޅަކުއްޖަކަށް އެފަދަ ބަސްތަކުގެ މާނަ ފަހުމް ވާނީ ކިހިނަކުން ހެއްޔެވެ.\nޢުމުރުން ގުނެމުން ދިޔަ ކޮންމެ އަހަރަކާއެކު ހެދިބޮޑު ވަމުން ދިޔަ ހަށިގަނޑާއި އެއްވަރަށް، ނުވަތަ އެއަށްވުރެ މާ އަވަހަށް ހެދެމުން ދިޔަ ޝައުފާގެ ސިކުނޑިއަށް މަޑުމަޑުން ކަންތައްތަކުގެ ޙަޤީޤަތް ވިސްނެން ފެށިއެވެ. ތަންދޮރު ވަކިވެ ވަށައިގެންވާ މާހަައުލުގެ އަސްލު އެނގެން ފެށިފަހުން ޝައުފާގެ އުޅުމަށް ދިޔައީ ބަދަލު އަންނަމުންނެވެ.\nކުޑައިރު އެއްފުރާގެ ކުދިންނާއެކު ކުޅޭ ހިތުން ޢާއިލާގެ ތިމާގެ ކުދިންތަކުގެ ތެރެއަށް ނުކުތުމުން ޝައުފާއަށް ކޮންމެވެސް އަނިޔާއެއް ނުލިބޭ ދުވަހެއް އިނގިލިތަކުން ގުނާލެވޭހާ މަދެވެ. އަނިޔާއާއި މަލާމާތާއި ފުރައްސާރައާއި ދިމާކުރުންތަކުން ރެކިގަނެ ސަލާމަތްވާން މަންމަ ނުވަތަ ބައްޕަ ގާތަށް ގޮސް ޝަކުވާގެ އެންމެ ލަފްޒެއް ބުންޏަސް ވެފައި ހުންނަ ވަރުގެ ދެގުނަ އިތުރަށް ތަހައްމަލު ކުރަން ޝައުފާއަށް ޖެހެއެވެ. އެއީ ކިހިނެއްވާ ކަމެއްކަން އެނގެން ފެށިފަހުންވެސް ޝައުފާގެ މައުސޫމު ސިކުނޑިއަށް ވިސްނައިގަންނަން ފަސޭހަ ނުވީ މަންމަ އެހެން ކަންތައް ކުރާ ސަބަބެވެ. ބައްޕަގެ ހޫނު މިޒާޖާއި ބަހުންނާއި އަމަލުން ކޮށްލާ އަނިޔާގެ އަސްލު ސަބަބު ވިސްނައިގަންނަން ދައްޗެއް ނޫނެވެ.


Media thakaa medhu thafaathukuraa kamah bune muzaaharaa koffi | Mihaaru\nމީޑިއާތަކާ މެދު ތަފާތުކުރާ ކަމަށް ބުނެ އިދިކޮޅުން މުޒާހަރާކޮށްފި\nމީޑިއާތަކާ ތަފާތުކުރުން ގެންގުޅޭތީ ބްރޯޑްކާސްޓިން ކޮމިޝަން (ބްރޯޑްކޮމް) ކުރިމަތީގައި އިދިކޮޅުން މިއަދު ކުރި މުޒާހަރާގައި ބައިވެރިވި ބައެއް މީހުން -- ޕޮޓޯ: އަހުމަދު އަވްޝަން އިލްޔާސް/ މިހާރު\nއިދިކޮޅު ކޯލިޝަނުން ތިރީހަކަށް މީހުންނާ އެކު ބޭއްވި މުޒާހަރާގައި މީޑިއާތަކާ މެދު ހަމަހަމަކޮށް ކަންތައްތައް ކުރާށާއި ބްރޯޑްކޮމްގެ ރައީސް މަރިޔަމް ވަހީދާ އިސްތިއުފާ ދޭން ގޮވައިލި އެވެ.\nސަފާރީއެއްގައި ކެންޔާ އަންހެނަކަށް ޖިންސީ ގޯނާ ކުރި ކަމަށް ހުށަހަޅާފައިވާ މައްސަލައެއް މީޑިއާތަކުން ރިޕޯޓުކުރި ގޮތް ބަލަން ބްރޯޑްކޮމް އާއި މީޑިއާ ކައުންސިލަށް މަޖިލީހުގެ މިނިވަން މުއައްސަސާތަކާ ބެހޭ ކޮމިޓީން ވަނީ އަންގައިފަ އެވެ.\nއެހެންވެ ޗެނަލް 13 އިން މި މައްސަލަ ރިޕޯޓްކޮށްފައިވާ ގޮތް ވެސް ބްރޯޑްކޮމް އިން ވަނީ ބަލަން ފަށައިފަ އެވެ. އެކަމަށް އިޝާރާތްކުރަމުން ޕީއެންސީގެ ނައިބު ރައީސް އިބްރާހިމް ޝުޖާއު "މިހާރު" އަށް ވިދާޅުވީ، ޗެނަލް 13 އިން ކުރަމުން އަންނަ މަސައްކަތާ ގުޅޭ ގޮތުން ބްރޯޑްކޮމް އިން ފިޔަވަޅު އެޅި ނަމަވެސް ދައުލަތުގެ މީޑިއާ، ޕަބްލިކް ސާވިސް މީޑިއާ (ޕީއެސްއެސް) އާ މެދު ބްރޯޑްކޮމް އަށް އެއްވެސް ފިޔަވަޅެއް ނާޅާ ކަމަށެވެ. އަދި ޕީއެސްއެމް އިން އަންނަނީ ކުރީގެ ރައީސް އަބްދުﷲ ޔާމީންގެ އަބުރު ކަތިލެވޭ ފަދަ ގޮތަކަށް ޚަބަރު ފަތުރަމުން ކަމަށް ޝުޖާއު ވިދާޅުވި އެވެ.\nބްރޯޑްކޮމް ކުރިމަތީގައި މިއަދު ބޭއްވި މުޒާހަރާގައި ބައެއް މީހުން، ޕޯސްޓަރުތަކެއް ހިފައިގެން -- ޕޮޓޯ: އަހުމަދު އަވްޝަން އިލްޔާސް/ މިހާރު\n"ދައުލަތުގެ މީޑިއާ މިނިވަންކުރަން ވެސް އަޅުގަނޑުމެން ގޮވާލަން،" އޭނާ ވިދާޅުވި އެވެ.\nއޭނާ ވިދާޅުވީ "އިންސާފު ހޯދަން ޗެނަލް 13 އިން ކުރަމުން އަންނަ މަސައްކަތަށް ބްރޯޑްކޮމް އިން އަންނަނީ ހުރަސް އަޅަމުން" ކަމަށެވެ. އަދި އެގޮތަށް އަމަލު ނުކުރަން ވެސް އެދިވަޑައިގަތެވެ.\nމީޑީއާތަކާ މެދު ހަމަހަމަކޮށް އަމަލުކުރަން ގޮވާލައި، އިދިކޮޅުން ބްރޯޑްކޮމް ކުރިމަތީ ކުރި މުޒާހަރާގައި ބައިވެރިވި ބައެއް މީހުން -- ފޮޓޯ: އަހުމަދު އަވްޝަން އިލްޔާސް/ މިހާރު\nގަޑިއިރެއްހާ އިރު ބްރޯޑްކޮމް ކުރިމަތީގައި ތިބުމަށް ފަހު، މަގު ބަންދުވާތީ ފުލުހުން ވަނީ އެ މީހުން އެތަނުން ދުރަށް ޖައްސައިފަ އެވެ.\nއެ ސަރަހައްދުގައި ތިބުމަށް ފަހު، އެ މީހުން ހިނގައިގަތީ މަޖީދީ މަގުން އިރަށެވެ. އާޓިފިޝަލް ބީޗު ކުރިމަތީ ކުޑައިރުކޮޅަކު މަޑުކުރުމަށް ފަހު ޕީޕީއެމް/ޕީއެންސީގެ އޮފީސް ކުރިމަތިން މި އެއްވުން ނިންމާލި އެވެ.\nނޫސްވެރިކަން މުޒާހަރާ ފުލުހުން އިދިކޮޅު ފަރާތްތައް މޯލްޑިވްސް ބްރޯޑްކާސްޓިން ކޮމިޝަން ޖިންސީ އަނިޔާ ޕީޕީއެމް ޕީޕީއެމް/ޕީއެންސީ އިއްތިހާދު ޕީޕަލްސް ނެޝަނަލް ކޮންގްރެސް\n23 ކޮމެންޓް, 42 ރިއެކްޝަންސް\nޕީޕީ ވެރިކަމުގަ މިކަން އޯކޭ. މޑޕ ވެރިކަމުގަ އޯކޭ އެއްނޫން. މޑޕ ވެރިކަމުގަ މިކަން އޯކޭ. ޕޕ ވެރިކަމުގަ މިކަން އޯކޭ އެއްނޫން.\nއެއްވެސް ގައިދުރުކަމެއްނެތް އެޗްޕީއޭގެ މިންގަނޑާ ހިލާފް އެއްވުމެއް.\nމީޑިޔާ ގެ މިނިވަންކަން ހިފެހެއްޓި ފާއިތުވީ މަޖިސް ހޯރަފުށީ މެމްބަރު މުޒާހާރާއަށް ނުކުމެ މީޑިޔާ މިނިވަންކުރަން\nއިދިކޮޅު ކަލޭމެންގެ ވެރިކަމުގަ މީޑިޔާ އޮތީ ކަފުންކޮށްފަ ؟؟؟\nތިބުނީ ރަނގަޅަށް. މިފަހަރު ވަޅުލާނީ.\nރައީސް ޔާމީނުގެ އަބުރު ކަތިލައޭ ކިޔާފަ ނުކުންނަން ހަމަ ލަދެއް ނުގަނޭބާ!\nޕީޕީއެމް/ޕީއެންސީ ހާދަ ބަޔަކު އެބައޮތޭ\nޖޫރިމަނާ ކޮށްލާ ބޮޑުކޮށް\nހާދަ މީހުން ގިނައޭ އަތަނުން ބަންގާޅު ކުދިންކޮޅެއް ގެނެބަލަ\nއެކުދިން މުޒާހަރާ ކުރާތީ ބައިވެރިއެއްނުވެވޭ މިއަދު.


1st Division ge hurihaa club eh ge thaaeedhu Bassam ah\nއެފްއޭއެމްގެ ރައީސް ބައްސާމް އަދީލް ޖަލީލް - ފައިލްފޮޓޯ: މުހައްމަދު އަފްރާހް | އަވަސް\nއެފްއޭއެމްގެ އިންތިހާބުގައި، ފުރަތަމަ ޑިވިޝަންގެ އެކްޓިވް ހުރިހާ ކުލަބަކުން އެފްއޭއެމްގެ މިހާރުގެ ރައީސް ބައްސާމް އަދީލް ޖަލީލްއަށް ތާއީދު ކުރުމަށް ނިންމައިފި އެވެ.\nފުރަތަމަ ޑިވިޝަންގެ އަށް ކުލަބުގެ ތެރެއިން، އިންތިހާބުގައި ވޯޓް ދިނުމުގެ ހައްގު ލިބިގެންވާ ހަ ކުލަބުން ބައްސާމްއަށް ތާއީދު ކުރާކަން އިއުލާން ކުރިއިރު، ފުރަތަމަ ޑިވިޝަންގައި އެންމެ ޒަމާންވީ ދެ ކުލަބު ކަމަށްވާ ވިކްޓަރީ އާއި ނިއު ރޭޑިއަންޓް ވަނީ ފުޓްބޯޅައިގެ ހުރިހާ ހަރަކާތްތަކުން ސަސްޕެންޑް ކޮށްފަ އެވެ. އެހެންވެ އެފްއޭއެމްގެ ކޮންގްރެސްގައި ތަމްސީލު ކުރުމުގެ ފުރުސަތެއް އެ ދެ ކުލަބަކަށް ނުލިބޭނެ އެވެ.\nފުރަތަމަ ޑިވީޝަންގެ ކުލަބުތަކުގެ ތެރެއިން ބައްސާމްއަށް ތާއީދު ކުރާކަން އެންމެ ފަހުން އިއުލާން ކުރީ ކުލަބު އީގަލްސް އެވެ. މިދިޔަ އަހަރު ކުރީ ކޮޅު އެފްއޭއެމްގެ ލީޑާޝިޕް ބަދަލު ކުރުމަށް، ހުށަހެޅި ގަރާރުގައި އޭރުވެސް ފުރަތަމަ ޑިވިޝަން ވާދަ ކުރާ ކުލަބުތަކުގެ ތެރެއިން އެ ގަރާރުގައި ސޮއި ނުކުރަނީ އީގަލްސް އެކަންޏެވެ. އެހެންވެ އީގަލްސް ބެލެވިފައި ވަނީ މިހާތަނަށް ބައްސާމްއަށް އެންމެ ވަފާތެރިކޮށް އޮތް ކުލަބުގެ ގޮތުގަ އެވެ.\nމިދިޔަ އަހަރު، ބައްސާމް ވަނީ އެފްއޭއެމްގެ އެގެޒެކެޓިވް ކޮމިޓީއަށް، އީގަލްސްގެ ސީއީއޯ މުފާވިޒް ހާޝިމް (މުފާ) އައްޔަން ކުރައްވާފަ އެވެ. އެފްއޭއެމުގެ އެންމެ ފަހު އިންތިހާބުގައި އީގަލްސްއިން ތާއީދު ކުރީ އޭރު އިންތިހާބުގައި ބައްސާމްއާ ވާދަ ކުރި އެފްއޭއެމްގެ ކުރީގެ ރައީސް އަހްމަދު ތޯރިގް (ޓޮމް) އަށެވެ.\nބައްސާމްއަށް ތާއީދު ކުރާކަން، ދަ ގްރާންޑޭ އާއި ޔުނައިޓަޑް ވިކްޓަރީންވެސް ވަނީ ހާމަ ކޮށްފަ އެވެ. އަދި އޭގެ ކުރިން ޓީސީ އާއި މާޒިޔާއިންވެސް އިއުލާން ކުރި އެވެ.\nމާޒިޔާ އެފްއޭއެމް އެފްއޭއެމްގެ އިންތިހާބު + ޓީސީ އީގަލްސް ޔުނައިޓެޑް ވިކްޓަރީ ބައްސާމް އަދީލް ޖަލީލް ދަ ގްރާންޑޭ ސްޕޯޓްސް ކްލަބް


Naifaru gai MIRA ge collection centre eh hulhuvaifi | Mihaaru\nމީރާ އިން ނައިފަރުގައި ކަލެއްޝަން ސެންޓަރެއް ގާއިމްކޮށްފި\nނައިފަރުގައި މީރާގެ ކަލެކްޝަން ސެންޓަރެއް ހުޅުވައިފި\n11 ޑިސެމްބަރ 2018 - 12:544comments\nޅ. ނައިފަރުގައި މީރާގެ ކަލެކްޝަން ސެންޓަރެއް މިއަދު ހުޅުވައިފި އެވެ.\nދައުލަތުގެ ޓެކްސް އިދާރާ މޯލްޑިވްސް އިންލޭންޑް ރެވެނިއު އޮތޯރިޓީ (މީރާ) އިން ބުނީ ނައިފަރު ކަލެކްޝަން ސެންޓަރުގެ ސަބަބުން ނައިފަރާއި އެ އަތޮޅުގައި ދިރިއުޅުއްވާ ފަރާތްތަކަށް މީރާގެ ހިދުމަތް ފަސޭހަކަމާ އެކު ލިބޭނޭ މަގު ފަހިވެގެން ދާނެ ކަމަށެވެ.\nމިރާގެ ކަލެކްޝަން ސެންޓަރު ގާއިމްކޮށްފައިވަނީ ފާދިއްޕޮޅު އަތޮޅު ކައުންސިލްގެ އިދާރާގަ އެވެ. އެ އޮފީހުން މީރާގެ މައި އޮފީހުން ދެމުންދާ ހުރިހާ ހިދުމަތްތައް ވެސް ލިބޭނެ ކަމަށް މީރާ އިން ބުނެ އެވެ. އެގޮތުން ވިޔަފާރިތައް މީރާގައި ރަޖިސްޓްރީ ކުރުމާއި، ޓެކްސް ބަޔާންތައް ބަލައިގަތުމާއި، ޓެކުހުގެ ފައިސާއާ މީރާއަށް ބަލައިގަންނަ އެހެނިހެން ފައިސާ ބަލައިގަތުމުގެ އިތުރުން ޓެކުހާއި ގުޅުންހުރި މައުލޫމާތު ބޭނުންވާ ފަރާތްތަކަށް އެ މައުލޫމާތު ފޯރުކޮށްދިނުމުގެ އިންތިޒާމް ހަމަޖެހިފައިވާ ކަމަށް މީރާ އިން ބުނެ އެވެ.\nމީރާގެ އޮފީސްތައް 14 އަތޮޅެއްގައި ވަނީ ގާއިމްކޮށްފަ އެވެ. މީރާގެ ކަލެކްޝަން ސެންޓަރުތައް އިތުރު ކުރަމުންދާއިރު މީރާ މެދުވެރިކޮށް 895 މިލިއަން ރުފިޔާ މިދިޔަ މަހު ވަނީ ލިބިފަ އެވެ. ދައުލަތަށް ޓެކްސް އާމްދަނީގެ ގޮތުގައި މިހާތަނަށް 14.4 މިލިއަން ރުފިޔާ ވަނީ ލިބިފަ އެވެ.\nއިތުރު ލިޔުންތައް ޅ. ނައިފަރު މީރާ ޓެކްސް


ދެ އަހަރުގެ ކުޑަ ކުއްޖަކު ރޭޕްކުރި މައްސަލާގައި އެމްޑީޕީއާ އަދާލަތު ޕާޓީ ހިމޭނުން! – Dhen.mv\nދެ އަހަރުގެ ކުޑަ ކުއްޖަކު ރޭޕްކުރި މައްސަލާގައި އެމްޑީޕީއާ އަދާލަތު ޕާޓީ ހިމޭނުން!\nގއ. ކަނޑުހުޅުދޫގައި ދެ އަހަރުގެ ތުއްތު ކުއްޖަކު ރޭޕްކުރި މައްސަލާގައި ސަރުކާރު ހިންގާ މައިޕާޓީ އެމްޑީޕީންނާއި ސަރުކާރު ކޯލިޝަންގައި ހިމެނޭ އަދާލަތު ޕާޓީ ހަނު ތިބުމުން އެކަމަށް ފާޑުކިޔުންތައް އަމާޒުވާން ފަށައިފިއެވެ.\nމި ކުއްޖާގެ މައްސަލާގައި ސަރުކާރު ކޯލިޝަންގެ ޕާޓްނަރުންގެ ގޮތުގައި ތިބި ތިން ޕާޓީގެ ތެރެއިން ދެ ޕާޓީއަކުން ވަނީ އެކަން ކުށްވެރިކޮށް ބަޔާން ނެރެފައެވެ. އެގޮތުން ޖުމްހޫރީ ޕާޓީ (ޖޭޕީ) އަދި އެމްއާރްއެމްއިން ވަނީ އެކަމާއި ދެކޮޅަށް އަޑު އުފުލާ ބަޔާން ނެރެފައެވެ.\nގިނަބަޔަކަށް އެންމެ ހައިރާންކަން ގެނުވި އެއް ކަމަކީ، މުޖުތަމައުގެ މިފަދަ މައްސަލަތަކާއި ގުޅިގެން އެންމެ ފުރަތަމަ ބަޔާންތައް ނެރެ އެކަންކަން ކުށްވެރި ކުރަމުން އަންނަ އެމްޑީޕީން އެކަމާއި ދެކޮޅަށް އަޑު އުފުލާފައި ނުވާތީއެވެ.\nކުޑަކުއްޖަކާ އެކު ޖިންސީ ގުޅުން ހިންގަން އޮއްވާ ހައްޔަރުކޮށް، 10 އަހަރުގެ ޖަލު ޙުކުމެއް ކޮށްފައިވާ އެމްޑީޕީގެ އިސް އެކްޓިވިސްޓް، އިބްރާހީމް ރަޝީދު (ހޯރަ އިއްބެ) އަށް އިއްވާފައިވާ ހުކުމް މައާފުކޮށް އޭނާ މިނިވަން ކުރުމުން ގިނަބަޔަކު އެކަމާއި ދެކޮޅަށް އަޑު އުފުލިއެވެ. ހުދު އެމްޑީޕީގެ ބައެއް މަޖިލިސް މެންބަރުންވެސް އެކަމާއި ދެކޮޅަށް އަޑު އުފުލިއެވެ.\nނަމަވެސް އެމްޑީޕީން އެކަމާއި ދެކޮޅަށްވެސް ބަޔާން ނެރުނެވެ. އެމްޑީޕީގެ ބަޔާނުގައި ބުނެފައިވާ ގޮތުން، ރައީސުލްޖުމްހޫރިއްޔާ އިބްރާހީމް މުޙައްމަދު ސޯލިހު، ހޯރަ އިއްބެ މިނިވަން ކުރަން ނިންމަވާފައިވަނީ އިންސާނިއްޔަތުކަމަށް ރިއާޔަތްކުރެއްވުމަށް ފަހުގައިކަމަށެވެ. އެގޮތުން، އޭނާގެ ޙާލަތަށާއި އޭނާގެ ތުއްތު ދަރިފުޅުގެ ޙާލަތަށާއި މި މައްސަލައިގެ ވަށައިގެންވާ އެންމެހާ ކަންކަމަށް ރައީސް ރިއާޔަތްކުރެއްވިކަމަށް ބަޔާނުގައި ބުނެފައިވެއެވެ.\nމިކަމުގައި ސަރުކާރު ހިންގާ މައިޕާޓީ އެމްޑީޕީން ބަޔާން ނެރެފައި ނުވި ނަމަވެސް އެމްޑީޕީއަށް ތާއީދުކުރާ ބައެއް މެންބަރުންނާއި ބައެއް މަޖިލިސް މެންބަރުން އަންނަނީ ސޯޝަލް މީޑިއާގައި އެކަމާއި ދެކޮޅަށް އަޑު އުފުލަމުންނެވެ.\nއެގޮތުން އެމްޑީޕީގެ ރައީސް މުހައްމަދު ނަޝީދު ކުރެއްވި ޓްވީޓެއްގައި ވިދާޅުވީ ތުއްތު ކުއްޖަކަށް އޭނާގެ އަމިއްލަ ބައްޕަ އާއި ކާފަ އަދި މުނިކާފަގެ ޖިންސީ ޝިކާރައަކަށް ވީ ކަމީ އިންތިހާއަށް ކަންބޮޑުވާ ލަތުވެތި ކަމެއް ކަމަށެވެ. އަދި މިކަމާއި ގުޅޭ ގޮތުން ކަމާބެހޭ ފަރާތްތައް ޖަވާބުދާރީ ކުރުވުމަށް މަޖިލީހުން މަސައްކަތް ކުރާނެ ކަމަށް ނަޝީދު ވިދާޅުވިއެވެ.\nދެ އަހަރުގެ ކުއްޖާ ރޭޕް ކުރި މައްސަލާގައި ޖެންޑާ މިނިސްޓަރު ޝިދާތާ ޝަރީފުގެ އިހުމާލު އޮތް ކަމަށް ގިނަ ބަޔަކު ދަނީ ބުނަމުންނެވެ. އަދި މާލެ އާއި ރާއްޖޭގެ ބައެއް ރަށްރަށުގައި އެއްވުންތައް ބާއްވައި ޝިދާތާގެ އިސްތިއުފާއަށް ދަނީ ގޮވަމުންނެވެ. ނަމަވެސް ޝިދާތާގެ ދިފާއުގައި ނިކުންނަ ސަރުކާރު ކޯލިޝަންގެ ބޭފުޅުން ވެސް މަދެއް ނޫނެވެ.


SunOnline: Sarukaaru ge Dhuveli Number in balailaa!\nއައިޝަތު ފަރީޙާ 17 Nov 2019, 11:06\nރައީސް އިބްރާހިމް މުހައްމަދު ސޯލިހުގެ ސަރުކާރަށް އެއް އަހަރުވާއިރު، ގިނަ މީހުން ކުރާ ޝަކުވާ އަކީ؛ މި ސަރުކާރުގެ ދުވެލި ވަރަށް ލަހެވެ. މަޝްރޫއުތަކެއް ނުހިނގަ އެވެ. އިގްތިސާދު ވަނީ މަޑުޖެހިފަ އެވެ. މިއީ ހަގީގަތެއް ހެއްޔެވެ؟ މި ސަރުކާރުގެ ދުވެލި ހުރީ ކިހިނެއް ހެއްޔެވެ؟\nހަމަގައިމުވެސް ސަރުކާރެއްގެ ދުވެލި މިންކުރެވޭނީ އެ ސަރުކާރަކުން ހިންގާ އުމްރާނީ ތަރައްގީގެ މަޝްރޫއުތަކުގެ ހިސާބު ޖަހައިގެން އެވެ.\nރައީސް އޮފީހުން "ސަން"އާ ހިއްސާކުރި ތަފާސް ހިސާބުތަކުން ދައްކާ ގޮތުގައި މި ސަރުކާރުން 16 ދާއިރާއަކުން މަޝްރޫއުތައް ހިންގާއިރު، ޖުމްލަ 421 މަޝްރޫއެއް ކުރިއަށް ގެންދަން ވަނީ ރާވައިފަ އެވެ. އޭގެ ތެރެއިން 20 މަޝްރޫއެއް މިހާރު ނިމިފައިވާއިރު، 114 މަޝްރޫއެއްގެ އަމަލީ މަސައްކަތް ކުރިއަށްދެ އެވެ. އެ ޕްރޮޖެކްޓްތަކުގެ އަގު، ތިން ބިލިއަން ރުފިޔާއަށް ވުރެ މައްޗަށް އަރާނެ ކަމަށް ސަރުކާރުން ލަފާކުރެ އެވެ.\nމަޝްރޫއުތައް ދެމެހެއްޓެނިވި ތަރައްގީއަށް\nސީދާ މި ސަރުކާރުން އުމްރާނީ މަސައްކަތްތަކަށް 91 ކޮންޓްރެކްޓް ހަވާލުކޮށްފައިވާ އިރު އެންމެ ގިނަ މަޝްރޫއުތައް ހިންގަނީ، ސާފު ބޯފެނާއި ނަރުދަމާގެ ނިޒާމް ގާއިމް ކުރުމުގެ މަސައްކަތްތަކަށެވެ. އެގޮތުން ފެނާއި ނަރުދަމާ ގާއިމް ކުރުމުގެ 33 މަޝްރޫއެއް މި ސަރުކާރުން ވަނީ ހަވާލުކޮށްފަ އެވެ. ދެން އެންމެ ގިނަ މަޝްރޫއުތައް ހިންގަނީ ކުޅިވަރު ފެސިލީޓިތައް ތަރައްގީ ކުރަން ކަމަށްވާއިރު، އެ ދާއިރާއިން 27 މަޝްރޫއެއް ހިންގަ އެވެ. އަދި ހާބަރާއި ޖެޓީ ހެދުމަށް 20 މަޝްރޫއެއް މި ސަރުކާރުގައި ވަނީ ހަވާލުކޮށްފަ އެވެ.\nއެއާޕޯޓްގައި ހިންގާ އުމްރާނީ ތަރައްގީގެ މަޝްރޫއުތައް ރައީސް ބައްލަވާ ލައްވަނީ -- ފޮޓޯ/ ރައީސް އޮފީސް\nމިހާރު ސަރުކާރުން ހިންގާ މަޝްރޫއުތަކުގެ ތެރެއިން އަގުގެ ގޮތުން އެންމެ ބޮޑު މަޝްރޫއަކީ ވެސް، ފެން ހިންދާ ނިޒާމު ގާއިމް ކުރުން ހިމެނޭ ގޮތުން ފުވައްމުލަކުގެ 15.9 ކިލޯ މީޓަރުގެ މަގު ތާރުއަޅައިގެން ހެދުމެވެ. އެމްޓީސީސީއާ ހަވާލުކޮށްގެން ފަށާފައިވާ އެ މަޝްރޫއުގެ އަގަކީ، 279.48 މިލިއަން ރުފިޔާ އެވެ. މަގުހެދުމުގެ ހަ މަޝްރޫއެއް މި ސަރުކާރުގައި މިހާރުވެސް ކުރިއަށްދެ އެވެ.\nފެނާއި ނަރުދަމާ: 33 މަޝްރޫއު ހިންގާނެ. ހަތަރު ޕްރޮޖެކްޓެއްގެ މަސައްކަތް ކުރިއަށް.\nސްކޫލުތަކާ ގުޅޭ: 26 މަޝްރޫއު ކުރިއަށް.\nސިއްހީ ދާއިރާ: 15 ޕްރޮޖެކްޓެއް ކުރިއަށް.\nމިސްކިތް އިމާތާތް ކުރުން: އަށް މަޝްރޫއެއް ކުރިއަށްދޭ.\nބަނދަރު މަޝްރޫއު: 14 މަޝްރޫއެއް ކުރިއަށް. އިތުރު 20 މަޝްރޫއު ހިންގާނެ.\nމަގުހެދުމުގެ މަޝްރޫއު: ހަ މަޝްރޫއު ކުރިއަށްދާއިރު އިތުރު ދެ މަޝްރޫއު އެވޯޑު ކުރެވިފައި.\nގޮނޑުދޮށް ހިމާޔަތް ކުރުން: ދެ މަޝްރޫއު އެވޯޑްކޮށްފައި.\nބިން ހިއްކުން: ތިން މަޝްރޫއު އެވޯޑްކޮށްފައި\nކުޅިވަރު އިންފްރާސްޓްރަކްޗާ: 15 މަޝްރޫއު ނިންމައިފި. 13 މަޝްރޫއު ކުރިއަށް. 27 މަޝްރޫއު އެވޯޑުކޮށްފައި\nބޯހިޔާވަހިކަން: ދެ މަޝްރޫއު އެވޯޑް ކޮށްފައި.\nސަރުކާރުގެ މަޝްރޫއުތަކުގެ އިންފޮގުރެފިކްސް.\nމަޝްރޫއުތައް މުޅި ރާއްޖެއަށް ފަތުރާލާފައި\nއަބަދުވެސް އޮންނަ ޝަކުވާއަކީ އުމްރާނީ ތަރައްގީގެ ގިނަ މަޝްރޫއުތައް ގްރޭޓާ މާލޭ ސަރަހައްދަށް ޖަމާވެފައި އޮތުމެވެ. މި ސަރުކާރުގައި ވެސް އޮތީ އެހެން ހެއްޔެވެ؟\nރައީސް ސޯލިހުގެ ޖަޒީރާ ރާއްޖެ ވައުދާ އެކު، މި ސަރުކާރުން ފަށާފައިވާ އުމްރާނީ މަސައްކަތްތަކުގެ ތެރެއިން އެންމެ ގިނަ މަޝްރޫއު ހިންގަނީ، ރ. އަތޮޅަށް ނިސްބަތްވާ ރަށްތަކުގަ އެވެ. އެގޮތުން އެ އަތޮޅުގެ ރަށްތަކަށް ނިސްބަތްވާ 10 މަޝްރޫއު ކުރިއަށްދާއިރު، އެ މަޝްރޫއުތަކުގެ އަދަދު 100 މިލިއަން ރުފިޔާއާ ގާތްކުރެ އެވެ. ދެން އެންމެ ގިނަ މަޝްރޫއު އައްޑޫ ސިޓީގައި ހިންގާއިރު، އައްޑޫ ސިޓީގެ މަޝްރޫއުތަކުގެ އަދަދު 164 މިލިއަން ރުފިޔާއަށް އަރަ އެވެ.\nގިނަ މަޝްރޫއުތައް އެމްޓީސީސީ، ދެން އަމީން\nސަރުކާރާއި ރައްޔިތުން ހިއްސާވާ ވިޔަފާރި ކުންފުނި އެމްޓީސީސީގެ ސީއީއޯ ހަސަން ޝާހު "ސަން"އަށް ވިދާޅުވި ގޮތުގައި މި ސަރުކާރު އައިފަހުން އެ ކުންފުންޏަށް 2.3 ބިލިއަން ރުފިޔާގެ މަޝްރޫއު ވަނީ ހަވާލުކޮށްފަ އެވެ. އެ ކުންފުނި އޮތީ އެ މަސައްކަތްތައް ނުނިންމާ އިތުރު މަސައްކަތްތަކެއް ނުނެގޭ ވަރަށް ވުރެ ބިޒީވެފަ އެވެ.\nއެ ކުންފުނީގެ އަތުގައި 40 އަށް ވުރެ ގިނަ މަޝްރޫއު އެބަ އޮތެވެ. އޭގެ ތެރޭގައި ބިން ހިއްކުމާއި ބަނދަރާއި ޖެޓީ ހެދުން އަދި މަގު ހެދުމުގެ މަސައްކަތްތައް ހިމެނެ އެވެ.\nމި ސަރުކާރުގެ ގިނަ މަޝްރޫއުތަކެއް އަމިއްލަ ކުންފުނިތަކަށް ނުދީ އެމްޓީސީސީއަށް ދޭތީ އެކަމުގެ ޝަކުވާ އަމިއްލަ ވިޔަފާރިތައް ކުރެ އެވެ. އޭގެ ސަބަބުން އިގްތިސާދުގައި ދައުރުވާ ފައިސާ މަދުވާ ކަމުގެ ތުހުމަތު އޮވެ އެވެ.\nއެމްޓީސީސީގެ އަހަރީ އާންމު ޖަލްސާއެއްގެ ތެރެއިން އެ ކުންފުނީގެ ތަފާސްހިސާބުތައް ދައްކާލަނީ -- ސަން ފޮޓޯ/ އަހުމަދު އަވްޝަން އިލްޔާސް\nއެހެން ނަމަވެސް، ތަފާތު ހިސާބުތަކުން ދައްކާ ގޮތުގައި، ބޮޑެތި މަޝްރޫއުތައް ދެން އެންމެ ގިނައިން ދީފައި ވަނީ އަމީން ކޮންސްޓްރަކްޝަންއަށެވެ. އެ ކުންފުނިން 61 މިލިއަން ރުފިޔާގެ މަޝްރޫއު ހިންގާއިރު އެ ކުންފުނީގެ އެންމެ ބޮޑު މަޝްރޫއަކީ 13 ރަށެއްގައި ޓާފް ދަނޑުއެޅުމުގެ މަސައްކަތެވެ. ދެން އެންމެ ގިނަ މަޝްރޫއު ހަވާލުކޮށްފައިވާ ވޯޓާ ޕާކް ޕްރައިވެޓް ލިމިޓެޑަށެވެ. އެ ކުންފުނިން ގިނައިން ހިންގަނީ ރަށްރަށުގެ ކުލާސް ރޫމް އެޅުމުގެ މަސައްކަތްތަކެވެ.\nމީގެ އިތުރުން، އިންޑިއާގެ އެގްޒިމް ބޭންކުގެ ލޯނު އެހީގައި ހިންގާ ވަރަށް ގިނަ މަޝްރޫއުތައް ހަވާލުކުރަނީ އިންޑިއާގެ މޯހަން މުތާ އެސްޕޯޓްސްއަށެވެ. އެ ކުންފުންޏަށް އަށް ޕްރޮޖެކްޓެއް ހަވާލުކޮށްފައިވާ އިރު، އެ މަޝްރޫއުތަކުގެ އަގު 137.8 މިލިއަން ރުފިޔާއަށް އަރަ އެވެ.\nކުދި ވިޔަފާރިއަށް ބާރު، އިންސާނީ ތަރައްގީއަށް އިސްކަން\nކުދި އަދި މެދު ފަންތީގެ ވިޔަފާރިތައް ބާރުވެރި ކުރުމަކީވެސް ސަރުކާރުގެ ވައުދަކަށްވާއިރު ސަރުކާރުގެ 100 ދުވަހުގެ ތެރޭ ކުދި އަދި މެދުފަންތީގެ ވިޔަފާރިތަކަށް ހާއްސަ ބޭންކް، އެސްއެމްއީ ބޭންކު ވަނީ އުފައްދައިފަ އެވެ.\nއެ ބޭންކުގެ ތަފާސް ހިސާބުތަކަށް ބަލާއިރު، ހަ ޕަސެންޓާއި ނުވަ ޕަސެންޓާ ދެމެދުގެ އިންޓްރެސްޓު ރޭޓެއްގައި ހަތަރު ދާއިރާ އަކުން ލޯނު ދޫކުރަން ވަނީ ފަށައިފަ އެވެ.\nމިދިޔަ ސެޕްޓެމްބަރު މަހުގެ ނިޔަލަށް އެސްއެމްއީ ބޭންކުން 147 ލޯނު ދޫކޮށްފައިވާއިރު ޓޫރިޒަމް ދާއިރާގެ މަސައްކަތްތަކަށް 69 މިލިއަން ރުފިޔާގެ ލޯނު ދޫކޮށްފައިވެ އެވެ. އެއީ 34 ލޯނެވެ.\nއަމިއްލަ ކުދި ވިޔަފާރިތަކަށް 60 މިލިއަން ރުފިޔާގެ ލޯނު ދޫކުރި އިރު މި ދާއިރާއިން ޖުމްލަ 67 ލޯނު ވަނީ ދޫކޮށްފަ އެވެ. ކޮންސްޓްރަކްޝަން ދާއިރާގެ މަސައްކަތްތަކަށް 10 މިލިއަން ރުފިޔާގެ ލޯނު ދޫކޮށްފައިވެ އެވެ.\nއެސްއެމްއީ ބޭންކު ރައީސް ސޯލިހު ހުޅުއްވައި ދެއްވަނީ -- ފޮޓޯ: ރައީސް އޮފީސް\nއައިޓީގެ މަސައްކަތްތަކަށް ގާތްގަނޑައަކަށް އެއް މިލިއަން ރުފިޔާގެ ލޯނު ދޫކޮށްފައިވާއިރު ދަނޑުވެރިކަމުގެ ދާއިރާއަށް ދެ ލައްކަ ރުފިޔާގެ ލޯނު ވަނީ ދޫކޮށްފަ އެވެ.\nއެސްއެމްއީ ބޭންކުން ލޯނު ދޫކުރާއިރު އަންހެނުންނާއި ޒުވާނުން އަދި ހާއްސަ އެހީއަށް ބޭނުންވާ ފަރާތްތަކަށް އިސްކަންދެ އެވެ. މިހާތަނަށް ދޫކުރި ލޯނުގެ 49 ޕަސެންޓަކީ މިފަދަ ފަރާތްތަކަށް ދޫކޮށްފައިވާ ލޯނުތަކެވެ.\nމި ސަރުކާރުގެ އެންމެ ބޮޑު ވައުދަކީ ކޮންކުރީޓް ތަރައްގީގެ ކުރިއަށް އިންސާނީ ތަރައްގީ ނެރުމެވެ. އެ ވައުދާ އެކު ހިލޭ ޑިގްރީ ޕްރޮގްރާމާއި މަތީ ތައުލީމުގެ އާ ސްކޮލަޝިޕް ސްކީމް އަދި ހިލޭ ނާސްތާ ޕްރޮގްރާމް ވަނީ ފަށައިފަ އެވެ.\nމިއަހަރުގެ ތެރޭގައިވެސް މަދުވެގެން 10،000 ކުދިންނަށް ހިލޭ ޑިގްރީއަށް ކިޔެވުމުގެ ފުރުސަތު ސަރުކާރުން ދޭނެ އެވެ. އެ ކަމަށް 24 މިލިއަން ރުފިޔާ ވަނީ ހަރަދުކޮށްފަ އެވެ. އަދި ހިލޭ ސްކޮލަޝިޕްތަކާއެކު ހަމަ އެކަނި މަތީ ތައުލީމަށް 750 މިލިއަން ރުފިޔާ ވަނީ ބަޖެޓްކޮށްފަ އެވެ.\nސުކޫލު ކުދިންގެ ނާސްތާ ޕްރޮގްރާމަށް އެކަނިވެސް މި ސަރުކާރުން 184 މިލިއަން ރުފިޔާ އިންވެސްޓްކުރެ އެވެ.\nސަރުކާރަށް ކޮން ރޭޓިންއެއް؟\nސަރުކާރުގެ ދުވެލި މަޑުކަމަށް ބުނި ނަމަވެސް ނަމްބަރުން ދައްކަނީ މުޅިން އެހެން މަންޒަރެކެވެ. ބޮޑެތި މަޝްރޫއުތައް ކަމަށްވާ ގްރޭޓާ މާލޭ ބްރިޖާއި މާލޭ ވިޔަފާރި ބަނދަރު ތިލަފުއްޓަށް ބަދަލުކުރުމުގެ މަސައްކަތް އަދި ރާއްޖޭގެ ފަސް ސަރަހައްދެއްގައި ޓާޝަރީ ހޮސްޕިޓަލް ހެދުމުގެ މަސައްކަތުގެ ބިންގާ މި ސަރުކާރުގެ ފުރަތަމަ އަހަރު ތެރޭ އަޅައިފި އެވެ.\nއަހަރު ނިމުމުގެ ކުރިން އަދިވެސް ބޮޑެތި މަޝްރޫއުތައް ފަށަން އޮތީ ނިންމައިފަ އެވެ. ހާއްސަކޮށް މާލެ ސަަރަހައްދުގައި 4200 ސޯޝަލް ހައުސިން ޔުނިޓާއި އިތުރު 5000 ހައުސިން ޔުނިޓު އެޅުމުގެ މަސައްކަތް ފަށަން އޮތީ ރާވައިފަ އެވެ. އެހެން ވީމާ، މި ސަރުކާރުގެ ދުވެލި ލަސް ހެއްޔެވެ؟


Buffon beynunvanee ithuru season'eh kulhen\nބުފޮން ބޭނުންވަނީ އިތުރު ސީޒަނެއް ކުޅެން\nބުފޮންގެ އެއްބަސްވުން މި ސީޒަނަށްފަހު ހަމަވާނެ\nކ. މާލެ | 12 މެއި 2019 | އާދީއްތަ 21:27 | 3,314\nބުފޮން - ގެޓީ އިމޭޖާސް\nޕީއެސްޖީއަށް ކުޅެމުން އަންނަ އިޓަލީގެ ކީޕަރު ޖިއަންލުއިޖީ ބުފޮން ބޭނުން ވަނީ އިތުރު ސީޒަނެއް ކުޅެން ކަމަށް ރިޕޯޓްތައް ބުނެފިއެވެ.\nމި ސީޒަނަށް ފަހު ޕީއެސްޖީއާއެކު ބުފޮން ހަދާފައިވާ އެއްބަސްވުން ހަމަވާއިރު، އޭނާ އިތުރު އަހަރެއް ކުޅޭނެތޯ ގިނަ ބަޔަކު ސުވާލު އުފައްދައެވެ. ނަމަވެސް ރިޕޯޓްތައް ބުނާގޮތުން އޭނާ ކުޅުން ހުއްޓާލާނީ އަދި އިތުރު ސީޒަނެއް ކުޅެފައެވެ.\nރިޕޯޓްތައް ބުނާގޮތުން ކުރިޔަށް އޮތް ސީޒަނަށް އަމާޒުކޮށް އުމުރުން 41 އަހަރުގެ ބުފޮން ހޯދުމަށް ބައެއް ޓީމުތަކުން އަންނަނީ މަސައްކަތް ކުރަމުންނެވެ. ނަމަވެސް އޭނާ ބަދަލުވާން އުޅޭ ޓީމެއް އަދި ކަށަވަރެއް ނުވެއެވެ.\nދާދި ފަހުން ނޫސްވެރިންނަށް މައުލޫމާތު ދެމުން ބުފޮން ބުނީ ކުރިޔަށް އޮތް ހަ މަސް ތެރޭގައި ނުވަތަ އަހަރެއް ތެރޭގައި ނުވަތަ 10 އަހަރު ފަހުން ކުޅުން ހުއްޓާލާނެ ކަމަށާއި، އެހެން ނަމަވެސް އަދިވެސް ގޮތެއް ނުނިންމާ ކަމަށެވެ.\nބުފޮން ބުނީ އުމުރުން 32 އަހަރުގައި ބޭނުންވީ 35 އަހަރުގައި ކުޅުން ހުއްޓާލަން ކަމަށާއި، 38 އަހަރުގައި ބޭނުންވީ 40 އަހަރުގައި ހުއްޓާލަން ކަމަށެވެ. އެހެން ނަމަވެސް އޭނާ ބުނީ އެކަން އެގޮތަށް ނުހިނގި ކަމަށެވެ.\nޕާރްމާ އިން 1995 ވަނަ އަހަރު ކެރިޔަރު ފެށި ބުފޮން ޔުވަންޓަސް ބަދަލުވީ 2001 ވަނަ އަހަރު ރެކޯޑު އަގަކަށެވެ. އޭނާ އެ ކްލަބުގައި 17 އަހަރު ހޭދަކުރުމަށް ފަހު ޕީއެސްޖީ އަށް ބަދަލުވީ އެއް އަހަރު ދުވަހުގެ އެއްބަސްވުމެއްގެ ދަށުންނެވެ.\nޔުވަންޓަސްއާ އެކު ނުވަ ފަހަރު ލީގު ކާމިޔާބު ކޮށްފައިވާ ބުފޮން ވަނީ ގައުމީ ޓީމާ އެކު 2006 ވަނަ އަހަރު ވޯލްޑް ކަޕް ވެސް ކާމިޔާބު ކޮށްފައެވެ. ގައުމީ ޓީމުން ބުފޮން ރިޓަޔާވެފައިވާއިރު، އޭނާ ވަނީ އިޓަލީ ގައުމީ ޓީމަށް 176 މެޗު ކުޅެފައެވެ.


އައިސީޔޫގައި ތިބި 35 އިންސައްތައަކީ 40 އަހަރުން ދަށުގެ މީހުން: ޑރ. ނަޒްލާ - Voice of Meedhoo\nއައިސީޔޫގައި ތިބި 35 އިންސައްތައަކީ 40 ...\nހުޅުދޫ-މީދޫ ކޮވިޑް 19 – އިއްޔެ ...\nby vomadmin May 21, 2021\nމިވަގުތު ކޮވިޑަށް ޕޮޒިޓިވްވެ އައިސީޔޫގައި ފަރުވާ ދެމުން ދާ 35 އިންސައްތައަކީ 40 އަހަރުން ދަށުގެ މީހުން ކަމަށް ކޮވިޑްގެ ޓެކްނިކަލް އެޑްވައިޒަރީ ގުރޫޕްގައި ހިމެނިވަޑައިގަންނަވާ ޑރ. ނަޒްލާ މުސްތަފާ ވިދާޅުވެއްޖެއެވެ.\nނަޒްލާ މިހެން ވިދާޅުވީ ހެލްތު އިމަރޖެންސީ އޮޕަރޭޝަން ސެންޓަރ (އެޗްއީއޯސީ) ގެ ފަރާތުން މިމަހުގެ 19 ވަނަ ދުވަހުގެރޭ ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުންނެވެ. އެރޭގެ ނޫސްވެރިންގެ ބައްދަލުވުމުގައި ޑރ. ނަޒްލާ ވަނީ އައިސީޔޫގައި ފަރުވާ ދެމުންދާ މީހުންގެ ތަފްސީލު ވިދާޅުވެ ދެއްވާފައެވެ.\nއައިސީޔޫގައި ފަރުވާ ދެއްވާ މީހުންގެ ތަފްސީލް\n40 އަހަރުން ދަށް – 35 އިންސައްތަ\n41 އަހަރާއި 50 އަހަރާ ދެމެދު –5އިންސައްތަ\n51 އަހަރާއި 60 އަހަރާ ދެމެދު – 29 އިންސައްތަ\n61 އަހަރާއި 70 އަހަރާ ދެމެދު – 29 އިންސައްތަ\nޑރ. ނަޒްލާ ވިދާޅުވީ، މިކަމުން ވެސް އެނގެނީ މި ބަލި ޖެހިގެން ހާލަތު ގޯސްވަނީ ހަމައެކަނި އުމުރުން ދުވަސްވީ މީހުން ނޫން ކަމަށެވެ. އަދި ޒުވާން އުމުރުގެ މީހުންނަށް ވެސް އައިސީޔޫގައި އެޑްމިޓް ކޮށްގެން ފަރުވާ ދޭން ޖެހޭކަން ޑރ. ނަޒްލާ ވަނީ ފާހަގަ ކުރައްވާފައެވެ.\nމީގެ އިތުރުން ޑރ. ނަޒްލާ ވިދާޅުވީ މި ބައްޔަކީ ބަލިން ރަނގަޅު ވުމަށްފަހު ވެސް އޭގެ އުނދަގޫތައް ތަހައްމަލު ކުރަން ޖެހޭ ބައްޔަކަށް ވުމުން، ބަލި ޖެހޭ ޒުވާނުންނަށް ވެސް އޭގެ އުނދަގޫ ގިނަ ދުވަސްތަކެއް ވަންދެން ތަހައްމަލު ކުރަން ޖެހިދާނެ ކަމަށެވެ.


Faqeerehge Dhariakah Vumun Hospitalun Ambulance Eh Ves Nudhin - Vaguthu\nފަޤީރެއްގެ ދަރިއަކަށްވުމުން ހޮސްޕިޓަލުން އެމްބިއުލާންސެއްވެސް ނުދިން\nބައެއް ޞިއްޙީ ޚިދުމަތްތައް ފޯރުކޮށްދިނުމުގައި، ތަފާތުކުރުންތަކެއް ގެންގުޅޭކަމުގެ ޝަކުވާތައް، އަވަށްޓެރި އިންޑިޔާއިން ދަނީ ވަރަށް ގިނައިން އިވެމުންނެވެ. އެފަދަ ބައެއް މައްސަލަތައް މީޑިޔާތަކުގެ ފަލަ ސުރުޚީތަކުންވެސް ޖާގަ ހޯދާ ފަހަރު މަދެއް ނޫނެވެ.\nއެގޮތުން، މިއީވެސް ދާދިފަހުން ހިނގި މިފަދަ ކަމެކެވެ.\nއިންޑިޔާގެ މަޝްހޫރު ނޫހެއްކަމުގައިވާ "އޭޝިޔަން ނިއުސް އިންޓަނޭޝަނަލް" އިން ބުނެފައިވާގޮތުގައި، ފަޤީރު ދަނޑުވެރިއެއްގެ ދަރިއަކު މަރުވުމުން، އެކުއްޖާގެ ހަށިގަނޑު އުފުލުމަށް އެމްބިއުލާންސެއް ފޯރުކޮށްދިނުމަށް އިންޑިޔާގެ އުއްތަރަ ޕްރަދޭޝްގެ ހޮސްޕިޓަލަކުންވަނީ ދެކޮޅު ހަދާފައެވެ. ހަމައެހެންމެ، އިންސާނިއްޔަތުކަމުގެ މިންގަނޑުތަކުން ބަލާ، ހަށިގަނޑު ގޭޓާ ހަމައަށް ސްޓްރެޗާއެއްހާ ހިސާބުވެސް ފޯރުކޮށްދީފައެއް ނުވެއެވެ.\nއޭއެންއައި އިން ބުނެފައިވާގޮތުގައި، މިގޮތަށް ކަންތައް ކޮށްފައިވަނީވެސް، ސަރުކާރުގެ ޚަރަދުގައި ސަރުކާރުން ހިންގާ ހޮސްޕިޓަލަކުންނެވެ.\nމަރުވި ކުއްޖާގެ އާއިލާގެ މީހުން މީޑިޔާއަށް މަޢުލޫމާތު ދެމުން ބުނެފައިވަނީ ކުއްޖާ މަރުވީ ކުއްކާގެ ބައްޕަގެ ދަނޑުގައި މަސައްކަތެއް ކުރަން އުޅަނިކޮށް ދިމާވި ކަމެއްގެ ތެރެއިންކަމަށެވެ. އަދި، ހޮސްޕިޓަލަށް ގެންދެވުނުއިރުވެސް ކުއްޖާ މަރުވެފައިވާކަމަށް ހޮސްޕިޓަލުން އެންގިކަމަށާއި އަދި ހަށިގަނޑު ގެންދަންވެސް އެންގިކަމަށް ބުނެފައިވެއެވެ.\nހަށިގަނޑު ގެންދަން އެންގުމުން، ސްޓްރެޗާއެއް ހިސާބުވެސް ހޮސްޕިޓަލުން ފޯރުކޮށް ނުދިންކަމަށާއި، އޭގެ ބަދަލުގައި މަރުވެފައިވާ ކުއްޖާގެ ހަށިގަނޑު ގެންދަން ޖެހުނީ ކޮނޑުގައި އަދި ފަހުން ގެއާ ހަމައަށް ސައިކަލުގައިކަމަށްވެސް އެފަރާތްތަކުން ބުނެފައިވެއެވެ.\nމިކަމާ ގުޅިގެން ހޮސްޕިޓަލުން މީޑިޔާއަށް މަޢުލޫމާތު ދެމުން ބުނެފައިވަނީ، ހޮސްޕިޓަލުން އެމްބިއުލާންސްގެ ޚިދުމަތް ދިނީސްކަމަށާއި އެހެންނަމަވެސް، އެފަރާތްތައް ދިޔައީ ޑޮކްޓަރުންނަށް ނޭނގިކަމަށެވެ.\nމިފަދަ އެތައް ކަމެއް، އިންޑިޔާގެ އެކި ހިސާބުތަކުގައި ދަނީ ހިނގަމުންނެވެ.\nފެބުރުއަރީ 19, 2018 10:00\nގެރިއެއް މަރުވިނަމަ މޮޓަކޭޑު ގާ ގެންދާނެ. މިހާރުވެސް ގެރިތަކައް ޑިޖިޓަލް އައިޑީ އެބަހަދާ.


Sala Ge Transfer Fee Massalagai Dhe Club Koalhumakah\nސަލާގެ ޓްރާންސްފާ ފީގެ މައްސަލާގައި ކާޑިފް އާއި ނަންޓެސް ކޯޅުމަކަށް\nމިދިޔަ ޖެނުއަރީ ޓްރާންސްފާ ބާޒާރުގައި ފްރާންސްގެ ނަންޓެސް ދޫކޮށް ކާޑިފް ސިޓީއާ ގުޅުނު އެމިލިއަނޯ ސަލާގެ ޓްރާންސްފާ ފީގެ މައްސަލާގައި އިނގިރޭސި ކްލަބު ކާޑިފް ސިޓީ އާއި ނަންޓެސް ދެބަސްވުމަކަށް ގޮސް މައްސަލަ ހޫނު ވެއްޖެއެވެ.\nމިމަހު ކުރީކޮޅު ހިނގި ހާދިސާގައި ސަލާ ދަތުރުކުރި ފްލައިޓު ކަނޑަށްވެއްޓި، ސަލާ މަރުވެފައިވާކަން މިއަދު ޑޯސެޓް ފުލުހުން ކަށަވަރު ކޮށްދީފައިވާއިރު ކާޑިފް ސިޓީން ދަނީ ކުޅުންތެރިޔާ ގަތުމަށް ނަންޓެސްއާއެކު އެއްބަސްވި ފައިސާ އެކްލަބަށް ދެއްކުމަށް ދެކޮޅުހަދަމުންނެވެ. ފައިސާ ދެއްކުމަށް ދެކޮޅުހަދާ، ކާޑިފްއިން ބުނެފައިވަނީ ބުނެފައިވަނީ ކުޅުންތެރިޔާގެ މަރުގެ ސަބަބުން ކްލަބަށް ވަރަށް ބޮޑު ހިތާމައެއް ލިބިފައިވާ މި ދަނޑިވަޅުގައި ފައިސާ ހޯދުމަށް ނަންޓެސްއިން މަސައްކަތް ކުރުމަކީ އެންމެ ރަނގަޅު ގޮތް ނޫން ކަމަށެވެ.\nކާޑިފް ސިޓީން ސަލާގެ ޓްރާންސްފާ ފީއެއްގެ ގޮތުގައި އެއްބަސްވި 15 މިލިއަން ޕައުންޑުގެ ފުރަތަމަ އިންސްޓޯލްމަންޓު ހޯދުމަށް އެކްލަބަށް ތަކުރާރުކޮށް އެނގުމަށްފަހު ވެސް އެކްލަބުގެ ފަރާތުން އެއްބާރުލުން ނުލިބުމުން ނަންޓެސްއިން ވަނީ މި މައްސަލަ ކޯޓަށް ހުށަހަޅާނެ ކަމުގެ އިންޒާރު ވެސް ދީފައެވެ. ދެ ކްލަބުގެ ދެމެދުގައި މި މައްސަލަ ހޫނުވުމާ ގުޅިގެން ފީފާއިން ވެސް ވަނީ މި މައްސަލަ ބަލާފައެވެ. މައްސަލަ ބެލުމަށްފަހު ފީފާއިން ވަނީ ސަލާގެ ޓްރާންސްފާ ފީ ވީ އެންމެ ވަހަކަށް ނަންޓެސްއަށް ދެއްކުމަށް ކާޑިފްއަށް އަންގާފައެވެ. އަދި މި އެންގުމާ ހިލާފުވެއްޖެނަމަ ޓްރާންސްފާ ކުރުމުން ސަސްޕެންޑު ކުރާނެ ކަމުގެ އިންޒާރު ވެސް އެކްލަބަށް ވަނީ ދީފައެވެ. ފީފާގެ ރަސްމީ ތަފާސް ހިސާބުތައް ދައްކާގޮތުން ސަލާގެ ފަލައިޓް ގެއްލުމުގެ ކުރިން ފީފާއިން ވަނީ ނަންޓެސްއިން ކާޑިފްއަށް ސަލާގެ ޓްރާންސްފާ އެޕްރޫވްކޮށް، އޭނާ ކާޑިފްގެ ކުޅުންތެރިއެއްގެ ގޮތުގައި ރަޖިސްޓްރީވެސް ކޮށްފައެވެ.\nކާޑިފް ސިޓީން ސަލާގެ ޓްރާންސްފާ ފީ ދެއްކުމަށް ދެކޮޅު ހަދަމުންދާއިރު ރިޕޯޓްތައް ބުނާ ގޮތުގައި ސަލާ އެކްލަބަށް ސޮއި ކުރުމާއެކު ކާޑިފް ސިޓީން ވަނީ އޭނާގެ އިންޝުއަރެންސް ހައްދާފައެވެ. މިހެންކަމުން އޭނާ މަރުވެފައިވާކަން މިއަދު ހެނދު ކަށަވަރުވުމާއެކު ކާޑިފް ސިޓީއަށް އިންޝުއަރެންސް ފައިސާ ވެސް ލިބިގެންދާނެ ކަމަށް ބެލެވެއެވެ.\nފްރާންސްގެ ނަންޓެސްއިން 15 މިލިއަން ޕައުންޑުގެ ކްލަބުގެ ރެކޯޑު ޓްރާންސްފާއެއްގައި ކާޑިފް ސިޓީއަށް ބަދަލުވި ސަލާގެ އިތުރުން ފްލައިޓުގައި ދެން އިން އެ ފްލައިޓު ޕައިލެޓް ޑޭވިޑް އައިބޮޓްސަން އެވެ. މި ހާދިސާގައި އޭނާ ވެސް ވީނުވީއެއް ނޭނގި ގެއްލިފައިވާއިރު، މި ހާދިސާއާ ގުޅިގެން ކުރިއަށް ގެންދިއަ ހުރިހާ ސާޗް އެންޑް ރެސްކިއު އޮޕަރޭޝަނެއް މިހާރު ވަނީ ހުއްޓުމަކަށް ގެނެސްފައެވެ. ސަލާ ދަތުރު ކުރި ފްލައިޓް ވެއްޓުނު ސަރަހައްދަށް މޫސުން ގޯސްވުމާ ގުޅިގެން އޭނާ ދަތުރު ކުރި ފްލައިޓް ނެގުމަށް ކުރި މަސައްކަތް ވެސް ވަނީ ނާކާމިޔާބުވެ ހުއްޓާލަން ޖެހިފައެވެ. ޑައިވް ކުރެވޭ ވަރަށްވުރެ މޫސުން ގޯސްވުމާ ގުޅިގެން ފްލައިޓު ތެރެއިން ސަލާގެ ހަށިގަނޑު ނެގީ ރިމޯޓް އޮޕަރޭޓެޑް ވެހިކަލް ބޭނުންކޮށްގެންނެވެ.


ގްރޫޕް ސްޓަޑީސްގެ ނަމުގައި ޖަހާ ސަކަރާތް | Jazeera\tގްރޫޕް ސްޓަޑީސްގެ ނަމުގައި ޖަހާ ސަކަރާތް - Jazeera\nގްރޫޕް ސްޓަޑީސްގެ ނަމުގައި ޖަހާ ސަކަރާތް\nއީމާ މުހައްމަދު ވަހީދު May 25, 2019 77 views0\nދުނިޔެ މިއަދު ދެކެމުންމިދަނީ 21 ވަނަ ގަރުނުގެ ދުވަސްތަކެވެ. ތަޖްރިބާ ކުރަމުން މިދަނީ ތަރައްގީގެ ރޮނގުން ދުނިޔެ ދުވަހަކުވެސް ދެކިފައިނުވާ އުސްމިންތަކަކަށް ވާސިލްވަމުންދާ މަންޒަރެވެ. ކުރީގައި އަހަރެމެންގެ ތެރޭގައި އޮތް ގިނަ އުސޫލުތަކެއް ވެސް އަދި އުޅުނު ގޮތްތައް ވެސް މިއަދު މިވަނީ ވަރަށް ބޮޑަށް ބަދަލުވެފައެވެ. ތެދުވެރިކަމާއި އިހްލާސްތެރިކަން ފަދަ ރިވެތި އާދަތައް އަޅުގަނޑުމެންގެ ތެރެއިން މިއަދު މިދަނީ ނެތެމުންނެވެ. އެއްޒަމާނެއްގައި ދިވެހިންނަށް ތައުލީމް އުނގެނުމަކީ ވަރަށް މުހިންމު ކަމެކެވެ. އެދުވަސްވަރު ކިޔަވާ ހަދާނީ އެދުރު ދައިތައިން އަދި އެދުރު ބެއިންގެ ކައިރިންނެވެ. ނަމަވެސް މަދަރުސާ ތަކާއި އަދި ކޮލެޖް ތަކާއި ތަފާތު އެހެނިހެން ކިޔަވައިދޭ ތަންތަން ވުޖޫދަށް އައުމާއި އެކު އެއްކަލަ އެދުރު ދައިތަމެން ކައިރިއަށް ގޮސްފައި ކިޔެވި ދުވަސް މާޒީއާއި އެކުވެގެން ދިޔައީ އެވެ.\nމީގެ ދެތިން ހަތަރު ވަރަކަށް އަހަރު ކުރިން ދަރިވަރުންގެ ތެރޭގައި ވައިގަ ހިފި އެއްކަމަކީ އެކުވެރިންތައް އެއްވެގެން ކިޔެވުމެވެ. އެހެން ގޮތަކަަށް ބުނާ ނަމަ މިދުވަސްކޮޅު ކިޔަވާ ކުދިންގެ ތެރޭގައި އެންމެ ޓްރެންޑް އެއް ކަމަކީ "ގްރޫޕް ސްޓަޑީސް" ހެދުމެވެ. ގްރޫޕް ސްޓަޑީސް ހަދަން އެއްކުއްޖަކު ގެއަށް ދެތިން ހަތަރު ކުއްޖަކު ގޮސްގެން، އެކީ ކިޔަވައި ޓެސްޓަށް ތައްޔާރު ވުމަށެވެ. މިއީ ހަގީގަތުގައި ވަރަށް ފަސޭހައިން ފިލާވަޅުތައް ދަސްކުރެވޭނެ އުކުޅެކެވެ. ޓީޗަރުން ކިޔައިދިނުމުން ވިސްނޭ ވަރަށް ވުރެ ބޮޑަށް އަދި ފަސޭހައިން ބައެއް ކުދިންނަށް އެކުވެރިން ކިޔައިދީނަމައި ވިސްނޭނެއެވެ. ގްރޫޕް ސްޓަޑީސް ހެދުމަކީ، އެކަން ރަނގަޅު ގޮތުގައި ކޮށްފިނަމަ ހަމަގައިމުވެސް ރަނގަޅު ނަތީޖާތަކެއް ވެސް ލިބިގެންދާނެ ކަމެކެވެ.\nނަމަވެސް ހިތާމައަކީ ކޮންމެ ކަމެއްގެވެސް ބޭނުން ހެޔޮގޮތުގައި ހިފުމުގެ ބަދަލުގައި އެކަމަކުން ހިފެން އޮންނަ އެންމެ ގޯސް ބޭނުން ހިފާތީއެވެ. ހަމަގައިމުވެސް މިހާރު މިއުޅޭ ކުދިންގެ ވިސްނުން ހުންނަނީ ގްރޫޕް ސްޓަޑީސް ފަދަ އެއްޗެހި ހަދަން ގޮސްފައި ކިޔަވާކަށް ނޫނެވެ. އެކުވެރިންތަކެއް އެއްވެއްޖެ ނަމަ ގިނައިން ކުރާނެ ކަމަކީ ސަކަރާތް ޖެހުމެވެ. އަދި އެވެސް ބޮޑު މީހެއްގެ ބެލުމަކާއި ނުލައި އެކުދިން އަމިއްލަ އަށް އުޅެން ދޫކޮށްލާފިއްޔާ ކިޔަވާނެ ކަމާމެދު ޝައްކެވެ. ގިނަ ކުދިން ގްރޫޕް ސްޓަޑީސް ހަދަންށޭ ކިޔާފައި އެކުވެެރިންގެ ގޭގެއަށް ގޮސްފައި ކުރާނެ ކަމަކީ އެންމެ އެއްކޮށް ސަކަރާތް ޖަހައި ނުވަތަ ބޭކާރު ވާހަކަދެއްކުމުގައި ވަގުތުތައް ދުއްވާލާނީއެވެ. އޭގެ ސަބަބުން އާޚިރު ނަތީޖާއަކަށް ވަނީ ކުއްޖާގެ ނަތީޖާތައް ދަށްވުމެވެ.\nބައެއް ކުދިން ގްރޫޕް ސްޓަޑީސް ހެދުމަށޭ ބުނެ ބެލެނިވެރިންގެ ގާތުގައި ދޮގު ހަދާފައި އެހެން ތަންތަނަށް ވެސް އެބަދެއެވެ. ގިނަ ބެލެނިވެރިން ދަރިން ގްރޫޕް ސްޓަޑީސް ހެދުމަށް އެކުވެރިއެއްގެ ގެއަށް ދާން ބުނުމުން ހިތުން ރުހުމުން އުފަލުން ފޮނުވަނީ ދަރިފުޅު ދަނީ ފިލާވަޅު ދަސްކުރަން ކަމަށް ހީކޮށެވެ. ނަމަވެސް ބައެއް ކުދިން އެގޮތަށް ބެލެނިވެރިންގެ ގާތުގައި ދޮގު ހަދާފައި ލޯބިވެރިޔާއާއި އެކު އެކި ތަންތަނަށް ގޮސް ގޮތްގޮތަށް އުޅެފައި ވެސް އެބަ އާދެއެވެ. މީގެ ސަބަބުން ކުދިންގެ ނަތީޖާތަކަށް ވަރަށް ބޮޑަށް އަސަރުކުރެއެވެ. މިކަމުގެ ސަބަބުން ރަނގަޅަށް ބިނާ ނުވަނީސް ބައެއް ކުދިންގެ ކުރިމަގު އެބަ އަނދިރިވެއެވެ. ގްރޫޕް ސްޓަޑީސް ހަދަން ދިއުމަކީ މައްސަލައެއް ނޫނެވެ. ނަމަވެސް މައްސަލައަކަށް ވާ ހިސާބަކީ އެހެން ކިޔާފައި ގޮސް، ކިޔެވުމުގެ ބަދަލުގައި އެހެން ކަންކަން ކުރެވޭތީއެވެ.


Havertz ah hat-trick, Arsenal ah kuri erun\nހެޓްރިކް ހެދި ހަވަޓްޒް ބޯޅަ ހިފައިގެން ދަނީ\nއިނގިރޭސި ދެ ވަނަ ޑިވިޝަން ކުލަބު ބާންސްލޭ ކޮޅަށް ކައި ހަވަޓްޒް ކާމިޔާބު ކުރި ހެޓްރިކާއެކު 6-0 ން މޮޅުވެ ޗެލްސީން ލީގް ކަޕްގެ ހަތަރު ވަނަ ބުރަށް ދަތުރު ކޮށްފި އެވެ.\nޖަރުމަންގެ ބަޔާން ލެވަކޫސައިން 80 މިލިއަން ޔޫރޯއަށް ޗެލްސީއަށް ބަދަލުވި ހަވަޓްޒް ޗެލްސީގެ ޖޯޒީގައި ކާމިޔާބު ކުރި ފުރަތަމަ ލަނޑު އަދި ފުރަތަމަ ހެޓްރިކް ހެދީވެސް ރޭގެ މެޗުގަ އެވެ. ކުރިން ބްރައިޓޮން އަދި ލިވަޕޫލާ ދެކޮޅަށް ކުޅުނު މެޗުތަކުގައި ހަވަޓްޒް ކުޅުން އެކަށީގެންވާ ފެންވަރެއްގައި ނުފެނުމުން އޭނާ އަށް ފާޑު ކިޔުން އަމާޒުވި އެވެ.\nއެހެންނަމަވެސް ހެޓްރިކް ހަދައި ފާޑު ކިޔުންތަކުގެ މައްޗަށް ފަސް އަޅައި ފޮރުވާލި އެވެ. ހަވަޓްޒް ދެއްކި ކުޅުމާއި ޖެހި ލަނޑުތަކުން ހަނދާކޮށް ދެނީ އާ ލީގަކާއި އާ ކުލަބަކަށް ބަދަލުވެ އަސްލު ކުޅުން ދައްކަން ވަގުތުތަކެއް ބޭނުންވާނެ ކަމެވެ. މެޗުގައި ޗެލްސީގެ އަނެއް ތިން ލަނޑު ކާމިޔާބު ކުރީ ޓަމީ އަބްރަހަމް، ރޯސް ބާކްލީ އަދި އޮލިވާ ޖިރޫޑް އެވެ.\nނިކެޓިއާ (ވ) އާސެނަލްގެ ދެ ވަނަ ލަނޑު ކާމިޔާބު ކުރަން މަސައްކަތް ކުރަނީ\nއާސެނެލްއިންވެސް ވަނީ ލެސްޓާ ސިޓީގެ މައްޗަށް 2-0 ން މޮޅުވެ ލީގް ކަޕްގެ ހަތަރު ވަނަ ބުރުން ޖާގަ ހޯދާފަ އެވެ. މިދިޔަ ސީޒަންގެ މެދުތެރެއިން އާސެނަލް އާ ހަވާލުވި މިކަލް އާޓެޓާގެ ކޯޗް ކަމުގައި އާސެނަލްއިން ހޯދި ކުރިއެރުން މެޗުގައި ފެނިގެން ދިޔަ އެވެ.\nއެފްއޭ ކަޕާއި ކޮމިޔުނިޓީ ޝީލްޑްގެ ކާމިޔާބާއެކު އާސެނަލްއިން ފެންނަމުންދާ ކުޅުމަށް އާސެންލަގެ ގޭމް އާޓެޓާ ބަދަލު ކޮށްލައިފި ކަމަށް ބުނުމުގެ ޖާގަ އެބައޮތެވެ. ލީގް ކަޕްގައި ރޭ ލެސްޓާ ސިޓީއާ ދެކޮޅަށް ކުޅުނު މެޗުގައި ލެސްޓާގެ ކްރިސްޓިއަން ފުކްސް އަތުން ބައިކޮޅަށް ލަނޑު ވަދެ އާސެނަލްއަށް ލިޑް ލިބުނު ނަމަވެސް އާސެނަލްގެ ކުޅުންތެރިންގެ ފަރާތުން ފެނިގެންދިޔައީ ޕާފޯމަންސް އެއްވަރެއްގައި ހިފެހެއްްޓުމަށް ބުރަ މަސައްކަތެއް ކުރި ތަނެވެ.\nއާޓެޓާ ޓީމާ ހަވާލުވުމުގެ ކުރިން ކުޅުންތެރިންގެ ފަރާތުން އެދަހިވެތިކަން ނުފެނެ އެވެ. އޭނާ އައިސް އެ ބަދަލު އާސެނަލްއަށް ގެނެސްދީފި އެވެ. ހާއްސަކޮށް ޒުވާން ކުޅުންތެރިން ކަމަށްވާ އެޑްވަޑް ނިކެޓިއާ، ބުކާޔޯ ސަކާ އަދީ ރީސް ނެލްސަންގައި މެޗުގައި ދެއްކި ކުޅުމުން އާޓެޓާއަށް ބޮޑު ހިތްހަމަ ޖެހުމެއް ލިބެނޭ އެވެ. މެޗުގެ ނަތީޖާ 2-0 ބް ދަލު ކުރީ 90 ވަނަ މިނެޓްގައި ނިކެޓިއާ ކާމިޔާބު ކުރި ލަނޑުންނެވެ.


ކޯވިޑް-19 : އިތުރު 164 މީހުން ޕޮޒިޓިވްވެ، ރާއްޖެއިން ކޯވިޑްޖެހުނު މީހުންގެ އަދަދު 27000އިން މައްޗަށް ކޯވިޑް-19 : އިތުރު 164 މީހުން ޕޮޒިޓިވްވެ، ރާއްޖެއިން ކޯވިޑްޖެހުނު މީހުންގެ އަދަދު 27000އިން މައްޗަށް\nކޯވިޑް-19 : އިތުރު 164 މީހުން ޕޮޒިޓިވްވެ، ރާއްޖެއިން ކޯވިޑްޖެހުނު މީހުންގެ އަދަދު 27000އިން މައްޗަށް\nރާއްޖެއިން އިތުރު 164 މީހުން ކޯވިޑް-19އަށް ޕޮޒިޓިވްވެ، ރާއްޖެއިން ކޯވިޑް ޖެހުނު މީހުންގެ އަދަދު 27000 އިން މައްޗަށް އަރައިފިއެވެ.\nއެޗް.ޕީ.އޭއިން ހާމަކޮށްފައިވާ އެންމެފަހުގެ ތަފާސް ހިސާބުތައް ދައްކާގޮތުން އިއްޔެގެ އިރުއޮއްސި 6:00 އިން ފެށިގެން މިއަދު އިރުއޮއްސި 6:00 އާ ހަމައަށް ރާއްޖެއިން 164 މީހަކު ވަނީ ކޯވިޑް-19 ޕޮޒިޓިވްވެފައެވެ. އޭގެތެެރެއިން މީހުން ދިރިއުޅޭ ރަށްރަށުން 68 މީހުން ޕޮޒިޓިވްވެފައިވާއިރު، މާލެ ސަރަޙައްދުން 67 މީހުން ޕޮޒިޓިވްވެފައިވެއެވެ. އަދި ރިސޯޓުތަކުން 24 މީހަކާއި، ހަދަމުންދާ ރިސޯޓަކުން3މީހެއްގެ އިތުރުން ސިނާޢީ ރަށްރަށުން2މީހަކު ވަނީ ޕޮޒިޓިވެފައެވެ. މިއާއެކު ރާއްޖެއިން ކޯވިޑް-19އަށް ޕޮޒިޓިވްވި މީހުންގެ ޖުމްލަ ޢަދަދު ވަނީ 27،084 އަށް އަރާފައެވެ.\nރާއްޖެއިން ކޯވިޑް-19 އަށް ޕޮޒިޓިވްވި މީހުންގެ ތެރެއިން މިއަދު 130 މީހުން ވަނީ ބަލިން ރަނގަޅުވެފައެވެ. މިއާއެކު ކޯވިޑް-19އަށް ޕޮޒިޓިވްވި މީހުންގެ ތެރެއިން ޖުމުލަ 24،065 މީހުން ވަނީ ބަލިން ރަނގަޅުވެފައެވެ. މިވަގުތު ބައްޔަށް ފަރުވާ ހޯދަމުން ދަނީ 2939 މީހުންނެވެ. އަދި 90 މީހަކަށް ހޮސްޕިޓަލުގައި އެޑްމިޓްކޮށްގެން އަންނަނީ ފަރުވާ ދެމުންނެވެ.\nފާއިތުވި 24 ގަޑިއިރުގެ ތެރޭގައި ކޯވިޑް-19އަށް ޓެސްޓްކުރުމަށްޓަކައި 3000 ސާމްޕަލެއް ވަނީ ނަގާފައެވެ. ކޯވިޑް-19އަށް ޕޮޒިޓިވްވި މީހުންގެ ތެރެއިން ރާއްޖެއިން މިހާތަނަށް 71 މީހަކު ވަނީ ނިޔާވެފައެވެ. އޭގެތެރޭގައި ހިމެނެނީ 63 ދިވެހިންނާއި 8 ބިދޭސީންނެވެ.


vnews - Local Market ge kuneege massala hallu kuranee\nދަތުރުވެރިންގެ މާރުކޭޓުގެ ކޮންމެ ގޮޅިއަކުން ވަކިވަކިން ކުނިނެގުމުގެ މަސައްކަތް ކުރަމުންދާ ކަމަށް މާލޭ ސިޓީ ކައުންސިލުން ބުނެފިއެވެ.\nމާލޭގެ ޑެޕިޔުޓީ މޭޔަރު ޝަމާއު ޝަރީފް ވިދާޅުވީ މާރުކޭޓް ގޮޅިތަކުން ނެރޭ ކުނި އެޅުމަށް ވަކިން ޚާއްސަ ތަނެއް ކަނޑައަޅާފައި ވިޔަސް އެތަނުގެ ބޭނުން ކުރަމުންދަނީ އެންމެ އެކަށީގެންވާ ގޮތަށް ނޫންކަން ފާހަގަކުރެވިފައިވާ ކަމަށެވެ. އެގޮތުން އެސަރަހައްދަށް އަޅަނީ ހަމައެކަނި މާރުކޭޓު ގޮޅިތަކުގެ ކުނި ނޫން ކަމަށާއި ކައިރި ފިހާރަތަކުން އުފައްދާ ކުނިވެސް އަޅަނީ އެތަނަށް ކަމަށް ޝަމާއު ވިދާޅުވިއެވެ.\nމިކަމަށް ހައްލެއް ގެނައުމަށްޓަަކައި ގޮޅިތަކުގެ ވެރިންނާއި ވެމްކޯގެ ވެރިންނާވެސް މަޝްވަރާކުރަމުންދާ ކަމަށް ޝަމާއު ވިދާޅުވިއެވެ.\nމާރުކޭޓް ގޮޅިތަކުން އުފައްދާ ކުނި އެޅުމަށް ޚާއްސަ ކޮށްފައިވާ ސަރަހައްދަށް ކުނިއަޅަން ޖެހެނީ ޑަސްބިން ނުވަތަ ކޮތަޅު ނުވަތަ ގޯނިފަދަ އެއްޗަކަށް އަޅައި ބަންދުކޮށްފައެވެ. އެގޮޅިއަށް މާރުކޭޓް ގޮޅިތަކުން ފިޔަވައި އެހެން ތަންތަނުން އުފައްދާ ކުނި އެޅުމަކީ މަނާ ކަމެކެވެ.\nމާރުކޭޓް ސަރަހައްދުގައި ކުނި ނެގުމުގެ ހަރުދަނާ ނިޒާމެއް ގާއިމްކޮށް އެތަނުގައި ޑަސްބިން ބެހެއްޓުމަށް ސިޓީ ކައުންސިލުން ދަނީ މަސައްކަތް ކުރަމުންނެވެ.\nރޯދަ މަހު ދަތުރުވެރިންގެ މާރުކޭޓުން އާންމުންނަށް ފަސޭހައިން ޚިދުމަތް ލިބޭނެ ގޮތް ހެދުމަށްޓަކައި ސިޓީ ކައުންސިލުން އަންނަނީ މަސައްކަތްތަކެއް ކުރަމުންނެވެ. އެގޮތުން ލޯކަލް މާރުކޭޓާ އިންވެގެން އޮތް ޕޭމަންޓުގައި ހަތަރު ފުރޮޅުލީ އުޅަނދުފަހަރަށް ޕާކު ނުކުރެވޭނެހެން އެ ސަރަޙައްދުގައި ބޮލާޑު ޖެހުމުގެ މަސައްކަތްވެސް ވަނީ ފަށާފައެވެ.


Foakaidhoo in Green hifahattaifi - One Online\nދިވެހި ޕްރިމިއާ ލީގުގައި ގްރީނާއި ފޯކައިދޫ ބައްދަލުކުރި މެޗުގެ ތެރެއިން: އެ މެޗު ނިމިގެންދިޔައީ ދެ ޓީމުންކުރެ އެއްވެސް ޓީމަކަށް ލަނޑެއް ނުޖެހި އެއްވަރުވެގެން -- ފޮޓޯ/ އެފްއޭއެމް\nފޯކައިދޫ އިން ގްރީން ހިފަހައްޓައިފި\nދިވެހި ޕްރިމިއާ ލީގުގައި ފޯކައިދޫ ފުޓްބޯޅަ ކްލަބުން ކްލަބު ގްރީން ސްޓްރީޓްސް ހިފަހައްޓައިފިއެވެ.\nގައުމީ ފުޓްބޯޅަ ދަނޑުގައި މިއަދު ހަވީރު ގްރީނާއި ފޯކައިދޫ ބައްދަލުކުރި މެޗު ނިމިގެންދިޔައީ ދެ ޓީމުންކުރެ އެއްވެސް ޓީމަކަށް ލަނޑެއް ނުޖެހި އެއްވަރުވެގެންނެވެ.\nއެ މެޗުގެ ފުރަތަމަ ހާފުގައި ގްރީނަށް ލަނޑު ޖަހާނެ ރަނގަޅު ފުރުސަތުތަކެއް ލިބިފައިވެއެވެ. އެގޮތުން މެޗުގެ 19 ވަނަ މިނެޓުގައި އެޓީމުގެ ކެޕްޓަން އަލީ އަޝްފާގު (ދަގަނޑޭ)އަށް ލިބުނު ފުރުސަތާއި މެޗުގެ 35 ވަނަ މިނެޓުގައި މުހައްމަދު އުމައިރަށް ލިބުނު ފުރުސަތު ފާހަގަކޮށްލެވެއެވެ. ޕެނަލްޓީ އޭރިއާ ތެރެއިން ދަގަނޑޭއަށް ލިބުނު ފުރުސަތުން އޭނާ ފޮނުވާލި ހަމަލާ ގޯލާ އަމާޒުވެފައި ނުވާ އިރު، އެޓީމަށް ލިބުނު ހިލޭ ޖެހުމަކުން އުމައިރު ފޮނުވާލި ހަމަލާގެ ހުރަހަކަށްވީ ފޯކައިދޫގެ ކީޕަރު ހަނީފް ސާގިބެވެ.\nމެޗުގެ 66 ވަނަ މިނެޓުގައި ފޯކައިދޫގެ ޕެނަލްޓީ އޭރިއާ ތެރެއިން އަހްމަދު މިސްބާހަށް އަލީ ޝާމިސް (ތޮއްޕެ) ކުރި ފައުލަކާ ގުޅިގެން ގްރީނަށް ޕެނަލްޓީއެއް ލިބިގެންދިޔައެވެ. ގްރީންގެ ޒުވާން މިޑްފީލްޑަރު އަބްދުﷲ ޔާމީން ފޮނުވާލި އެ ޕެނަލްޓީ، ފޯކައިދޫގެ ކީޕަރު ސާގިބު ވަނީ މަތަކޮށްފައެވެ.\nމެޗުގެ 72 ވަނަ މިނެޓުގައި ފޯކައިދުއަށް ލަނޑު ޖަހައި، ލީޑު ހޯދުމަށް ވަރަށް ރަނގަޅު ފުރުސަތެއް ލިބިގެންދިޔައެވެ. ގްރީންގެ ޕެނަލްޓީ އޭރިއާ ތެރެއިން މަޑުމަޑުން އަންސަރު އިބްރާހިމް (އަންކޮ) ފޮނުވާލި ހަމަލާ ދިޔައީ ގޯލުގެ އަރިމަތީ ދަނޑި ކައިރިން ބޭރަށެވެ.\nމިއަދުގެ މެޗުން ގްރީނަށް ލިބުނު ޕޮއިންޓާއެކު އެޓީމު ވަނީ ތާވަލުގެ ހަތަރުވަނައަށް ޖެހިލައިފައެވެ. ފަސްވަނައަށް ވެއްޓުނު ޓީސީ ސްޕޯޓްސް ކްލަބާއި ގްރީނަށް ވެސް ހަ މެޗުން ލިބިފައިވަނީ ނުވަ ޕޮއިންޓެވެ. ގްރީން ކުރީގައި އޮތީ ގޯލުގެ ތަފާތުންނެވެ. ކުޅުނު ހަ މެޗުން ލިބުނު އަށް ޕޮއިންޓާއެކު ފޯކައިދޫ އޮތީ ތާވަލުގެ ހަ ވަނައިގައެވެ.\nގުޅޭ ޓެގު ދިވެހި ޕްރިމިއާ ލީގު ފުޓްބޯޅަ ފޯކައިދޫ ފުޓްނޯލް ކްލަބު ކްލަބު ގްރީން ސްޓްރީޓްސް\nދެވަނަ ހާފުގެ ލަނޑުތަކުން ފޯކައިދޫ އަތުން ގްރީނަށް މޮޅެއް\nމާޒިޔާ އިން ބަލިނުވެ ދަމަހައްޓަމުންދިޔަ ރެކޯޑަށް އީގަލްސް އިން ނިމުމެއް ގެނެސްފި


12 million rufiyaa ah Police welfare aa havaalu kuri masaikaiy nunimey\nމިނިސްޓަރ މަހްލޫފު އަދި ޕޮލިސް ކޮމިޝަނަރ\nބާރަ މިލިއަން ރުފިޔާއަށް ޕޮލިސް ވެލްފެއަ އާ ހަވާލުކުރި މަސައްކަތް ނުނިމުނު\n13 ނޮވެންބަރ 2020 - 11:59:42\nމާލޭ ކުޅިވަރު އެކުވެނި ދަނޑުގައި ސިންތެޓިކް ޓްރެކެއް ގާއިމުކުރުމަށް 12 މިލިއަން ރުފިޔާއަށް ޕޮލިސް ވެލްފެއަ ކޯޕަރޭޝަން ޕްރައިވެޓް ލިމިޓެޑާ ހަވާލު ކުރި މަސައްކަތް، މުއްދަތު ހަމަވިއިރުވެސް ނުނިމެއެވެ. 12 މިލިއަން ރުފިޔާއަށް ޕޮލިސް ވެލްފެއަ ކޯޕަރޭޝަނާއި މި މަސައްކަތް ހަވާލުކޮށްފައިވަނީ ޔޫތު މިނިސްޓްރީންނެވެ.\nބާރަ މިލިއަން ރުފިޔާއަށް ޕޮލިސް ވެލްފެއަ އާ ހަވާލުކޮށްފައިވާ މި މަސައްކަތަކީ، ކުޅިވަރު ކުޅޭ ގައުމީ ފެންވަރުގެ ތަންތަން އުފެއްދުމާއި ޒުވާނުންގެ ހަރަކާތްތައް ހިންގުމަށް ބޭނުންވާ އެފަދަ ތަންތަން އިމާރާތް ކުރުމުގެ މަޝްރޫއުތައް ހިމެނޭ ސިޔާސަތުގެ ދަށުން ކުރާ މަސައްކަތެއް ކަމަށް ޔޫތު މިނިސްޓްރީން ކުރިން ވަނީ ބުނެފަ އެވެ.\nމި އަހަރުގެ ސެޕްޓެމްބަރު މަހުގެ ދެވަނަ ދުވަހު މި މަސައްކަތް ހަވާލުކޮށްފައިވަނީ ދެ މަސް ދުވަހުގެ ތެރޭގައި ނިންމުމަށެވެ. ދެ މަސް ދުވަހުގެ ތެރޭގައި މި މަސައްކަތް ނިންމަން ހަވާލުކޮށްފައިވަނީ ބާރަ މިލިއަން ފަސް ސަތޭކަ ސާޅީސް ތިން ހާސް ދުވިސައްތަ ތިރީސް އެއް ރުފިޔާ ހަތްދިހަ ފަސް ލާރިއަށް ޕޮލިސް ވެލްފެއަރ ކޯޕަރޭޝަން ޕްރައިވެޓް ލިމިޓެޑާއެވެ.\nބާރަ މިލިއަން ރުފިޔާއަށް ހަވާލު ކުރި މި ޕްރޮޖެކްޓް ނިމިފައި ނުވާއިރު، މިއީ ބައިބޯ މާލޭގެ އެންމެންވެސް ކަސްރަތުކުރުމަށް ބޭނުން ކުރަމުން އައި ތަނެވެ. މި ތަނުގެ މަސައްކަތް ސެޕްޓެމްބަރު މަހުގެ ދެވަނަ ދުވަހު ހަވާލުކޮށްފައިވަނީ ދެ މަސް ދުވަހުގެ ތެރޭގައި ނިންމާ ގޮތަށެވެ. އެހެންނަމަވެސް އެ މުއްދަތު މިހާރު ފަހަނަ އަޅައި ގޮސްފައިވާއިރު، ނޮވެމްބަރު މަހުގެ އެގާރަވަނަ ދުވަހު އެތަން ހުޅުވަން މަސައްކަތް ކުރައްވާ ކަމަށް ކުޅިވަރު ވަޒީރު ކުރިންވަނީ ވިދާޅުވެފައެވެ.\nމިކަމާއި ގުޅިގެން ޔޫތު މިނިސްޓްރީގެ ބަހެއް ވަނީ ލިބޭ ގޮތް ނުވެފަ އެވެ.\nކުޅިވަރު ވުޒާރާއިން އެކި ފަރާތްތަކާއި ހަވާލުކޮށްފައިވާ މި ފަދަ އެތައް ޕްރޮޖެކްޓެއް ކުރިންވެސް އެކި ފަހަރު މަތިން އެތައް ދުވަހަކަށް ލަސްވެފައިވާކަމަށް ވެ އެވެ. މި ގޮތުން، މާލޭ ފަތާ ޓްރެކްގެ މަސައްކަތްވެސް ފުރަތަމަ ނިންމަން ކަނޑައެޅި ދުވަސް ފާއިތުވެގެން އެތައް ދުވަހެއްވީ އިރުވެސް އަދިވެސް އެ މަސައްކަތް ވެސް ނުނިމޭ ކަމަށް ވެއެވެ.\nމިނިސްޓަރު މަހްލޫފު ޕޮލިސް ކޮމިޝަނަރު\nމަހްލޫފު ސަސްޕެންޑްކޮށްފައި ހުރިހެން ހީވެސް ނުވޭ


ޅ. އަތޮޅުގައި މިއަހަރު އިތުރު2ރިސޯޓް ހުޅުވޭނެ - މިނިސްޓަރ ޅ. އަތޮޅުގައި މިއަހަރު އިތުރު2ރިސޯޓް ހުޅުވޭނެ - މިނިސްޓަރ\nޅ. އަތޮޅުގައި މިއަހަރު އިތުރު2ރިސޯޓް ހުޅުވޭނެ - މިނިސްޓަރ\nހުވަފެން ފުށި ރިސޯޓް - ފޮޓޯ: ހުވަފެންފުށި ރިސޯޓް\nޅ. އަތޮޅުގައި މިއަހަރު އިތުރު2ރިސޯޓް ހުޅުވިގެންދާނެކަމަށް ޓޫރިޒަމް މިނިސްޓަރ ޑރ.ޢަބްދުﷲ މައުސޫމް ވިދާޅުވެއްޖެއެވެ. މިނިސްޓަރ މިހެން ވިދާޅުވީ، ޅ.ކުރެންދޫ މެންބަރު އަބްދުލްޢަނީ އަބްދުލް ހަކީމް ކުރެއްވި ސުވާލަކަށް މަޖިލީހުގައި ޖަވާބުދެއްވަމުންނެވެ.\nމިނިސްޓަރ ވިދާޅުވީ، ރާއްޖޭގެ އެކި ސަރަހައްދަށް ފަތުރުވެރިކަން ފުޅާކުރުމަށް ކުރަމުންދާ މަސައްކަތުގެ ތެރެއިން މިއަހަރު ޅ.އަތޮޅުގައި2ރިސޯޓެއް ހުޅުވިގެންދާނެކަމަށެވެ. ޅ.އަތޮޅަކީ ސަގާފީ ފަތުރުވެރިކަން ތަރައްޤީކުރަންވެސް ވަރަށް ރަނގަޅު ސަރަހައްދެއްކަމަށް މިނިސްޓަރ ވިދާޅުވިއެވެ.\nރާއްޖޭގެ ފަތުރުވެރިކަމަށް 50 އަހަރު ފުރޭ މުނާސަބަތާއި ގުޅިގެން ދާދިފަހުން ޔޫއެންޑަބްލިއުޓީއޯއާއި ޓޫރިޒަމް މިނިސްޓްރީ ގުޅިގެން ކުރިއަށްގެންދިޔަ ގްލޯބަލް ސަމިޓް އޮން ކޮމިއުނިޓީ ބޭސްޑް ޓޫރިޒަމްގައިވެސް ރާއްޖޭގެ ރަށްތަކުގައި ސަގާފީ ފަތުރުވެރިކަން ކުރިއެރުވުމަށް މަޝްވަރާކުރެވުނުކަމަށް މިނިސްޓަރ ވިދާޅިވިއެވެ.\n"ޅ. އަތޮޅުގައި އަޅުގަނޑުމެން މިބަލަނީ މިއަހަރު2ރިސޯޓް ހުޅުވޭނެކަމަށް. ކަލްޗަރަލް ޓޫރިޒަމްއަކީ ޅ. އަތޮޅާއިއެއްކޮށް ވަރަށް ބޮޑަށް ކުރިއަށްގެންދެވިދާނެ ޓޫރިޒަމްއެއް. ޙާއްސަކޮށް ކުރެންދޫއަށް އަޅުގަނޑުމެން މިނިސްޓްރީންވެސް ޒިޔާރަތްކުރި މިނިސްޓްރީން. ގޮއްސަ އެތަނުގައި ހުރި އާސާރީ ޓޫރިޒަމްއާއި ބެހޭ ކަންތައްތައް ބަލައި އެކަންތައްތައް ކުރިއަށް ގެންދެވޭނެގޮތެއް އަޅުގަނޑުމެން އެބަ މަސައްކަތް ކުރަން. އަޅުގަނޑުމެން ދާދި މިދާކައް ދުވަހު ޔޫއެންޑަބްލިއުޓީއޯއާ ގުޅިގެން ނިންމާލި ގްލޯބަލް ސަމިޓް އޮން ކޮމިއުނިޓީ ބޭސްޑް ޓޫރިޒްމް. އޭގައި ވަރަށް ބޮޑު އިސްކަމެއް ދެވުނު އެ ޓޫރިޒަމް ކުރިއަށް ގެންދާނެ ގޮތެއް. އެހެންވީމަ ޅ.އަތޮޅުގައިވިއަސް އެހެން އަތޮޅުގައި ވިއަސް އެބައި ކުރިއަށް ގެންދެވޭނެ." މިނިސްޓަރ ވިދާޅުވިއެވެ.\nމިނިސްޓަރ މައުސޫމް މީގެކުރިން ވަނީ މިއަހަރުގެ ތެރޭގައި ރާއްޖޭގައި އިތުރު 10 ރިސޯޓް ހުޅުވިގެންދާނެކަމަށް ވިދާޅުވެފައެވެ. މިއަހަރުގެ މިހާތަނަށް ވަނީ2ރިސޯޓް ހުޅުވާފައެވެ. އަލަށް ހުޅުވިގެންދާ 10 ރިސޯޓާއެކު ރިސޯޓްތަކުގެ އެނދުގެ ޢަދަދު 3500އަށް އިތުރުވެގެންދާނެކަމަށް މިނިސްޓަރ ވިދާޅުވިއެވެ. މިއީ ހަމައެކަނި ރިސޯޓްތަކުން އިތުރުވެގެންދާ އެނދުކަން ފާހަގަކުރައްވައި މިނިސްޓަރ ވިދާޅުވީ، ގެސްޓްހައުސްތަކުންވެސް އަހަރުގެ ކުރިއަށްއޮތް ތަނުގައި ގިނަ އެނދުތަކެއް މާކެޓަށް ނެރެވޭނެކަމަށެވެ.\nޓެކްސް ކްލިއަރެންސް ރިޕޯޓް ފޯޖްކޮށްގެން ހުށައަޅަނީ: ރިޕޯޓްގެ ޞައްހަކަން ކަށަވަރުކުރޭ\nމިއަހަރުގެ ފުރަތަމަ6މަސްދުވަހު ދައުލަތުގެ ޚަރަދުތައް %20 ދަށްކުރެވުނު: ފިނޭންސް މިނިސްޓްރީ


Riyaasee inthihaabaa dhimaakoh muvazzafun raheenu kuri, fuluhun biru dhehki: Akram\nއިލެކްޝަންސް ކޮމިޝަންގެ މެމްބަރު އަހުމަދު އަކްރަމް -- ފޮޓޯ: ސޯޝަލް މީޑިއާ\n22 މެއި 20194ކޮމެންޓް\nރިޔާސީ އިންތިހާބާ ދިމާކޮށް އީސީގެ މެންބަރުންނާއި މުއައްޒަފުންނަށް ފުލުހުން ބިރުދެއްކި\nމިދިޔަ އަހަރުގެ ރިޔާސީ އިންތިހާބާ ދިމާކޮށް ފުލުހުން އިލެކްޝަންސް ކޮމިޝަނުގެ މެންބަރުންނާއި މުއައްޒަފުންނަށް ފުރައްސާރަކޮށް ބިރު ދެއްކި ކަމަށް ކޮމިޝަނުގެ މެންބަރު އަހްމަދު އަކްރަމް ތުހުމަތުކުރައްވައިފި އެވެ.\nރާއްޖެ ޓީވީގެ ޕްރޮގްރާމެއްގައި ރޭ ވާހަކަދައްކަވަމުން އަކްރަމް ވިދާޅުވީ ވަގުތީ ނަތީޖާ އިއުލާންކޮށް ދާއިމީ ނަތީޖާ އިއުލާނު ކުރުމާއި ދެމެދު ކޮމިޝަން ތެރޭގައި ހުންނަ ވަކި ކޮޓަރިއެއްގައި ކޮމިޝަނުގެ މެންބަރުން ހަތަރު ދުވަސް ހޭދަކުރި ކަމަށެވެ.\nއޭރު ވޯޓު ކަރުދާސްތައް ހުރީ ކޮމިޝަނުގެ ތެރޭގައި ކަމަށް ވުމުން ފުލުހުން ދިޔެއީ ކޮމިޝަންގައި ފޯރިމަރަމުން ކަމަށާއި، ފުލުހުން ބޭނުން ވަގުތަކު ކޮމިޝަނުގެ ކޮޓަރިތަކަށް ވަދެ ނިކުމެ ހެދި ކަމަށް އަކްރަމް ވިދާޅުވި އެވެ.\nއެގޮތުން ކޮމިޝަނުގެ މެންބަރުން ތިބި ކޮޓަރި ނޫން އެހެން ހުރިހާ ކޮޓަރިއަކަށް ފުލުހުން "ވަރަށް ބާރަށް ބޫޓު ޖަހާފަ ވަދެ، ހަޑި ބަހުރުވައިން" ކޮމިޝަންގެ މެމްބަރުން ކޮބައިތޯ އަހަމުން ދިޔަ ކަމަށް އަކްރަމް ވިދާޅުވި އެވެ.\nއޭގެ އިތުރުން އެދުވަސްވަރު ކޮމިޝަންގެ ބައެއް މުވައްޒަފުން "ހައިޖެކް ކޮށްގެން" އެކި ދިމަ ދިމާލަށް ގެންގޮސް ބިރު ދައްކާފައިވާ ކަމަށް ވެސް އަކްރަމް ތުހުމަތު ކުރެއްވި އެވެ.\n"އަޅުގަނޑުމެންގެ މުވައްޒަފުންނަށް ކޮމިޝަނުން ކަމަށް ބުނެ ގުޅާ ކޮމިޝަން ކައިރިއަށް ގެނެސް، ވަކިން ކާރަކަށް ލައިގެން އެކި ތަންތަނަށް ގެންގޮސްފައި އެބަހުރި. އެބޭފުޅުންގެ މައިންބަފައިން އެބޭފުޅުން ގެއްލިގެން އިލެކްޝަންސް ކޮމިޝަނަށް ގުޅައި، ފަހުން ފެނިގެން އެހީމަ މިބުނަނީ ތިމަންނަމެން ރެސްޓޯރެންޓަކަށް ވައްދާ ބިރުދެއްކުމަށްފަހު ބަޔާންދޭން މަޖުބޫރު ކުރާ ވާހަކަ،" އަކްރަމް ވިދާޅުވިއެވެ.\nއަދި އޭގެ އިތުރުން ބޮޑެތި އަދަދުތަކުން މުވައްޒަފުންނަށް ފައިސާ ހުށަހަޅައިގެން ބަޔާން ނެގުމަށް އުޅުނު ކަމަށާއި، އޭގެ އިތުރުން ކޮމިޝަންގެ ދެ މުވައްޒަފަކަށް މަގުމަތިން ވަޅިން ބިރުދައްކާފައިވާ ކަމަށް ވެސް ވިދާޅުވިއެވެ.\nނިމިދިޔަ 2018 ވަނަ އަހަރުގެ ރިޔާސީ އިންތިހާބަކީ މިހާތަނަށް ހަޔާތުގައި ކުރިމަތިވި އެންމެ ނާމާން ބިރުވެރި ދުވަސްތައް ކަމަށް ވެސް އަކްރަމް ވިދާޅުވި އެވެ.\nއެގޮތުން ސިފައިންގެ އެހީތެރިކަމާއި އެކު ބައެއް ދުވަސް ދުވަހު އުޅެން ޖެހުނު ކަމަށާއި ބައެއް މެމްބަރުން ރާއްޖެއިން ބޭރަށް ފުރައިގެން ދާން ޖެހުނީވެސް ބިރުވެރިކަން އޮތް ވަރުން ކަމަށް ފާހަގަކުރެއްވި އެވެ.\nއަކްރަމް ވިދާޅުވީ އެ ވާހަކަތައް އޭރު ނުދެއްކީ ރައްޔިތުންގެ ހިތުގައި ނުތަނަވަސްކަމެއް އުފެދިދާނެތީ އެވެ.\n"ރައްޔިތުން ލީ ވޯޓުގެ ނަތީޖާ ރައްޔިތުންނާއި ހަމައަށް ގެނެސް ދެވުނީ އިލެކްޝަންސް ކޮމިޝަންގެ ފަސް މެމްބަރުން އެކައްޗެއް ކިޔާ، އަޅުގަނޑުމެންނާއި އެކު އަޅުގަނޑުމެންގެ މުވައްޒަފުން ތިބީތީވެ،" އަކްރަމް ވިދާޅުވިއެވެ.\nއަކްރަމް ވިދާޅުވީ އޭރު ދިމާވި ކަންކަން އިތުރަށް ތަހުޤީޤުކޮށް ބެލުމުގެ ބޭނުމެއް ދެން އޮތް ކަމަށް ނުދެކޭ ކަމަށާއި، އެކަންކަމުން އިބުރަތް ހާސިލުކޮށް މުސްތަޤުބަލަށް ވިސްނުން މާ ބުއްދި ވެރިވާނޭ ކަމަށެވެ.\nރިޔާސީ އިންތިހާބުގައި އޭރު ވެރިކަމުގައި އޮތް ޕީޕީއެމަށް ބޮޑު ނާކާމިޔާބީއަކާއި ކުރިމަތިވިއިރު ޕީޕީއެމުން ވަނީ އިލެކްޝަންސް ކޮމިޝަންގެ މެމްބަރުންގެ ބޮލުގައި ބޮޑެތި ތުހުމަތުތަކެއް އަޅުވާފައެވެ.\nއިންތިހާބު ބާތިލް ކުރުމަށް އެދިވެސް ޕީޕީއެމުން ސުޕްރީމް ކޯޓަށް މައްސަލަ ހުށަހެޅިއެވެ. އެހެން ނަމަވެސް ސުޕްރީމް ކޯޓުން ނިންމާފައިވަނީ އިންތިހާބު ބާތިލު ކުރަންޖެހޭ އެއްވެސް ސަބަބެއް ނެތް ކަމަށެވެ.\nއީސީ ރިޔާސީ އިންތިހާބު 2018 ފުލުހުން\nތިފަދަ ކަންކަން ތަކުރާރު ނުވާނެހެން ތިޔަމައްސަލަ ބަލަން ޖެހޭ ޕީޖީން ތިޔަމައްސަލާއިގެ ތަހުޤީގު ވަގުތުން ފަށަންޖެހޭ ނުންތޯ؟ ތީ ވަރަށް ސީރިޔަސް ކަމެއްގެ ވާހަކަ ތިޔަދެއްކެވީ!\nމިހާރުދެން ކޮން މޮޅު ވާހަކައެއް ކާކު ވެރިކަމެއްގެ ކާކަށް ވައިޖަހައިގެން ހޯދިމަގާމެއް ތިއީ\nނުވިކޭނެ އެއްވެސް މީހަކު ތިކޮމިސަންގަ ނެތް، މުއްޒަފުން ހިމަނައިގެން\nމައްސަލަ ވަރަށް ސީރިއަސްކޮށް ބަލަން ޖެހޭނެ!